Google 



This is a digital copy of a book that was prcscrvod for generations on library shelves before it was carefully scanned by Google as part of a project 

to make the world's books discoverablc online. 

It has survived long enough for the copyright to expire and the book to enter the public domain. A public domain book is one that was never subject 

to copyright or whose legal copyright term has expired. Whether a book is in the public domain may vary country to country. Public domain books 

are our gateways to the past, representing a wealth of history, cultuie and knowledge that's often difficult to discover. 

Marks, notations and other maiginalia present in the original volume will appear in this file - a reminder of this book's long journey from the 

publisher to a library and fmally to you. 

Usage guidelines 

Google is proud to partner with libraries to digitize public domain materials and make them widely accessible. Public domain books belong to the 
public and we are merely their custodians. Nevertheless, this work is expensive, so in order to keep providing tliis resource, we liave taken steps to 
prevent abuse by commercial parties, including placing lechnical restrictions on automated querying. 
We also ask that you: 

+ Make non-commercial use of the files We designed Google Book Search for use by individuals, and we request that you use these files for 
person al, non-commercial purposes. 

+ Refrainfivm automated querying Do nol send automated queries of any sort to Google's system: If you are conducting research on machine 
translation, Optical character recognition or other areas where access to a laige amount of text is helpful, please contact us. We encourage the 
use of public domain materials for these purposes and may be able to help. 

+ Maintain attributionTht GoogX'S "watermark" you see on each file is essential for informingpeopleabout this project and helping them find 
additional materials through Google Book Search. Please do not remove it. 

+ Keep it legal Whatever your use, remember that you are lesponsible for ensuring that what you are doing is legal. Do not assume that just 
because we believe a book is in the public domain for users in the United States, that the work is also in the public domain for users in other 
countiies. Whether a book is still in copyright varies from country to country, and we can'l offer guidance on whether any specific use of 
any specific book is allowed. Please do not assume that a book's appearance in Google Book Search means it can be used in any manner 
anywhere in the world. Copyright infringement liabili^ can be quite severe. 

About Google Book Search 

Google's mission is to organize the world's information and to make it universally accessible and useful. Google Book Search helps rcaders 
discover the world's books while helping authors and publishers reach new audiences. You can search through the full icxi of ihis book on the web 

at |http: //books. google .com/l 



Google 



Dette er en digital kopi af en bog, der har været bevaret i generationer på bibliotekshylder, før den omhyggeligt er scannet af Google 

som del af et projekt, der går ud på at gøre verdens bøger tilgængelige online. 

Den har overlevet længe nok til, at ophavsretten er udløbet, og til at bogen er blevet offentlig ejendom. En offentligt ejet bog er en bog, 

der aldrig har været underlagt copyright, eller hvor de juridiske copyright vilkår er udløbet. Om en bog er offentlig ejendom varierer fra 

land til land. Bøger, der er offentlig ejendom, er vores indblik i fortiden og repræsenterer en rigdom af historie, kultur og viden, der 

ofte er vanskelig at opdage. 

Mærker, kommentarer og andre marginalnoter, der er vises i det oprindelige bind, vises i denne fil - en påmindelse om denne bogs lange 

rejse fra udgiver til et bibliotek og endelig til dig. 

Retningslinjer for anvendelse 

Google er stolte over at indgå partnerskaber med biblioteker om at digitalisere offentligt ejede materialer og gøre dem bredt tilgængelige. 
Offentligt ejede bøger tilhører alle og vi er blot deres vogtere. Selvom dette arbejde er kostbart, så har vi taget skridt i retning af at 
forhindre misbrug fra kommerciel side, herunder placering af tekniske begrænsninger på automatiserede forespørgsler for fortsat at 
kunne tilvejebringe denne kilde. 
Vi beder dig også om følgende: 

• Anvend kun disse filer til ikkc-konnnerdolt brug 

Vi designede Google Bogsøgning til enkeltpersoner, og vi beder dig om at bruge disse filer til personlige, ikke-kommercielle formål. 

• Undlad at bruge automatiserede forespørgsler 

Undlad at sende automatiserede søgninger af nogen som helst art til Googles system. Hvis du foretager undersøgelse af m;iskl- 
noversættelse, optisk tegngenkendelse eller andre områder, hvor adgangen til store mængder tekst er nyttig, bør du kontakte os. 
Vi opmuntrer til anvendelse af offentligt ejede materialer til disse formål, og kan måske hjælpe. 

• Bevar tilegnelse 

Det Google- "vandmærke" du ser på hver fil er en vigtig måde at fortælle mennesker om dette projekt og hjælpe dem med at finde 
yderligere materialer ved brug af Google Bogsøgning. Lad være med at fjerne det. 

• Overhold reglerne 

Uanset hvad du bruger, skal du huske, at du er ansvarlig for at sikre, at dot du gør er lovligt. Antag ikke, at bare fordi vi tror, 
at en bog er offentlig ejendom for brugere i USA, at værket også er offentlig ejendom for brugere i andre lande. Om en bog 
stadig er underlagt copyright varierer fra land til land, og vi kan ikke tilbyde vejledning i, om en bestemt anvendelse af en bog er 
tilladt. Antag ikke at en bogs tilstedeværelse i Google Bogsøgning betyder, at den kan bruges på enhver måde overalt i verden. 
Erstatningspligten for krænkelse af copyright kan være ganske alvorlig. 

Om Google Bogsøgning 

Det er Googles mission at organisere alverdens oplysninger for at gøre dem almindeligt tilgængelige og nyttige. Google Bogsøgning 
hja^lper læsere med at opdage alverdens bøger, samtidi g med at det hjælper forfatter e og udgivere med at nå nye målgrupper. Du kan 
søge gcnnom hele teksten i denne bog på interncttct på |http : //hooks . google ■ com| 




I BEQUKST 

lUNlVEKSlTY „F MICHIGAN 

il., ra:NEHAL UBRAR'i- 



^ 



FROH THE LIBRAKV OF 
CHRISTIAN JENSEN 



i 



r / 



HANS BRIX 



FAGRE ORD 



»ED FORFATTERENS PORTRÆT 




KØBENHAVN 
DET SCHUBOTHESKE FORLAG 

MCHVin 



FAGRE ORD 



Forfatterens Portræt tegnet af P. S. Krøyer 

Omslags- og Titel vignet af Hans Tegner 

Oplag: 1250 Ekspl. 



-NS\i.. 






)y^j 



..„„...„. <^ 

HANS BRIX 



FAGRE ORD 

SMAA KOMMENTARER TIL 
BERØMTE DANSKE DIGTE 




KØBENHAVN 
DET SCHUBOTHESKE FORLAG; 

1, L. LYBEGEBR OG B. A. HIRSCHSPRUNG 
IMS 



B. H. THIKLXS BO«TmTKKKBI. KtRXNHATM 






Hill 



INDHOLD 

Forord. 

Kongesangen 1 

Soldaternes Sang 21 

Brorson: Svanesang 37 

Ewald: Rungsteds Lyksaligheder 49 

Baggesen: Agnete fra Holmegaard 61 

Oehlbnschlåger : Julerejsen 87 

Poul Møller: Glæde over Danmark 103 

Chr. Winther: Flyv Fugl, flyv 123 

H. C. Andersen: Den uartige Dreng . . . . » 137 

Ingemann: Holger Danskes Mærke 147 

Blicher: Præludium 161 

Aarestrup: En Middag 175 

Drachmann: Farlige Drømme 191 

Om J. L. Heirbrg : 

En Supplicant 203 

Fint Spil 211 

I et Selskab 221 

De Nygifte 236 



Den, der i vor Tid beskæftiger sig med den 
klassiske, danske Literatur, har en Fornemmelse, 
medens Aarene gaar, som om han fjerner sig fra 
en stor By, paa hvilken han stadig har Blikket 
rettet. Uoverskuelig laa den engang for ham, med 
sine talløse Bygninger, der kappedes i Anselighed 
og Skønhed, 

Men jo længere han føres bort, des mere over- 
kommelig bliver Staden i Udstrækning, samtidig 
med at Beskuerens Indtryk af Forholdet mellem 
dens Bygninger skyder sig i Lave, Meget for- 
svinder, der tidligere synede, hvor det laa. En 
enkelt Kuppel; et Par knejsende Taarne — Resten 
højner sig som en lav Murvold over Marken, 

Den danske Literatur: hvilken Række Navne, 
og hvilken Masse Bind; — Bind, der aabnes 
sjældnere Aar for Aar, 

Men hist og her, gemt mellem Tusinder af 
visnede Blade, staar et ukueligt grønt Skud; hyp- 
pigst nogle Strofer god Lyrik, Et Menneskeliv er 
levet, en Række Værker blevet til og atter gaaet 



/// Grunde, for at disse Linier kunde bestaa. De 
hundrede Roser giver deres Blade hen, for at een 
Draabe kan dufte evigt, lukket inde i Krystal, 

Den danske Lyrik er egenartet og rig ; mellem 
dens bedste Ting er her udtaget en Del anselige 
Stykker, der er undersøgt og oplyst i vedføjede 
smaa Kommentarer. 

Kong Christjan stoed ved høien Mast, 

I Røg og Damp. 
Hans Værge hamrede saa fast, 
At Gothens Hielm og Hierne brast 
Da sank hvert fiendtligt Speil og Mast 

I Røg og Damp. 
Flye, skreg de, flye, hvad flygte kan! 
Hvo staaer for Danmarks Christian 

I Kamp? 

Niels Juel gav Agt paa Stormens Brag. 

Nu er det Tid. 
Han heysede det røde Flag, 
Og slog paa Fienden Slag i Slag. 
Da skreg de høit blant Stormens Brag: 

Nu er det Tid. 
Flye, skreg de, hver, som veed et Skiul! 
Hvo kan bestaae for Danmarks Juel 

I Strid? 

O Nordhav, Glimt af Vessel brød 

Din mørke Skye. 
Da tyede Kiemper til dit Skiød; 
Thi med ham lynte Skrek og Død. 
Fra Vallen hørtes Vraal, som brød 

Den tykke Skye. 
Fra Danmark lyner Tordenskiold ; 
Hver give sig i Himlens Vold, 

Og flye! 

Du Danskes Vei til Roes og Magt, 

Sortladne Hav! 
Modtag din Ven, som uforsagt. 
Tør møde Faren med Foragt, 
Saa stolt, som du, mod Stormens Magt 

Sortladne Hav! 
Og rask igiennem Larm og Spil 
Og Kamp og Seier føer mig til 

Min Grav. 

Forsøg i de skiønne og nyttige Videnskaber. 
Syvende Bind. Ved et patriotisk Selskab. 1779. 



»Kong Christian« er den danske Kongesang; 
dette blev fastslaaet ved Frederik den Ottendes 
Tronbestigelse. Sangen er skrevet af Johannes 
Ewald i 1778, vistnok den 29. December, og er 
indlagt i Syngestykket »Fiskerne«;' i 2. Akt 5. 
Scene udbryder den unge Sømand Knud: 

Ha, tro mig, det er Herrefærd til Orlogs — 

og forklarer dette nærmere gennem det berømte 
Digt, der i Stykket kaldes en Romance, hvilket 
dengang betød en Folkesang. I de Evs^aldske 
Papirer paa det Kgl. Bibliotek findes to Manu- 
skripter af Digtet: en Klade og en Renskrift. 

»Kong Christian« er et patetisk Digt. Men 
det er ikke frembragt af den blussende lyriske 
Patos, der smelter sit Stof og gyder det i Ler- 
form, sprænger Skallen bort og stiller Monu- 
mentet op paa højt Fodstykke med aaben Bag- 
grund af Luft og Lys. Paa denne Maade skabes 
og virker saadanne Sange som Holger Drach- 

mann: »Vi elsker vort Land«. »Kong Christian« 
er af den taalmodige Mester udhamret i det kolde 
Metal, dannet i Værkstedet med genial Flid, saa 
hver Enkelthed blev fuldkommen ; Arbejdet taaler 
at blive eftergaaet i hver Linie, uden at der der- 
for er gjort Skaar i Helhedens storladne Præg. 

Se saaledes Formen. Efterdigtere har faaet 
at føle, hvor vanskelig den er. Saa indviklede 
Strofer forekommer ellers kun, naar Digtet er 
skrevet til en given Melodi; men i dette Til- 
fælde er Texten sikkert ældst. Oprindelig har 
Ewald maaske haft Planer om en Strofe med 
ni Linier, delt i tre Dele, hver bestaaende af to 
lange Linier og en kort; hver Del skulde saa 
have sit Indhold: de første Linier skulde om- 
handle Fjenden, de næste Dansken, og Slutningen 
Sejren. 

Som Verset nu foreligger, begynder det med 
en lang og en kort Linie; til den lange Linie 
slutter sig de derefter følgende tre Linier, der er 
ensdannede med den og rimer paa den; den 
sidste af dem har Stavrim (Vallen, Vraal) og 
ender paa samme Ord som første Linie, og den 
paafølgende Kortlinie er identisk med den til- 
svarende, der var Strofens 2den Linie (»I Røg 
og Damp« o. s. v.). Derefter følger to sammen- 
rimede Linier, og Verset lukkes af med et Mono- 
meter: en Linie, der er dannet af een eneste 
Fod ; den er sammenrimet med de to foregaaende 
Linier. I ældre Tid blev Sangen sunget saa- 

ledes, at der ved næstsidste Linies Gentagelse 
faldt to Stavelser paa hver lang Tone; derved 
blev det nødvendigt at gentage ogsaa sidste 
Linie (i Strid, i Strid); Heiberg har, da han dig- 
tede Slutningsverset af »Elverhøj«: »Beskjenn 
vor Konge, store Gud!« til Melodi af »Kong 
Christian«, benyttet sig af dette Forhold til at 
udvide sin Slutningslinie til den dobbelte Længde, 
saa den bliver ensdannet med de andre Kort- 
linier; »Sin Krones Vægt I« 

Alle Rimene i Sangen er mandlige, de bestaar 
af een Stavelse; dette øger Udtrykkets Djærvhed 
og Kraft. 

Indenfor den her beskrevne Strofe er Stoffet 
fordelt efter en streng og virkningsfuld Plan, der 
i høj Grad bidrager til at give Værket det gran- 
diose Udtryk; og alligevel er de fire Skikkelser, 
som Digteren har valgt at fremstille, gjort med 
hver sit Præg, saaledes som Digteren har for- 
staaet dem: Kong Christian staar. Niels Juel 
giver Agt. Peter Wessel lyner. Og den unge 
Matros, som gaar i Herrefærd, møder Faren 
uforsagt. — Disse Fire bærer Indholdet, som 
Malmfigurer en mægtig Kumme, hvoraf Havet 
vælder; de kroner Værket, som fire Kæmpe- 
statuer et Taarns Tinde. Tilsammen spænder 
de over et Tidsrum af to Hundrede Aar i Dan- 
marks Søhistorie: Kongen og Juel er Begyndelse 
og Slutning paa det syttende Aarhundrede, lige- 
som Tordenskjold og Matrosen er det paa Dig- 

terens eget; og tilsammen fremstiller de i ordnet 
Følge de fire store Trin indenfor Marinen: Den 
øverste Krigsherre. Storadmiralen. Den forvovne 
Skibschef. Orlogsgasten. — 

Tager jeg de fire Vers for mig enkeltvis, da 
iagttager jeg med Undren den Sindrighed, hvor- 
med Stoffet er lagt til Rette. De to første Strofer 
viser mig Planen i dens Renhed; den tredie 
danner Overgang til Afslutningen, og dens Byg- 
ning frembyder derfor særskilte Forhold — hvor- 
efter følger sidste Vers, hvis susende Storm rent 
tager Vejret fra en. 

I de to første Strofer fordeler Stoffet sig saa- 
ledes : det forreste Liniepar nævner Helten (hans 
Navn staar fremmest i første Linie); og tredie 
Linie — der hører til Versets andet Afsnit — 
fastholder hans Billede: 

Niels Juel gav Agt paa Stormens Brag, 

Nu er det Tid — 
Han hejsede det røde Flag 

Derved kommer Hovedfiguren til ogsaa at be- 
herske Versets anden Del, der ifølge Anlæget er 
bestemt for Fjenden, som paa denne Maade gen- 
nem selve Formen bøjes i Knæ for ham. Fra 
de tre afsluttende Linier toner endelig — i de 
tre første Strofer af Digtet — den Besejredes 
Nødraab: Fly I 

Den hele Udvikling er tydelig bygget over 
den treleddede Plan, jeg betegnede som Grund- 

laget. Ved at første Kortlinie er flyttet frem til 
Andenpladsen, er imidlertid Strofen gjort over- 
ordentlig smidig og udtryksfuld. De to ens- 
lydende Kortlinier indfattes af Kunstneren saa- 
ledes, at der opnaas et mærkeligt Farvespil; 
første Gang gælder Ordene om Helten, anden 
Gang om Fjenden og den Stilling han er kom- 
met i: »Nu er det Tid!« er første Gang Juels 
Signal til Kamp, anden Gang Fjenden der vender 
sig til Flugt. 



Naar jeg ser paa Kongesangens Forhold til 
det Historiske, maa jeg søge Kilden for Ewalds 
Billeder i en meget bekendt Bog, der hedder: 
Mallings Store og gode Handlinger. Denne Sam- 
ling af patriotiske Fortællinger var et vigtigt Led 
i Datidens Arbejde for national Samling — A. 
D. Jørgensens Fyrretyve Fortællinger af Fædre- 
landets Historie er den eneste Bog, der kan 
nævnes ved Siden af den — ; og her var det, 
Ewald fandt Fabelen til selve Stykket »Fiskerne« : 
Beskrivelsen af en Stranding i Øresund. 

Christian den Fjerde er skildret paa sin 
stolteste Dag: da han stod paa »Trefoldigheden« 
i Slaget ved Femern 1644; Malling fortæller: 
»Under Slaget var Kongens Skib stedse i den 
stærkeste Ild; men desuagtet stod han selv paa 
Dækket med Sværdet i Haanden.« Som man ser, 
giver Sangens Begyndelse Blomsten af denne 

8 

Skildring: Kongen staaende ved Masten, i Krudt- 
røgen, med Værget i Haand. — 
Nu følger Linierne: 

Da sank hvert fiendtligt Spejl og Mast 
I Røg og Damp. 

Flygtigt opfattet, synes de at staa i stærk 
Modstrid til den historiske Sandhed, ifølge hvil- 
ken den svenske Flaade velbeholden naaede 
Havn. 

Den rette Forstaaelse af Texten naaes her, 
som ofte, ved Undersøgelse af Digterens Klade; 
Studiet af gennemrettede Manuskripter bringer 
ikke tabte poetiske Skatte for Dagen; men paa 
denne Vej finder Kritikeren Indledningen til det 
Udtryk, der er blevet fastslaaet som endelig Re- 
daktion, og hvis egentlige Mening kan blive 
Genstand for Strid. 

Den omtvistelige Linies oprindelige Form er: 

Da lynte Død fra højen Mast — 

■ 

hvilket er upaaklagelig Historie; Tanken er rettet 
paa de danske Skibe. Strofens andet Afsnit 
var imidlertid tiltænkt Fjenden, derfor ændres 
Linien til: 

Da sank der' sejlbehængte Mast — 

hvilket vil sige, at det Opstaaende paa Skibene 
— Svenskernes — blev skudt bort eller ram- 
poneret. Bedre er imidlertid Liniens næste Re- 
daktion : 

9 

Da saaes der' Spejl, da sank der' Mast — 

der' betyder deres (cfr. jysk: djer); denne nu 
forældede Form forsvinder i den endelige Re- 
daktion af Linien. At deres Spejl saas, vil sige, 
at de vendte Ryggen til og flygtede; dertil føjes, 
at deres Mast sank, forsvandt i Røg og Damp. 
— I Digtets endelige Form lyder Linien: 

Da sank hvert fiendtligt Spejl og Mast. 

Ordene »Spejl og Mast« er her ikke at for- 
staa poetisk, i Betydning af Skib, men de maa, 
som det læres af de ældre Varianter, tages efter 
deres specielle Betydning: først synker Spejlet, 
siden Masten. »Synke« betyder ikke, at Skibene 
gaar under, men at de glider ind og forsvinder 
i Røg og Damp; først Skroget, derpaa de øvrige 
Omrids: den svenske Flaade staar ind efter 
Kielerbugt. 

En medvirkende Grund til Liniens første 
Omdannelse er, som bemærket af M. Hamme- 
rich, Ewalds Intention at skabe Stavrim i Stro- 
fens femte Linie; i de følgende Strofer er den 
tilsvarende Linie rettet af samme Grund; af 
Manuskriptet kan det ses, at disse Rettelser først 
er foretaget efter at alle fire Strofer var digtet. 
Men da disse Ændringer er de eneste i de to 
første Vers — der findes ikke engang en Over- 
stregning — har disse enten været fuldt udfor- 
mede i det Nu de bragtes paa Papiret, — eller 
maaske, da Formen var saa vanskelig, er de ren- 

10 

skrevet efter et forsvundet Udkast, hvor den 
endelige Redaktion har arbejdet sig frem af den 
formodede, regelmæssige 3X3 Strofe. — Stav- 
rimet i 5te Linie er i de tre af Versene et gen- 
taget s (sank — Spejl, skreg — Stormens — stolt). 

Ogsaa andet Vers støtter sig for det Historiskes 
Vedkommende til Mallings Bog; Digteren har 
imidlertid taget sig Frihed til at sammentrænge 
Søheltens og hans Broders Billeder til een Skil- 
dring. Hos Malling fortælles, hvorledes Jens 
Juel før en Kamp dæmpede Broderens Utaal- 
modighed, og bragte alt i fuldkommen Orden 
til Slaget, inden han vendte sig til Admiralen 
med de Ord: »Slaa nu Niels!« og da slog Niels, 
og vandt. 

I Digtet maa den Replik, der svarer til de 
Jens Juel tillagte Ord, sikkert henføres til Niels 
selv: »Nu er det Tid!« Skikkelsen bliver ved 
denne Omdannelse fyldt med et højspændt indre 
Liv : han giver Agt, det vil sige : han staar aande- 
løs paa Spring, men har fuldkomment Magten 
over sin Ivrighed, bag den heftige Kriger staar 
en upaavirket Taktiker og holder ham i Armen. 
Han hejser ikke sit røde Signalflag, der giver 
Flaaden Ordre til Kamp, før Tiden er. 

løvrigt har Digteren tænkt sig Niels Juel 
kommanderende i Slaget i Køgebugt. Han »gav 
Agt paa Stormens Brag« er en Gengivelse af, 
hvad der i Friedenreich: »Kong Christian 

11 

den Femtes Krigshistorie« siges med disse Ord: 
»Han haabede eftersom Uvæyret blev haardere, 
da at skulle bekomme Fordelen af Vinden.« — 
I samme Værks Omtale af dette Slag nævnes 
ogsaa Signalflaget udtrykkelig: »Blod-Flagget 
hidsedes strax.« — 

Jeg gaar nu over til at behandle tredie Strofe, 
hvis Emne er: Tordenskjold. Selve Heltens Navn 
medfører ved sin lydlige Form , at Planen fra de 
foregaaende Vers maa underkastes en Ændring. 
Thi det begynder baade i borgerlig og i adelig 
Skikkelse med en vægtig Stavelse og er altsaa 
umuligt som første Ord i den rent jambiske 
Linie. Med Fornavnet Peter er der heller intet 
at stille op, da det enten er to vægtløse Stavelser 
eller — til Nød — en Trokæ; det kan altsaa 
heller ikke indlede Verset. — Men af Vanske- 
ligheden vokser for den øvede Haand uanet 
Vinding. Saaledes her; naar det tredie Vers nu 
aabnes med en mægtig Intonation : »O Nordhav I« 
saa har Ewald dermed skabt en Indledning til 
den afsluttende Strofes berømmelige Paakaldelse : 
»Du, Danskes Vej til Ros og Magt,« der ogsaa 
er i 2. Person. 

Men forinden dette naaedes, havde Mesteren 
med kunstfærdig Haand maattet øve og prøve 
Emnet paa alle Ledder, bøje og føje Tankeind- 
holdet, ende og vende Rim og Rytme for at faa 
det ønskede Fald; underligt er det da ikke, at 

12 

denne Strofe, selv om den nu staar i samme 
stolte og uforgængelige Form som de andre, 
kræver den nøjagtigste Vurdering, inden en paa- 
lidelig Fortolkning kan fastslaas. Kladen viser 
Digterens usparede Møje med at rette og file. 

Tredie Linie i denne Strofe lyder i sin op- 
rindeligste Skikkelse saaledes: 

Hans Fiender sank i Havets Skød. 

Men strax efter rettes den til det bekendte: 

Da tyede Kæmper til dit Skød. 

Og i denne Form bliver den staaende under 
Ewalds Kamp for at udtrykke sin Tanke. 

Grunden til, at den ændres, er den, at Dig- 
teren havde faaet det fortræffelige Indfald med 
at indlede sidste Vers ved at tale til Havet 
allerede nu. 

Af denne Aarsag bliver »Havets Skøde strax 
i første Udkast ombyttet med »dit Skød«; den 
Stavelse, som det sidste Udtryk er kortere, og 
som altsaa kommer til at mangle, skaffes til Veje 
ved at »sank« rettes til »tyede«. Ved denne For- 
andring bringes Stemningen fra sidste Vers for- 
haands ind paa dette Punkt midt i Kamplarmen. 
»Tyede« har — ligesom Liniens Slutningsord 
»Skød« — en Tone af noget skærmende og be- 
skyttende; overensstemmende dermed forandres 
»Fienden«, til »Kæmper«. Som Linien saaledes 
lyder, indleder og bereder den, sammen med 
den direkte Henvendelse: O, Nordhav I — den 

tillidsfulde Hengivelse til Havet i den afsluttende 
Strofe. 

To Ting staar altsaa fast for tredie Verses 
Vedkommende: der skal tales om Tordenskjold 
og til Havet; i Valgets Stund bestemmer Ewald 
sig til at skyde Henvendelsen til Nordhavet firem 
i Spidsen, foran Søhelten. Men paa sit Papir 
har han staaende jævnsides med den Begyndelse, 
vi kender, en Form der indfører Helten med 
hans kendte Adelsnavn: 

Et Glimt af Tordenskjold kun brød . . . 

eller endogsaa med en Bisætning: 

Naar Glimt af Tordenskjold kun brød . . . 

Digteren synes at have næret Betænkelighed 
ved at nævne Søhelten ved hans borgerlige Navn, 
Wessel. Grunden kan have været den, at der 
paa nærværende Tid levede en anden Wessel, 
som paa sin Vis ogsaa brød den tykke Sky med 
Glimt. Dette kunde fremkalde en øjeblikkelig 
Uvished hos Læseren. 

Paa den anden Side frembød den foreløbige 
Nævnelse: Wessel en uvurderlig Fordel i Hen- 
seende til det maleriske. Sin Inspiration til 
Strofen hentede Digteren nemlig fra den Be- 
sungnes Adelsnavn: Tordenskjold; dette Vers vil 
han skal lyde som et Tordenvejr. Navnet var 
givet Wessel af hans Konge som et Symbol, og 
dette Symbol skulde her udnyttes: der skulde 
gaa som Torden og Lyn gennem Linierne. 

Han ser tilbage mod Digtets Begyndelse: 
Kongen staar i Røg og Damp; det er som en 
Taage ude i Havkanten. I næste Vers lyder 
Raab blandt Stormens Brag; det kuler op. Nu 
vælger han til tredie Vers en Indledning, der 
nævner Glimtet, som biyder Skyen: Himlen be- 
gynder at formørkes. Men det saaledes lang- 
somt opdragende Uvejr faar sin fulde kunst- 
neriske Betydning ved at selve Heltens Skæbne- 
linie betegnes derved: Wessel som, nærmende 
sig nordfra, bliver Tordenskjold. Derfor lyder 
et afdæmpet Wessel i første Linie, og derfor 
kommer endelig som et bragende Nedslag i 7. 
Linie Danmarks Navn : Fra Danmark lyner Tor- 
denskjold ! og Heltens Æresnavn følger efter som 
et langthenrullende Bulder. 

Det dunkleste Liniepar staar tilbage: 

Fra Vallen hørtes Vraal, jsom brød 
Den tykke Sky. 

I Manuskriptet staar oprindeligt: Langt borte 
hørtes Vraal . . Dette er forandret, fordi Linien 
— den 5te i Verset — skulde udstyres med Stav- 
rim, ligesom i de andre Strofer (Vallen-Vraal). 
Ordet Vallen er et Sømandsudtryk, bedst kendt 
i Forbindelsen Lægerval. Ordet betyder den ene 
Side af et Sejlløb, en Kyst. Ewald har hentet 
Ordet fra sin Kilde, Mallings Store og gode Hand- 
linger, hvor følgende Passus forekommer: »Tor- 

denskjold fik en Gang Befaling til at gaa ind 
under den svenske Vall for at indhente Kund- 
skab om Tilstanden i Skaane.c 

Digtets to første Vers viste sig at staa i di- 
rekte Forbindelse med Mallings Text; Spørgs- 
maalet bliver, om dette ogsaa er Tilfældet med 
Verset om Tordenskjold. I saa Fald er under 
Udarbejdelsens Højtryk det Historiske langt stær- 
kere omdannet end i de to foregaaende Vers. 
Jeg tror imidlertid, at det her behandlede Linie- 
par virkelig har sit Udspring fra en af Mallings 
Skildringer; denne fortæller i sin Bog Affæren 
ved Gøteborg: Tordenskjold er roet forbi Fæst- 
ningsværker, har besat Skanser og fornaglet Ka- 
noner; han begynder nu at hale Svenskens Skibe 
ud af Havnen. De gaar paa Grund i Løbet, og 
han sprænger dem. »Imidlertid kom alle Mand 
i Bevægelse i Gøteborg og paa Ny Elfsborg. De 
forundres ved at se deres Skibe, som laa i tryg 
Havn, springe i Luften. 300 Mand samlede sig 
tæt ved de erobrede Kanoner, men fordi de 
hørte en stærk Hujen og Skraalen fra de danske 
Matroser, troede de dem langt stærkere, end de 
var, og holdt sig tilbage.« 

I denne Begivenhed virker Tordenskjold jo 
som et natligt Tordenvejr, der hærger Kysten; 
og fra Vallen hørtes Vraal, som kom fra den 
tykke Sky. Jeg forstaar altsaa dette Udtryk saa- 
ledes: De ved Kysten samlede Svenske hørte 
gennem Krudtdampen de danske Matrosers Gny 

(og i al Almindelighed Kamplarm), der var lige- 
som Torden paa en Uvejrsdag. Denne Fortolk- 
ning stemmer med Kladens oprindelige Form: 
Langt borte hørtes Vraal — dette maa nødven- 
dig opfattes som : i stor Afstand kunde man høre 
Larmen; »fra Vallen« indsættes da som en mere 
positiv Bestemmelse af Udtrykket »langt borte«. 
Paa denne Maade opfattet danner Linieparret 
et virkende Led i Udviklingen. Glimtet i det 
Fjerne bliver til klare Lyn (4. L.); nu ruller og- 
saa Tordenen — til endelig Uvejret dundrer løs 
lige over Hovedet med et øredøvende Brag. 

I Qerde Strofe munder Sangen ud, som Flo- 
den i Havet. I dens Klang dominerer brede 
Vokaler. 

Af Manuskriptet kan det fastslaas, at dette 
Vers ligesom de foregaaende er bygget over en 
Modsætning. 

Dets Kerne har lydt saaledes: 

Før taus hver kælen og forsagt 
Til Fred og Hvile og Foragt 
Du Danskes Vej til Ros og Magt 
Sortladne Hav! 

Men rask igennem Spøg og Spil 
og Kamp og Sejer . . . 

Dette er den samme Opstilling som i de 
første Vers : Helten — Fjenden — Sejren. Emnet 
findes behandlet i Gunhilds Arioso (der ogsaa 
indeholder Linien: »Nu er det Tid at fly I«, der 

2 

kan sammenholdes med Juel-Strofen), hvor den 
spottes, som bjerger sit Skrog. Billedet er gjort 
med Ewalds dyre Hjerteblod, saasandt han førte 
sit raske Liv gennem Spøg og Spil til Sejer; i 
uforgængelig Modsætning til dem, der hygger sig 
i foragtelig Fred. 

Men saa langt henne i Digtet virkede Ind- 
førelse af ny Betragtninger hæmmende og stand- 
sende. Den fulde Stemning levner ikke Plads 
for Spotten over de svage. Det sortladne Hav 
overdøver alle Røster. 

Derfor støbes Strofen om, med Bevarelse af 
Rimene. Som dens Indhold da bliver, er den 
selv som et Hav, uendelig og uden Grænse. Vi 
er ikke længere ved Hornbæks Strand hos jævne 
Fiskerfolk. Vi er der, hvor Danmarks Skæbne 
bestemmes, og Fremtidsmaalet sættes. Denne 
Text er Udtryk for det danske Folks Chance og 
nævner dets bedste Haab. De sindrige Sidestil- 
linger og Modsætninger, der fyldte de tre første 
Vers med kløgtig Kunst, afløses her af en usam- 
mensat Inspiration, der som et vældigt frem- 
farende Vejr fylder hele Strofen indtil den Grav, 
der danner den afsluttende Linies sidste Ord. 

Et kosteligt Stykke Kunst er den danske 
Kongesang; saa rige Enkeltheder! et Vidunder 
af teknisk Snille. 

Men til Slut lægger jeg Lupen bort og lader 
Digtet virke umiddelbart paa mig. Saa friske, 

som da Ordene var ny, staar de mægtige Om- 
rids, de klare Farver; indtil Synerne forsvinder 
i en Nat af Hav og Fraade. 

Ewalds Kongesang er et dyrebart Stykke i 
den danske Krones Skat. 

DEN TAPPRE LANDSOLDAT 



Dengang jeg drog afsted, 

Dengang jeg drog* afsted, 

Min Pige vilde med, 

Ja min Pige vilde med. 

Det kan Du ei min Ven! 

Jeg gaaer i Krigen hen, 
Og hvis jeg ikke falder, kommer jeg nok hjem igjen. 
Ja var der ingen Fare, saa blev jeg her hos dig. 
Men alle Danmarks Piger de stole nu paa mig. 
Og derfor vil jeg slaaes som tapper Landsoldat. 

Hurra, Hurra, Hurra! 

Min Fader og min Moer, 

Min Fader og min Moer 

De sagde disse Ord, 

Ja de sagde disse Ord: 

Naar dem vi stoler paa 

I Krigen monne gaae 
Hvem skal saa pløie Markerne og hvem skal 

Græsset slaae. 
Ja det er netop derfor, vi Alle maae afsted, 
For ellers kommer Tydsken og hjælper os dermed. 
Og derfor vil jeg slaaes som tapper Landsoldat. 

Hurra, Hurra, Hurra! 

Naar Tydsken kommer her, 
Naar Tydsken kommer her. 
Beklager jeg Enhver, 
Ja beklager jeg Enhver. 

Til Peer og til Poul 

Han siger: >Du bis faul«, 
Og svarer man ham saa paa Dansk, saa siger han: 

>Hols Maul«. 
For Folk, som taler alle Sprog, er det nu lige fedt. 
Men Fanden heller inte for den, der kun kan eet; 
Og derfor vil jeg slaaes som tapper Landsoldat. 

Hurra, Hurra, Hurra! 

Om Dannebrog jeg veed, 

Om Dannebrog jeg veed, 

Det faldt fra Himlen ned. 

Ja det faldt fra Himlen ned. 

Det flagrer i vor Havn 

Og fra Soldatens Favn, 
Og ingen anden Fane har som den sit eget Navn. 
Og den har Tydsken haanet og traadt den under Fod ; 
Nei dertil er vor Fane for gammel og for god. 
Og derfor vil jeg slaaes som tapper Landsoldat. 

Hurra, Hurra, Hurra! 

Vi byde Fjenden Trods, 

Vi byde Fjenden Trods, 

Naar Kongen er med os. 

Ja naar Kongen er med os. 

Med draget Sværd han staaer. 

Han snakker ei, men slaaer, 
Saa dansk som han var ingen Konge her i mange Aar. 
De siger nok derovre, han inte meer er fri. 
Og selv vil de dog ha' ham i det tydske Slaveri. 
See derfor vil jeg slaaes som tapper Landsoldat. 

Hurra, Hurra, Hurra! 

For Pigen og vort Land, 
For Pigen og vort Land, 
Vi kjæmpe alle Mand, 
Ja vi kjæmpe alle Mand. 

Og vee det usle Drog, 

Der elsker ei sit Sprog 
Og ei vil ofifre Liv og Blod for gamle Dannebrog; 
Men kommer jeg ei hjem til min gamle Faer og Moer, 
Kong Frederik vil trøste dem med disse hersens Ord : 
Sit Løfte har han holdt, den tappre Landsoldat. 

Hurra, Hurra, Hurra! 

Efter Skillin^vise fra April 1848, med Be- 
nyttelse af 2 Varianter fra Manuskriptet i den 
Collinske Samling. 

Det var i det mærkværdige Aar 1848, da Hei- 
berg skrev Gadeviser. 

Begivenhederne fulgte tæt paa hinanden; Ene- 
vælden takkede af, og den sydlige Ende af Mo- 
narkiet stod i Flammer. 

Gamle Ord fik ny Klang; Følelser, der ikke 
havde været oppe siden 1801, vaaguede. 

Den Folkesjæl, som store Digtere og Friheds- 
forkyndere havde baaret Ved sammen til, flun- 
kede op ved et Pust. Et nyskabt Danmark steg 
frem af Forvirringen. 

— Krigen skulde begynde, og de indkaldte 
Soldater strømmede sammen til København ; gen- 
nem langsommelige Fredsaar havde Landet sam- 
let Kræfter til Kampen, der maatte komme, og 
forberedt sig paa at kræve Frihed og nyt Styre. 

Nu kom det ene i Følge med det andet ; Fri- 
heden var vundet som i en Leg; Kampen for 
Nationens Liv stod for Døren. 

Af de Soldater, der ss^mledes i København, 
var de fleste indkaldt; men der var ogsaa en 
Mængde Frivillige ; Byens Befolkning modtog dem 
med aabne Arme. Overalt var der bevæget Liv; 
de unge Mænd fyldte Gaderne med Lyd af stærke 
Stemmer og taktfast Fodslag. De bragte ligesom 
en Rytme med sig ind i Hovedstadens Liv; alt 
og alle gik uvilkaarlig i Takt med de unge Kri- 
gere. Denne Takt og Rytme i det enige Folk 
blev til Melodi, blev til Ord; »Den tappre Land- 
soldat« fløj ud over Staden. 

Flyve-Posten meddeler Mandag 10. April : »Af 
P. F. er paa Horneman & Erslevs Forlag ud- 
kommen en højst fortræffelig Landsoldatvise, der 
paa engang er begeistrende og komisk. Den 
sælges til Fordeel for Underofficierers Efterladte. 
Vi haabe, at Ingen vil bestjæle den Fattige ved 
at eftertrykke denne Vise. — Til Armeen sendes 
frit 14000 Expl.« — Lignende Notitser findes 
samme Dag i andre Blade. 4. April havde samme 
Forlag haft en Meddelelse i Bladene om en Bort- 
lodning af Malerier, ligeledes til Fordel for ufor- 
sørgede Familier af Armeens Underofficier-classe. 
— Da Sangen ikke er bebudet i denne Kund- 
gørelse, og da Trykningen af det lille Flyveblad 
ikke har kunnet tage lang Tid, ligesom det na- 
turligvis var af Vigtighed at faa Sangen frem 
hurtigst muligt, antager jeg, at Melodi og Text 
er blevet til i Ugen før den 10. April. — Som 

bekendt var Musikken komponeret, før Ordene 
blev til. Det fortælles, at Peter Faber gik rundt 
paa Gader og Stræder og digtede Versene; naar 
eet var færdigt, gik han op i Homeman & Ers- 
levs Musikhandel paa Amagertorv og nedskrev 
Texten. 

Manuskriptet er forsvundet, men en egen- 
hændig Afskrift af Sangen har Digteren paa An- 
modning overladt den Collinske Manuskript- 
samling. 

Der er oftest noget pinligt over Poeternes 
Soldatersange; der sidder de i deres gode Stue 
og myrder Fjender paa Rim og efter Noder; Folk 
savner den personlige Bekræftelse paa dette Mande- 
mod og vrager de velmente Sange. 

Men hvad skal de Arme gøre! Naar Begej- 
stringen fylder Byen og gaar ind gennem alle 
Døre, aabne og lukkede, da famler de uvilkaar- 
lig efter Penneskafteme. Kan de gøre for, at de 
er nærsynede og til Aars og aldrig har haft 
Vaaben i Haand? Som i 1801 og 1807 bankede 
Hjerterne i de gamle Valetudinærer, Guldalderens 
Heroer. 

Hør paa Hædersgubben H. C. Ørsted. Han 
er rørende i sin Ubændighed: 

Herfrem! lad os svinge det blinkende Staal 
Og storme mod Fjenden saa fage! 

(Berl. Tid. 4. April 1848.) 

Bladene strømmer over af saadanne Kamp- 

digte ; hverken Oehlenschlåger, Hauch eller Inge- 
mann vil staa tilbage; Anonymernes Hær er 
uoverskuelig. 

Adskilligt af denne Digtning udmærker sig 
ved en særlig Tone, en Bestræbelse for at fange 
netop disse Dages Stemning i Ordene. Saaledes 
ser vi Oehlenschlåger anvende sit majestætiske 
Foredrag i et Digt, der har Øjeblikkets Situation 
til Baggrund. 

Det henvender sig til Kongen: 

Snart Du din kjære Stad forlader 
Og stiller Dig for Troskabs Hær. 
Retfærdighedens hvasse Sværd 
For Landet drager Landets Fader. 

Digtet er offentliggjort 2. April, og 5. April 
afgik Frederik den Syvende til Hæren i Sønder- 
jylland. — Med Hentydning til Christian den 
Ottende synger i »Fædrelandet« samme Dag en 
Anonym : 

Nu gjælder ingen boglig Vid, 
Kun mandigt Mod og ærlig Id; 
Kong Fredrik kom i rette Tid. 

Andre Digtere havde ikke saadanne Tradi- 
tioner for Stilen som Oehlenschlåger; de for- 
søger at finde en jævnt troskyldig og gemytlig 
Tone; saaledes Anonymen P. G. i Berlingske 
Tidende 1. April: 

Med stolte Ord og Snakkerads 
Alt længe han har mukket. 
Vi agte ei det tydske Stads, 
Og meer og meer han pukked! 

For længe hørte vi paa ham, 
Den stolte Eisenfresser ! 
Nu skal han skee Alverdens Skam! 
Nu gjøre vi det besser. 

De talløse Drillerier, der var Parterne imellem, 
opfriskedes nu; om Tysken hedder det i en 
Sang af Oehlenschlåger 3. April: 

Tidt skjældte fræk han »doven, sløv« 
Den danske Mand. 

Man søgte efter Ord, der kunde udtrykke den 
øjeblikkelige Stemning hos alle de unge Soldater, 
som man stolede paa: 

Hurra, for Danmark! rask afsted 
Til Holsten ned! 



For Danmark, for vor Konge kjer! 
Afsted! afsted! afsted! 

Og man gav Udtryk for det naive Sammen- 
hold og Broderskab, der nu, i Faren, fyldte dem 
alle. Man faar et godt Begreb om denne Stem- 
ning ved i »Fædrelandet« (16. Maj 1848) at se 
Krigsministeren avertere efter den Mand, der 
anonymt, under Mærket I., har indsendt Plan 
for et Angreb paa Fjenden: om han ikke vil 
komme op i Ministeriet og nærmere forklare, 
hvorledes han har tænkt sig den praktiske Side 
af Sagen, Troppetransporterne, ordnet. — Det 
var i de gode, gamle Tider! 

Ogsaa den Samstemning og Fællesvilje, der 
saaledes knyttede alle sammen, faar Udtryk i 

Øjeblikkets Poesier, saaledes i en Strofe af et 
Digt, der er trykt i Fædrelandet 2. April 1848, 
og i hvilket man tydeligst fornemmer de spredte 
Toner, der et Par Dage efter skulde samle sig 
og ordne sig under Fabers jævne faste Greb om 
Emnet: 

See Bonden kaster hen sin Ploug, 

»Jeg maa afsted«; 
Forstmanden iler fra sin Skov, 
Stridshesten skraber med sin Hov, 
Hver Smaadreng trygler om Forlov 

At være med. 
Hans Moder klapper Kinden fro: 
»Din Fader kæmpe vil for To, 

Giv Tidit 

Peter Faber blev den, der reddede Æren for 
det danske Digterlav. I dette Foraar, da alting 
traf ind i rette Tid, lod han sig fylde af Folke- 
stemningen, som den aabenbarede sig i Avis- 
versene, og som den mærkedes paa Byens Gader 
og Torve. Han blev den rette Mand i det rette 
Øjeblik. Han havde ikke en Digterstemme, der 
kan kendes mellem Tusinders. Men han gav de 
Tusinder, hvis Sind i disse Dage var opladt, 
Stemme. Han havde Sprog og Stil fælles med 
dem, der skulde bære Stridens Byrde og havde 
Retten til at tale. 

Sangen lader den Indkaldte føre Ordet; han 
fortæller os, hvorfor han skal ud at slaas; hver 
Grund eet Vers : Pigen, de Gamle, Sproget, Flaget 
og Kongen. I et Slutningsvers samler han det 

hele i et Overblik. Han gaar fra de Forhold, 
der kun vedrører ham selv, til det almene. Der- 
ved kommer der tillige som en Traad, der gaar 
gennem det hele. 

De to første Vers fortæller om Afskeden fra 
Hjemmet; han er nu i Hovedstaden og beretter 
om Skilsmissen : Da han forlod Landsbyen, fulgte 
hans Pige ham paa Vej. Der, hvor de kendte 
Enemærker hører op, og Kongevejen fører ad 
København til, tager de Afsked. Han er ikke 
længere hendes alene; alle Piger stoler nu paa 
ham; det maa hun se at forstaa! 

Med dem er ogsaa hans Forældre; heller ikke 
de ser saa klart, som han gør, at han nu er ude 
for et Krav, der er dyrebarere og gælder mere, 
end Hjemmets Pligter. Han svarer dem, som 
Pigen, med Ordet alle: »Vi maa alle afsted.« 
Hensynet til Kæresten og Fædregaarden har ingen 
Vægt i denne Tid; alle Piger og alle danske Bo 
skal han ud og værge. 

For de Gamle er Hjemmet kun Gaarden og 
dens Marker, for Sønnen er det Danmark. 

Afskeden med Hjemmet er overstaaet; Sol- 
daten er kommet til København. Med sine 
vordende Vaabenbrødre er han enig om de Ting, 
som Striden staar paa; først er det Sproget, det 
gælder. Landsoldaten kan kun Dansk, og vil 
ikke forstaa Tysk, naar han kun møder over- 
modig Grovhed : den staaende Beskyldning for at 
være »doven, sløv«, og et Hold Mund i Tilgift. 

I Danmark skal det danske Sprog raade: 
Landsoldatens Sprog. Det er ikke Heibergs per- 
tentlige eller Oehlenschlågers fuldtblomstrende 
Maal. Snarere er det det Sprog, der høres fra 
H. C. Andersen nu og da, fra Ploug og fra Ho- 
strup: uden literære Fagter, lavt og ligetil, mund- 
ret som Hjemmets jævne Tale. Saaledes er jo 
selve Sangens Sprog, bredt og jævnt, med isprængte 
Vendinger som lige fedt og Fanden heller. Det 
foretrækker den levende Form for den kon- 
struerede; det hedder: dem vi stole paa — ikke 
de vi stole paa. 

Nu følger Verset om Dannebrog, Flaget, der 
er fælles for alle, ligesom Sproget. Det har hel- 
lig Oprindelse og eget Navn. Soldaten bærer det 
i sin Favn. Og det flagrer fra Skibene i Havnen; 
dette er det eneste Glimt af Søen i Sangen fra 
Otte og fyrre. Siden 1807 var det ikke længere 
Herrefærd til Orlogs. I »Kong Christian« for- 
svandt Landjorden helt af Syne ; i »Landsoldaten« 
er alt, hvad vi ser til Søen, et Hjørne af en 
Havn. 

Bestemt Adresse synes Ordene: »Og den har 
Tydsken haanet og traadt den under Fod« at 
have; der var da ogsaa fornylig forefaldet en 
Begivenhed, der i »Dagbladet« for 1. April 1848 
meddeles saaledes: »De hertil ankomne Flygt- 
ninge fortæller, at da de skulde befordres med 
Jernbanen, maatte de ikke reise førend de havde 
afleveret deres danske Nationalcocarder til Pø- 

belen, som kastede dem paa Jorden og trampede 
paa dem. Det maa have været et forsmædeligt 
Øjeblik for vore Landsmænd; men Haabet om, 
at Gjengjældelsens Time snart vil komme, opret- 
holdt deres Mod og gav dem Styrke til at see 
paa denne oprørende Handling med tilsyneladende 
Ro og Foragt.« 

I Verset om Kongen klinger den nyfødte Til- 
lid; det hedder: »Naar Kongen er med os!« 
Man hører, at det er ikke mange Dage siden 
man sagde: Mon Kongen vil være med os? — 
Men Folk og Drot har fundet hinanden; og i 
samme Heltestilling som den gamle Søkonge paa 
Trefoldighedens Dæk staar her for sin Landhærs 
Front Kong Frederik med draget Sværd I Som 
ovenfor sagt, var han just i disse Dage sejlet til 
Sønderborg for at begive sig til Hæren. Ordene: 
»Han snakker ei, men slaaer« gælder Frederik 
den Syvendes hele bestemte og faamælte Hold- 
ning i denne Tid. I sit Svar til Borgertoget, ved 
Afvisningen af Slesvigholstenernes Afsendinge, og 
nu sidst ved Afskeden med Tropperne havde 
han vist sig gammelnordisk faamælt. Om Hen- 
vendelsen til Soldaterne (27. Marts) hedder det i 
»Fædrelandet« : »Han yttrede, at han var vis paa, 
at de vilde gjøre ham og Fædrelandet >Gre, og 
at han haabede snart selv at kunne stille sig i 
deres Spidse.« 

Ordene om Kongen, der snakker ej, men 

8 

slaar, rummer endvidere en velment Finte til 
Forgængeren, Christian den Ottende, hvem man 
bebrejdede vankelmodig Holdning i det slesvigske 
Spørgsmaal. Den Art Hentydninger var alminde- 
lige; ovenfor meddeltes et Citat af en Anonym, 
der stiklede paa den afdøde Konges boglige Vid; 
og meget ugenert er Faber mod Slutningen af 
sit Kongevers, naar han siger: »Saa dansk som 
han var ingen Konge her i mange Aar.« Dette 
gælder absolut og direkte den nys afdøde Mo- 
nark, og »mange Aar c vil sige saa mange Aar, 
som Kong Frederiks Fader havde regeret. 

Som bekendt paastod Siesvigholstenerne, at 
»Hertugen« var i den københavnske Pøbels Magt; 
derom siger Visen: »De lade som de tror, at han 
inte mer er fri.« Man vil se, at den literære 
Flertalsform »lade« staar jævnsides den talte 
Form »tror«. Endvidere falder disse to Verber 
lidt slæbende. Det er da heller ikke Liniens op- 
rindelige Form, der foreligger her; Faber har 
selv oplyst, at han oprindelig har skrevet: »De 
siger nok derovre, at han ikke [rettere: inte] 
mer er fri.« Denne Variant er afgjort at fore- 
trække; derovre er de oprørske Landsdele; 
Stedet, hvor Landsoldaten har Ordet, er Hoved- 
staden, saa at Situationen kraftigt fastholdes; 
endelig er Forbindelsen »de derovre« sprogligt 
bedre end det lovligt vage »de« alene. Udtrykket 
blev, mod Fabers Ønske, rettet, for at Sangen 
kunde blive saa almengyldig, som Øjeblikket 

krævede det. Denne Grund gælder ikke længer, 
og den af Faber foretrukne Form burde sikkert 
genindsættes. 

Skildringen af Kong Frederik i dette Vers og 
i Slutningsstrofen er smuk, og gaar ikke uden- 
for det Historiske. Efter at sidste Vers har sam- 
let alle Leddene til en Kæde: Pigen og Landet, 
Sproget og Dannebrog, tegnes der, svarende til 
Digtets Begyndelse, atter et fordringsløst Billede, 
et folkeligt Træsnit i simple Linier, med stor, 
symbolsk Holdning: Faer og Moer sørgende over 
Dødsbudskabet, og Frederik den Syvende konge- 
lig og kærlig delende deres Sorg. Over disse 
Vers, der trods det borgerlige Snit ikke savner 
anselig Værdighed, fornemmes der som et Skær 
af den folkelige Konges Person, ligesom i det 
hele Peter Fabers jævne Alvor og Fyraftenslystig- 
hed genkalder Frederiks mest skattede Egen- 
skaber. 

Den støtte Ædruelighed, der udmærker Land- 
soldaten, er navnlig paa eet Punkt iøjnesprin- 
gende: han er væbnet til Forsvar, ikke til An- 
greb ; han gaar kun, fordi der er Nød paa Færde, 
og naar det Onde er gennet hen, vil han hjem. 
Der er ikke vadet i Fjendeblod i disse Vers; 
kun sit eget Fald ser Soldaten som en Mulighed. 
Hvor Stemningen i Digtet stiger højest, hedder 
det : Ve den, der ej vil ofre Liv og Blod for Dan- 
marks Flag. — Her hedder Nægtelsen »ej«, hvilket 

er den poetiske Form; Digtet frembyder andet 
Steds Exempler baade paa det neutrale »ikke« 
og det vulgære »inte«; Sprogets tre Rangklasser 
har hver sin Repræsentant. Liv og Rlod er 
anvendt meget smukt i denne samme Linie, en 
Genspejling af det hvide og røde i Dannebrog; 
og lige saa kønt er i Slutningen af Verset det 
nænsomme Udtryk for det tænkte Dødsbudskab 
til de Gamle: Kommer jeg ej hjem . . . 

Men han kom hjem. I Juli 1851 marcherede 
han atter gennem Københavns Gader; Jubel 
skyllede hen over Ryen som af aabne Sluser. 

Og mellem de uendelige Glædesraab lød i 
fast Takt, hverken slæbende eller forhastet, men 
sindigt og djærvt og med Tusinde Stemmer den 
Melodi, der havde sunget inden i Peter Faber, 
dengang han marcherede rundt i Gaderne i April- 
solen og fandt Ord for Fædrelandets Fortrøst- 
ning til dets Sønner: 

Sit Løfte har han holdt, den tappre Landsoldat! 

Hurra, Hurra, Hurra! 



SVANESANG 



[Brudgommen:] Her vil ties, her vil bies 

Her vil bies, o svage Sind I 
Vist skal du hente, kun ved at vente 
Kun vod at vente, vor Sommer ind. 
Her vil ties etc. etc. 

[Bruden:] Trange Tider langsom skrider 

Langsom skrider. Det har den Art. 
Dagene længes, Vinteren strænges 
Vinteren strænges. Og det er svart. 
Trange Tider etc. etc. 

[Brudgommen:] Turtel-Due, kom at skue 

Kom at skue I Bag Gierdet hist, 
Der skal du flnde Forsommers Minde 
Forsommers Minde, alt grøn paa Qvist. 
Turtel-Due etc. etc. 

[Bruden:] Eja I søde Førstegrøde 

Førstegrøde af bliden Vaar. 
Lad det nu fryse, lad mig nu gyse 
Lad mig nu gyse. Det snart forgaaer. 
Eja! søde etc. etc. 

[Brudgommen:] Due, kunde du begrunde 

Du begrunde, hvad der nu skeer. 
Kulden den svækkes, Blomsterne 

dækkes 
Blomsterne dækkes. Jo meer det sneer. 
Due, kunde etc. etc. 

[Brudgommen:] Kom, min Due, lad dig skue 

Lad dig skue med Olie-Blad! 
See ! nu er Stunden næsten oprunden 
Næsten oprunden, som giør dig glad. 
Kom, min Due, etc. etc. 



Doctor Hans Adolph Brorsons forhen Biskop 
over Ribe Stift, Soane-Sang. 1765. 



Da Hans Adolph Brorson døde, efterlod han 
sig en Skat af Salmer, der Aaret efter blev ud- 
givet af hans Familie under Titelen Svanesang. 
Navnet er valgt smukt ; det giver med sin Klang 
netop det Indtryk af noget skinnende hvidt, som 
Læsningen af den lille Samling Digte efterlader. 
En enkelt af Salmerne fortjener frem for de 
andre at kaldes den gamle Biskops Svanesang 
for den klare Evighedstone, hvormed den klinger. 
Det er: Her vil ties. — 

Om den Maade hvorpaa denne Salme burde 
opfattes, har A. D. Jørgensen udtalt sig i sit lille 
Skrift om H. A. Brorson. Han påaviser dens 
Udspring fra Højsangen, og holder for, at den 
maa forstaas som en Samtale mellem Mennesket 
og Kristus. De to første Vers er Sjælens Ene- 
tale i sin Forlængsel. Saa kommer Frelserens 
Røst med det glade Budskab. Det sidste Vers 
deler han mellem Frelseren og Sjælen. 

Mod denne Opfattelse har Vilh. Andersen 
vendt sig; han ønsker ikke at faa det skønne 
Digt udlagt som en blot Allegori, og gør op- 

mærksom paa, at de skiftende Personer ikke 
er anført i Randen udenfor deres Repliker. — 

Denne sidste Indvending kan man nu ikke 
lægge megen Vægt paa; flere andre Digte i 
»Svanesange viser et lignende Forhold, saaledes 
Nr. 10: 

Min Ven, du est min, ja min, 

Ja min, saa lad mig altid være din. 

Ja vist, |: evig vist :|, ja vist 

Ja vist, du min skal blive her og hist. 

Men tænk, jeg er her, ja her, 
Ja her iblandt saa mange dragne Sværd. 
Saa kom Due, kom Due, kom, ja kom. 
Ja, kom i Klippens Rif er Ro og Rum. 

I denne Salme, der ogsaa har sin Kilde i 
Højsangen (2,i4), er der ingen Tvivl om, at Ver- 
sene er delt mellem Frelseren og Sjælen. Det 
samme kan altsaa godt være Tilfældet med: 
Her vil ties. Det maa huskes, at Svanesangen 
ikke af Digteren selv er gjort i Stand til Ud- 
givelse. 

Vilh. Andersens Uvilje mod at opfatte denne 
Vinterhymne som en Allegori er udsprunget af 
en moderne Opfattelse; for Pietismens Ypperste 
var det guddommelige Forhold mellem Sjælen 
og Jesus af en saadan Realitet, at det gennem- 
brød hver Iklædning som Solen Taagen. Høj- 
sangen var for dem det helligste Stykke i Bibelen ; 
og hver Linie deri føltes som Troens uudtalte 
Hemmeligheder, omsat i Ord. I »Den yndigste 

Rose er funden« sanser vi en levende Blomst, 
skønt dens allegoriske Udlægning her overtages 
af Digteren selv. Hos de tyske Pietister blev 
Virkeligheden ofte nærgaaende nok, trods de 
Abstraktioner, den forudsatte. Jeg hidsætter et 
Par Brudstykker af en af Brorsons Salmer: 

Jesus: Kom min Søster, lad mig smage 
Troens Kys af Hjertens Grund, 
Sød som Mælk og Honningkage 
Er din søde Rosenmund. 

[Sjælen:] Jeg ligger ved Jesu hans Bryster saa træt 
Og bliver af Kjærlighed drukken og mæt 
Med Honning og Sukker 
For Sjælen han klukker — 



Jeg følger A. D. Jørgensen i at opfatte Digtet 
som en Dialog; de vekslende personlige Prono- 
mina: du, jeg, vi — vilde virke altfor uroligt, 
hvis det hele var den længselsfulde Sjæls Ene- 
tale; men jeg tror ikke han har løst det Pro- 
blem, at indsætte Personerne, rigtigt. — 

Jeg tager de enkelte Strofer for mig; i 1ste 
finder jeg dette Udtryk: »Vist skal du hente 
vor Sommer ind.c Det forekommer mig, at 
disse Ord, og dermed hele Verset, nødvendig 
maa opfattes som henvendt til Sjælen af Brud- 
gommen. Det er Sjælens Taalmodighed og Tro- 
fasthed, der afgør om de skal forenes. 

I 6te Vers finder jeg de Ord uomtvistelige: 
isom giør dig glad.c De vil ikke kunne lægges i 

Munden paa Sjælen overfor Jesus. Det er den 
der har ventet gennem Nød og Trængsel, hvis 
Glæde maa nævnes; Sjælen kan ikke overfor 
sin Herre nævne sig som den, hvis Glæde det 
er at skænke Glæden — saa kvindeligt end dette 
Træk ellers er. Om nogen Deling af Verset 
mellem Jesus og Sjælen kan der ikke være Tale, 
idet Duen i 1ste Linie utvivlsomt er Sjælen. — Jeg 
skal udrede Sammenhængen med Duens Fore- 
komst i dette Digt. I tredie Vers nævnes Tur- 
telduen; den stammer paa dette Sted fra et Vers 
i Højsangen, og den betegner Sjælen. Dette 
fremgaar saavel af Sammenhængen : Duen henter 
Opmuntring til Standhaftighed af de grønne 
Knopper paa Kviste, der vises den, — som af 
Parallelsteder, saaledes følgende Liniepar: 

Ak, Himmeldue, ak fornem 
Din Turteldues Klage. 

I dette Citat vil man se, at ogsaa Frelseren 
er fremstillet som Due, men ved det udtrykke- 
lige Tillæg Himmel- er det tilstrækkelig tydeligt 
tilkendegivet, hvem den er. For at paa vise, at 
ogsaa Duen i 6te Vers er Sjælen, hidsætter jeg 
et andet Citat af Brorson: 

Duel lad den Ravneart 

sig med Aadsel føde. 

Men du op til Arken snart; 

Noah dig vil møde. 

Bliv hos ham i Evighed — 

Her lignes Frelseren ved Noah, og Arken er 
Billede paa Paradiset. Sammenstillingen er af 
stærkt begrænsede Udviklingsmuligheder; men 
den svarer fuldkomment til Slutningsverset af: 
Her vil ties. — Noah staar og venter paa sin 
elskede Due, der stiger op mod ham med For- 
jættelsens Olieblad i Næbbet; og Duen fryder 
sig ved at se Maalet nær. Fra Turtelduen er 
Digterens Tanke gledet over til Noahs Due; en 
saadan Sammenkædning af Forestillinger er gan- 
ske almindelig. 

Da Turtelduen i Vers 3 maa opfattes som 
Sjælen, bliver ogsaa denne Strofe at lægge i 
Munden paa Brudgommen; at dette er det rig- 
tige, ses let af Versets hele Tone; den er med- 
ynksom og trøstende. 

Af samme Karakter er endelig ogsaa 5te Vers, 
der ligeledes henvender sig til Duen, Sjælen: 
»Kunde du tilfulde forstaa det, der nu sker: Jo 
mere det sner, jo voldsommere Vinteren ter sig, 
des vissere kan man være paa, at Vaaren er 
nær; Kulden tager af, og med de unge Spirer 
har det ingen Nød; de skærmes af Sneen. 
Det viser, at naar Nøden er størst, er Hjælpen 
nærmest.« 

Tilbage er endnu Vers 2 og Vers 4. 

Om sidstnævnte Vers er ingen Tvivl mulig. 
Det udtrykker Sjælens Følelser, da den bag 
Gærdet har set det første grønne: »Lad mig nu 
gyse. Det snart forgaar.« 

Ogsaa Vers 2 maa tillægges Bruden. Det 
skildrer Vinterens uendelige Ensformighed paa 
lignende Maade som Brudgommen i første Vers. 
Men medens her dog saas frem mod bedre Dage, 
høres i 2den Strofe kun det tunge Suk: Og 
det er svart.« Disse Ord er ikke Frelserens, 
hvis Rolle det er altid at holde Modet og Haabet 
oppe. Det er Sjælen, der sukker sin Vaande 
ud. Det Foraarsvarsel, der ligger i, at Dagene 
længes, forstaar den slet ikke. — 

Min Opfattelse af Digtet er da denne: Brud- 
gommen formaner sin Elskede til Taalmodighed. 
(1. Vers). Denne svarer med at gyse over Vin- 
terens frygtelige Øde. (2. Vers). Brudgommen 
kalder ad Bruden og fører hende til de første 
Knopper ved Gærdet. (3. Vers). Bruden bryder 
ud i Jubel. Nu er intet hende tungt mere, nu 
da Forløsningen nærmer sig. (4. Vers). Brud- 
gommen viser sin Udkaarne, hvorledes Vaarens 
Mysterium forberedes gennem Vinterens sidste 
Stormløb. (5. Vers). Nu er Foraaret der; han 
aabner, som Noah, sit Himmelvindue for Duen. 
(6. Vers). 

At den her opstillede Forklaring paa Salmen 
er rigtig, vil fremgaa af Sammenligning med 
et andet Digt i Svanesangen, der er i nært Slægt- 
skab med »Her vil bies.« Det er Nr. 49, der 
kaldes: Samtale mellem Brudgommen og Bruden, 
og hvis Emne er direkte hentet fra Højsangen. 

I Frederik den Fjerdes Bibeloversættelse lyder 
2det Kapitel V. 10—13 af Salomons Højsang 
saaledes: Min kiereste svarer / og siger til mig: 
stat op min venneste / min deiligste / og kom (hid). 

Thi see / vinteren er fremfaren / regnen er 
overgaaen / (og) er borte. 

Blomsterne ere sete i landet / sangens tid er 
kommen an / og turtel-duens lyd er hørt i vort 
land. 

Figen-træet haver udskudt sine (smaa) figen 
/ og viin-træerne / (ja) de [smaa] druer give lugt; 
stat op / min venneste / min deiligste / og kom. 

Brorson begynder sin Dialog med et Vinter- 
billede, der vel ikke kan maale sig med Svane- 
sangens, men altid danner et virkningsfuldt Mod- 
stykke dertil, et Stuebillede: 

Brudgommen: Hvad seer min Sulamith, 

Da Luften er endnu saa fuld 
Af Vinter-Sneens Gyse-Kuld? 
Hvi lukker du da Vindve op, 
Og stirrer alt paa Skyens Top, 
Hvi giør du det saa tit, 
Min Sulamith? 

Sulamith svarer, at hun venter paa at Stjer- 
nerne skal falde som Sne, ved Dommens Knald. 
Der er noget levende ved den tause Kvinde, der 
har lukket det tilfrosne Vindu paa Klem og ser 
op efter de kuplede Sneskyer. Denne Vinter- 
scene har Brorson digtet som hjemlig Indled- 
ning til de paafølgende Billeder fra Højsangen^ 

der kun siger om Vinteren, at den er fremfaren, 
og han har i Svanesangen videre udviklet denne 
virkningsfulde Kombination. — 

I det følgende Versepar findes Elementerne 
til de to indledende Strofer i »Her vil ties«. 
Brudgommen siger: Dig bliver Tiden lang. Du 
længes efter bliden Vaar. Og Bruden svarer, at 
hun tæller hvert Øjeblik. — 

Derpaa kommer et Vers, der ganske svarer til 
V. 3 af Svanesangen: 

Brudgommen: Velan! kom lad os see, 

Om ej kan merkes For-Aars Tegn, 

I Turtel-Duens stille Egn. 

Hvad Figen-Træets Grene spaaer, 

Om de lidt smaat af Knoppe faaer? 

Da vil dit Hierte lee. 

Kom, lad os see! 

Disse Linier danner Bindeleddet mellem Høj- 
sangen og Svanesangen. Sneskildringen, der i 
dette Digt er indskrænket til det første Versepar, 
har i »Her vil ties« bredt sig over alle Stroferne, 
saa det exotiske er blevet nordisk tillempet; 
ogsaa Turtelduen, der her kun er Fugl, aldeles 
som i Højsangen, men som i Svanesangen er 
Betegnelse for Sjælen, viser, at »Samtalen« ligger 
mellem den gammeltestamentlige Kilde og »Her 
vil ties«; Figentræets Knopper er beholdt i det 
første Digt, men i det sidste er de blevet til 
Pilekviste paa Gærdet. — Udtrykket »Forsom- 
mers Minde« er blevet udlagt paa forskellig 

Maade. Den Overensstemmelse, der er mellem 
de to Digte, levner ingen Tvivl om Forstaaelsen. 
Til: »Kom at skue ... der skal du finde For- 
sommers Minde« svarer aldeles: »Kom, lad os 
see, om ej kan mærkes For-Aars Tegn.« Ud- 
trykket betyder altsaa en Bebudelse af Vaaren; 
saaledes har A. D. Jørgensen opfattet Stedet. 

»Samtalen« afsluttes af Bruden, der siger: 
»Du veed hvordan jeg har det her: Kom bliid 
og hent mig snart.« Hertil svarer Brudgommens 
Slutningsord i Svanesangen: »Nu er Stunden 
næsten oprunden, som gør dig glad.« 

Det var et godt Navn Brorsons Efterladte 
fandt for den lille Skat af Salmer, da de kaldte 
dem »Svanesang«; de er virkelig — om ellers 
noget i vor Poesi — en Flok store, skin- 
nende Fugle, der glider gennem den blege Luft. 
Af senere dansk Lyrik har alene Hauchs Alder- 
domsdigte det samme hvide Skær. Ingensinde 
har Dødslængselen udtrykt sig saa ægte og umis- 
kendelig som i de Rimfletninger og Tankeknuder 
den gamle Biskop laa og bandt, mens han plagedes 
af Gigt og Gysekuld og trøstede sig med det 
lune Paradis, som han følte kom nærmere for 
hvert Ryk Sygdommen tog i de brudne Lemmer. 
Døden og Jesus glider sammen og bliver til een 
Skikkelse: Frelseren. — 

I kiølende Skygger, 

I Mørke, som Roser udbrede; 
Hvor Sangersken bygger 

Og quiddrende røber sin Rede — 

Hvor sprudlende Bække, 

Snart dysse, snart vække 
Camoenernes Yndling, den følende Skiald, 

Med steds' eensrislende Fald — 

Hvor Hiordene brøle. 

Mod Skovens letspringende Sønner, 
Og puste, og føle 

Den Rigdom, i hvilken de stønner -- 

Hvor Meyeren synger 

Blant gyldene Dynger, 
Og tæller sin Skat, og opløfter sit Raab, 

Til den, som har kroned hans Haab. — 

Hvor skiærtsende Bølger 

Beskvulpe den Vandrer, hvis Øye, 
Snart stirrende følger 

Med Helsinges graanende Høye; 

Snart undrende haster 

Blant Skove af Master, — 
Og forsker, og kiender den Fremmedes Flag, 

Og glemmer den heldende Dag. — 

Hvor eensommes Liise, 

Venskabelig lindrende Slummer, 
Tit bød en Louise, 

Forglemme sin kiærlige Kummer — 

Hvor Glæder tilsmiile 
Den Vandrende Hviile, 
Hvor Rungsted indhegner den reeneste Lyst; 
Der fyldte Camoenen mit Bryst. — 

Hvor Kummer og Smerte, 

Fandt glade dit AftryJi, Du Høye, 
Det ædleste Hierte, 

I hvert et medlidende Øye — 

Hvor Venlighed pryder 

De strængeste Dyder; 
Der voxte min Sang; og den undrende Skov 

Gav Gienlyd af Skaberens Lov. — 

Jeg saae dine Throner, 

O Almagt! — og stirrede længe — 
Men hellige Toner 

Foer giennem de zittrende Strænge — 

Hvert Blad, hvor mit Øye 

Fandt Præg af den Høye, 
Opflammede Siælen -- da voxte min Sang! — 

Da raste den mægtige Klang! — 

O Verdeners Fader! — 

Saa sang jeg — Du Stærke! — Du Viise! — 
Gud! — som Myriader, 

Som Himlenes Vældige priise! — 

See Støvet kan bære, 

Din Rigdom, Din Ære, 
Din Godhed, o Fader! — saa sang jeg — og Fryd 

Brød Læbernes bævende Lyd. — 

Lyksalige Digter, 

Som Glæden indbød til sin Hytte; 
Til venlige Pligter; 

Til Friehed, som Dyder beskytte! — 

Cheruber fornemme 

Hans dristige Stemme, 

52 



RUNGSTEDS LYKSALIGHEDER 

Og Himle forsamles omkring ham; og Lyst 
Udbredes i Menniskets Bryst. — 

Men Du, som allene 

Fremkaldte den Lyst af min Smerte, 
Siigl — Kan min Camoene 

Udbrede sin Lyst i dit Hierte? — 

O siig mig, Veninde! — 

Kan Sangens Gudinde, 
Med smeltende Toner belønne det Skiød, 

Hvoraf min Lyksalighed flød? — 

AdresseavlMn 28. Juni 1775. 



Johannes Ewald var en Mester i Komposi- 
tionen; det er en Fryd at fordybe sig i den 
simple og geniale Maade, hvorpaa han opbygger 
et Digt; det er ikke udvendige EflFekter, drabe- 
lige Modsætninger, vældige Klimaxer og altfor 
understregede Parallelvirkninger han udstyrer 
sine Vers med; men hans Digte er harmo- 
niske af Bygning; den Linie, der fører igennem 
dem, stiger og daler rytmisk ; der klinger en 
uendelig liflig Musik fra Værkets Traade. Denne 
Musik fryder en, uden at man tænker over, 
hvorfra den stammer, ja man føler de bævende 
Toner som et usigeligt Velbehag, inden man er 
sig bevidst at der spilles. En Kender har sagt, 
at den store Terzet i »Fiskerne«: »Endnu kan 
jeg høre« er en Fuga. Det er rigtigt. Be- 
standig forskyder sig og glider de enkelte Mo- 
tiver i deres egen Hovedretning, idet de idelig 

flyttes tilbage i det oprindelige Leje; jeg faar 
Indtrykket af en ædel Maskine, hvis Værkdele 
smutter forbi hinanden. — 

Oden til Moltke er et andet Eksempel paa 
Ewalds Sans for den skønne Orden. Dens Basis 
er det strengt klassiske Versemaal; Ewald til- 
lemper derfor sit Sprog hen imod latinske For- 
billeder. Han opfinder Forskydninger (Mig — 
thi mig har Vinen altid . . .) — der genfindes i 
Baggesens Sprog, hvor de frembringer Spejl- 
flader og Glimt, som senere dansk Poesi ikke 
kender til, eftersom Retningen blev forladt under 
den store Tilnærmelse til den mundrette Tale- 
form. — Den er døende hos Oehlenschlåger (»og 
den bløder og forsøder i sin Smerte sødt sin 
Smertet). — I Hertz's Baggesenimitation savnes 
den bitterlig. Det er en Art Akkumulation. Som 
Type paa dette forsvundne citerer jeg et Par 
fordringsløse Linier af Baggesen (henvendt til 
Rahbek) : 

Jeg læste samlede, hvad mange Gange 
jeg sang i Vennelag 
for daarlig Vin at give Mestersmag, 
min Mesterdrikker! dine Mestersange. 

Det ses, hvorledes Ordene »dine Mestersange« 
er forskudt fra deres Plads efter »læste«, helt 
om bagved, saa Mestersang og Mesterdrikker 
fungerer som to indledende Knæk, før han fyrer 
Skuddet af; de adskilte, sammenhørende Led 
(Verbet og Slutningsordet) spænder om Sætningen 

som en Elastik — (ganske som paa Tysk Sub- 
jekt og Verbum i en Bisætning, eller Verbets 
to Dele i en Hovedsætning). 

Jeg vender nu tilbage til min Text. 

Aldrig er der skrevet et Digt der i ædel Kom- 
position kunde overgaa Rungsteds Lyksaligheder. 
Men Ewald havde ogsaa gennemgaaet en streng 
teologisk Skole med Tilbehør af Disputatser, 
inden han blev Lyriker. 

Jeg skal forsøge at udrede Digtets Grund- 
plan. Dets ni Strofer deles naturligt i tre Af- 
delinger; den fornemmede, men ikke udredede 
Talharmoni spiller en overordentlig Rolle i god 
Poesi. De tre første Vers er landskabelige af 
Indhold; de tre midterste lader Sangen stige 
svulmende indtil Læbernes Rand. De tre sidste 
Vers er selve Hymnen og dens Virkninger. 
— Hertil føjer sig ogsaa Trilogien af Digteren 
der formidler det Guddommelige og det Menne^ 
skelige. 

Om dette var alt, saa var Digtets Plan kun 
baseret paa et primitivt symmetrisk Forhold; 
men det her opstillede er blot Afridsningen af 
Lærredet med Støttelinier. Henover disse an- 
lægges Digtets kunstnerisk frie Tegning. 

Det begynder idyllisk, med Digterens Plads; 
en ejendommelig Sødme har Ordene : Mørke som 
Roser udbrede, fordi Ordet »Mørke« er saa stærkt 
og fuldt om den lette og lyse Skygge i Sommer- 

solen, at dets Vægt overføres paa de tunge 
Rosenklynger. Gennem Stilheden løfter sig Lydene 
frem over hinanden, fra dæmpet til stærkere, 
og kalder Opmærksomheden ud i videre Kredse. 
Fuglen pipper; Bækkens Vande gaa. Nu høres 
det ogsaa, at der er Levende paa Marken: Køer 
og Høstfolk. Digterens Øje søger efter Lyden, 
og glider siden op langs Kystlinien og endelig 
ud over Sundet. I denne fuldendt naturlige Be- 
vægelse fra det nære mod det i^ernere, og fra 
Vest gennem Nord mod Øst er der i Stoffets 
Fordeling i Stroferne bevaret en streng Nøjag- 
tighed: Versl: Haven; Vers 2: Marken; Vers 3: 
Vandet. 

Alle disse tre Strofer hører til een kombineret 
Forsætning — en af de længste i dansk Poesi 
— der bærer hen over Skellet mellem Digtets 
første og anden Hoveddel, saa at de sammen- 
knyttes. Med saadan Sikkerhed er denne Ind- 
lednings himmelstræbende Gotik konstrueret, at 
Trætheden ikke kommer, før den skal føles, 
i det Øjeblik da Indledningen, som Solen paa 
hin heldende Dag, der er Digtets Emne, stunder 
mod Hvilen, i Qerde Strofes sidste Linie. 

Versene 4 — 6 bindes sammen af den i hvert Vers 
gentagne Sangbebudelse: Der fyldte Camoenen 
mit Bryst. (V. 4). Der voxte min Sang. (V. 5); 
og endelig, da Hymnens mægtige Toner bryder 
frem: Da voxte min Sang! — da raste den 
mægtige Klang! — (V. 6). 

Men samtidig staar det første af disse Vers 
i den nøjeste Forbindelse med Indledningen, 
ikke blot rent syntaktisk, idet den store For- 
sætnings-Kæde fortsættes indtil Strofens sidste 
Linie; men ogsaa fra Indholdets Side, idet Van- 
dringsmanden (vel egentlig blot Ewald, Rung- 
steds flygtige Gæst), og Nævnelsen af Rung- 
sted og Louise fortsætter og afslutter det topo- 
grafiske Element. — Hvem Louise er, findes 
meddelt i Literatursamfundets Udgave, og lader 
sig konstatere af Kladens Varianter. Verset har 
oprindeligt begyndt: »Hvor fordum Lovise fandt 
Lindring for kongelig Kummer«, og 3. Linies 
ældste Form er: »bød Fredriks Lovise«. — Der 
menes Frederik den Fjerdes Dronning Louise, 
der havde ejet Rungstedgaard, og hin »kongelige 
Kummer« var hendes Ægtefælles Forbindelse 
med Anna Sophie Reventlow. Om Frederik den 
Femtes Louise kan der ikke være Tale, da 
Udtrykket kongelig Kummer her vilde være 
ganske misvisende, navnlig fra den Digter« Haand, 
der har skrevet »Hold, Taare, op at trille«. 

I den her behandlede Strofe (V. 4) toner ende- 
lig ogsaa et Motiv, der danner et vigtigt Led i 
Udviklingen, skønt den særegne Melodi kun faar 
Lov at lyde ganske dæmpet, af Hensyn til det 
Heles Virkning; naar der siges, at Søvnen, de 
Ensommes Lise, gør en Ende paa Kummeren 
her, og at den Vandrende finder Hvile, da vidner 
Ewald i indirekte Form om den Husvalelse, han 

selv har fundet i Rungsted; i det følgende Vers 
gentages dette med tydeligere Ord: »Hvor Kum- 
mer og Smerte, fandt glade [o: saa' at de for- 
vandledes til Glæde]; . . . det ædleste Hierte . . . der 
voxte min Sang.« 

I de tre Vers, der danner Midterpartiet, be- 
gynder Skildringen af Guddommens og de Godes 
Samfund. Forenede nævnes de i Begyndelsen af 
femte Vers, hvor han egentlig fortæller om de 
ædle Mennesker, han lever blandt, men sam- 
tidig ved et retorisk Kunstgreb ser Lejlighed 
til at apostrofere Guddommen, hvis Aftryk er 
de ædle Hjerter. Gennem Menneskenes Godhed 
føres han til at prise Gud ; han ser den Almæg- 
tige, ikke blot, som Oehlenschlåger, i Sole og 
Blomsternes Blade, men ogsaa i de Dydiges Øje. 
Dermed er sidste Afsnit af Digtet naaet: 
Digterens Stemning, der er steget fra idyllisk 
Nyden gennem Begejstring, naaer nu sit højeste 
Punkt i en salig Henrykkelse, hvor han sender 
sin Tak mod Himlene, fordi han har truffet 
Mennesker, der kan bære al den Lykke og Her- 
lighed, der skænkes dem, uden at blive over- 
modige og forspilde alt. 

Denne Glæde føler Ewald sikkert ikke alene 
paa sine Rungstedske Venners Vegne, men ogsaa 
paa sine egne; i denne Tid har ogsaa han kendt 
Glæden ved at være i en Havn; han kunde bære 
den Rigdom, den Ære og Godhed, som Himlen 
undte ham. 

Af Landfolkenes jævne Liv drog han den 
Lære, at den, der opfylder sin Pligt, vinder sig 
en velerhyervet Frihed, som han ikke staar i 
Fare for at blive fristet til at misbruge. 

Og i Extasen ser han da Himlen aaben og 
Englene lyttende, og Menneskene opfyldt af Fryd 
ved hans udødelige Sang. I denne uendelige 
og salige Stemning toner »Rungsteds Lyksalig- 
heder« ud; Linierne: »Og Himle forsamles om- 
kring ham; og Lyst udbredes i Menneskets 
Bryst — « er en bred og rig Accord, der faar 
Lov at synge og tone, saa længe til den dør 
for Øret. 

Men endnu er eet Vers tilbage, det niende. 
I det knæler Digteren ned og rækker sit Værk 
op mod en Kvinde, ganske som paa et gammelt 
Votivbillede den fromme Giver byder Helgen- 
inden sin Gave. 

Det er et klassisk Stridsspørgsmaal i dansk 
Literatur, hvem vel denne Kvinde kan være. 
Den ældste Hypotese er, at »Rungsteds Lyksalig- 
heder« skal være tilegnet Ewalds Værtinde i 
Rungsted, Madam Jacobsen; den er først frem- 
sat af Abrahamson. 

N. M. Petersen udtalte sig energisk for, at 
Digtet skulde være rettet til Anna Hedvig, Madam 
Jacobsens unge Datter. Han gik ud fra, at det 
var med hende, Ewald tænkte paa at gifte sig i 
Rungsted. 

Imidlertid har Frk. Falbe-Hansen fremsat en 
meget sindrig Forklaring paa, hvem det var Ewald 
vilde gifte sig med; og Landsarkivar Homeman 
har underbygget denne Formodning med Bevislig- 
heder, saa at man nu sikkert tør sige, at det 
var en Jfr. Hedvig Rørs, Ewald vilde ægte. 

Samtidig er hun kommet i Forslag som den^ 
'hvem »Rungsteds Lyksaligheder« egentlig skulde 
være viet. 

Endvidere har Vilh. Andersen forenet Abra- 
hamsons og N. M. Petersens Forslag i et nyt, 
der gaar ud paa, at reelt er Digtet rettet til Anna 
Hedvig Jacobsen, formelt til hendes Moder. 

Digtet maa antages at være blevet til i Som- 
meren 1773. Det staar nemlig i Ewalds Klade- 
bog paa en saadan Plads, at det maa anses for 
overvejende sandsynligt, at det er digtet paa den 
Tid, da han havde Tragedien »Balders Død« 
under Arbejde. — Digtet er da skrevet ganske 
faa Maaneder efter hans Komme til Rungsted. 
Det forekommer mig lidet sandsynligt, at han paa 
denne Tid allerede skulde være blevet saa for- 
trolig med »Jomfruen i Huset«, Hedvig Rørs, at 
han skulde udpege hende som den, der alene 
havde skabt hans Lykke; helst da der ud af 
Digtet aander en stor og hellig Sjælefred, og der 
ikke er Tanke af Erotik skabt deri. 

Det har Digteren da ogsaa sagt os tydelig 
nok i Oden til Moltke, at han har aldrig digtet 
om Elskov: 

Mig har Krlgslyd og Vinen og Elskov 
Altid mægtig fortryllet, men aldrig 
Fyldt med Sang; dine rødmende Druer, 
Mosel) og ØresundM blussende Piger 
Kryster Jeg taus. 

Dette Digt er saa præcist i sine Henvisninger 
til hans Værker ) at den fremhævede Vending 
Ikke lader sig forklare som en poetisk Om- 
gaaelse af Sandheden. 

Vilh. Andersen sammenstiller »Rungsteds Lyk- 
saligheder« med et lille Digt til Anna Hedvig: 
»Da Solen var overtrukken af Skyer.« Han 
mener i dette at finde Løftet om et kommende 
Digt: »Tal til Stormen, at den tier ... da skal 
høje Harmonier prise Himmelen og dig.« 
Jeg ser dog i denne Udtryksmaade kun det be- 
kendte Kunstgreb, at Digtet bliver til netop ved 
at Vejen for dets Tilblivelse skildres, saaledes 
at just idet alt er klart til dets Paabegyndelse, 
er det færdigt. Samme Form har blandt andet 
den ovenfor citerede Ode til Moltke. Desuden, 
selv om det var et Løfte, saa er det ikke alle 
Digterløfter der holdes. Jeg ser saaledes ingen 
Anledning til at holde paa Anna Hedvig som 
Dedikationens Genstand, men vender mig til 
Moderen, Madam Jacobsen. 

Der er aabenbart større Mulighed for at 
opfatte Digtet som rettet til hende, end til de 
to yngre Kvinder i Huset. Her var da Ud- 
trykket: Du som alene fremkaldte den Fryd af 

min Smerte — bedre paa sin Plads. Men — jeg 
maa nu pege paa det »men«, der indleder Stro- 
fen. Det er øjensynligt, at det vender os bort 
fra den henrykte Kreds, der samlede sig om 
Digterens Harpe; og hvorledes kan vi tænke os, 
at Madam Jacobsen ikke skulde være med her, 
mellem de taknemmelige Tilhørere; i Slutnings- 
verset er der tværtimod Tale om en, som han 
langt fra er vis paa at kunne glæde med sit 
Digt: Siig! — Kan min Camoene udbrede sin 
Lyst i dit Hierte? — 

Jeg citerer her Digtet efter dets første trykte 
Form, i Adresseavisen for 1775. Senere Udgivere 
indsætter i dette Liniepar »Fryd«, som Kladen har, 
i Stedet for »Lyst«, der antages for en Sætter- 
fejl. Imidlertid er Digtet gengivet meget om- 
hyggeligt, og da det ogsaa paa et andet Punkt 
afviger fra Kladens endelige Form (V. 7, L. 3), 
er »Lyst« i V. 9, L. 4 ikke til at forkaste. Grunden 
til at Ordet er indsat, er, at Ewald ønsker at 
skabe en udpræget Modsætning til Slutningen af 
Vers 8. Det hedder her: »og Lyst udbredes i 
Menniskets Bryst.« — Modstykket hertil er nær- 
værende Sted: »Men Du . . . Siig! — Kan min 
Camoene udbrede sin Lyst i dit Hierte?« — 
Man vil se, at Udtrykkene nøjagtig dækker hin- 
anden, og at Digtets ubekendte Adressat er en 
ganske anden end de modtagelige Rungstedboer. 

Dertil kommer endnu, at Kladen har en 
Variant, der gør det i høj Grad usandsynligt, at 

Mad. Jacobsen eller Datteren skulde være den i 
sidste Vers tiltalte Veninde. Oprindelige Læse- 
maader i Stedet for: O sig mig Veninde! er 
nemlig: 1) Min Barndoms Veninde. 2) Min Kum- 
mers Veninde. 3) Min ædle Veninde. Ligesom 
det af de ældre Læsemaader lod sig udfinde, 
hvem der var ment med »en Louise«, saaledes 
tror jeg ogsaa, at man ved Hjælp af de oven- 
staaende Varianter kan opklare, hvem Digtet er 
tilegnet. 

Det forekommer mig at være sandsynligt, at 
det er til Ewalds egen Moder, Digtet er rettet. 
Det er hende han kalder sin Barndoms og sin 
Kummers Veninde. Det vil strax ses, at denne 
Forklaring frembyder den store Fordel, at Ud- 
trykket »Barndoms Veninde« bliver forstaaeligt. 
Naar der er fremsat, at han kunde have truffet 
Hedvig Rørs, dengang de begge var Børn, under 
Sommerophold paa Landet, og at hun altsaa 
kunde være ment med Udtrykket Barndoms Ven- 
inde, da er der tillagt Ordene en Betydning, 
som de vistnok ikke kan have. De forstaas jo 
som »Barndomsveninde«, men betyder snarere: 
den som var mig en Veninde i min Barndom, 
altsaa tog sig af mig. 

Jeg skal til Støtte for min Formodning sam- 
menstille Stedet med et Digt af Ewald, der kaldes 
»Fra en Datter til hendes Moder«, men som i 
Virkeligheden, hvad der er paapeget af A. D. 
Jørgensen, er et Nytaarsdigt fra Ewald selv til 

hans Moder, skrevet til hende ved Nytaar 1773, 
altsaa et halvt Aar før Rungsteds Lyksaligheder. 
Allerede dette Digts Existens støtter min For- 
modning; det er et Bevis for, at han har hen- 
vendt Digte til hende, hvori han tolkede sin 
Taknemmelighed. Fremdeles er det værd at 
bemærke, at Ordet »Moder« ikke er .anvendt en 
eneste Gang i hele Digtet, saa at der ikke er 
noget forbausende i, at det ikke forekommer i 
Tilegnelsesverset af Rungsteds Lyksaligheder. — 
Det hedder i Nytaarsdigtet for Exempel: 

O du, mit Intets tro Veninde 
hvad var jeg, da dit varme Bryst 
oplivede mig 

Det fremhævede Udtryk svarer ganske til 
Rungsted-Digtet: O du, ... min Barndoms Ven- 
inde; ved »Intet« betegnes her det ufødte Barns 
Tilstand. — 

Meget vigtigt er følgende Vers af samme Digt: 

Du, som forvandlede min Smerte 
til Slummer og til Haab om Lyst, 
fortolk du selv mit fulde Hjerte, 
læs din Erindring i mit Bryst. 
Du, elskte, som jeg aander ved, 
min tro, min eneste Veninde, 
der skal du se dig selv og finde 
et Genskin af din Kærlighed. 

De to første Linier danner en Forklaring til 
de første Linier af Dedikationen ; ved Nytaarstid 
er Moderen den, som forvandler hans Smerte 

til Haab om Lyst; Sommereu efter er hun den, 
som har fremkaldt Lysten af hans Smerte. 

»Barndoms Veninde« rettes til »Kummers 
Veninde«. Ogsaa dette Udtryk forstaas ganske 
naturligt i Overensstemmelse med Nytaarsdigtet; 
den, der forvandler hans Smerte til Hvile, kan 
med Rette kaldes hans Kummers Veninde. Mon 
han vilde bruge et saadant Udtryk i Forbindelse 
med en af dem, der udgjorde hans Kreds i 
Rungsted? Udtrykket stemmer overens med 
sidste Strofes Begyndelse (Lyst af Smerte); men 
for Livet i Rungsted kender han kun det ene 
Udtryk: Lyksalighed. — 

Paa Ewalds Moder passer Udtrykket: Du, 
som all ene fremkaldte . . .« Hun var det 
egentlige Ophav til hans Lykke, fordi det var 
hende, der havde bestemt, at han skulde bort 
fra Hovedstaden, og fordi hun indtil videre be- 
talte for ham; og paa hende passer Slutnings- 
linierne om »det Skiød, hvoraf min Lyksalighed 
flød — « Ordet Skød træder i Stedet for Moder- 
navnet her; overfor en anden Kvinde vilde Ud- 
trykket forekomme paafaldende, medens det om 
Moderskødet er ganske naturligt. 

Endelig er Indtrykket af Verset i Overens- 
stemmelse med det Forhold, hvori Digteren stod 
til sin Moder; han kunde være spotsk og saa- 
rende overfor hende; men til Tider var han 
indsmigrende og elskværdig, og vilde intet hellere 
«nd glæde hende med sine Vers. 

6 

Tilegnelsen her har noget af begge Dele; der 
er en tydelig Tvivl om, at hun vil kunne have 
Sans for den Poesi, som Rungsteds Beboere 
henrykkes ved. Men han ønsker af et kærligt 
Hjerte, at den skønne Ode maa være hende et 
sønligt Kærtegn som Tak for de Ofre hun 
bringer ham. 

Rungsteds Lyksaligheder er offentliggjort første 
Gang i Adresseavisen, omtrent to Aar efter at 
det var digtet. Kort før (4. Maj 1775) var Madam 
Jacobsen død, og i Løbet af Efteraaret blev det 
bestemt, at Ewald skulde forlade Rungsted, da 
man ønskede at forpurre hans Giftermaal med 
Hedvig Rørs. — 

Det synes rimeligt at opfatte Ewalds Offent- 
liggørelse af Oden som en indirekte, men virk- 
som Bøn, om at Moderen — uanset at den var 
død, som havde værnet om Digteren i hans to 
lykkelige Aar, — vilde lade ham blive i Rung- 
sted fremdeles. 

Den Stilling, »Rungsteds Lyksaligheder« ind- 
tager indenfor Ewalds Poesi, vil synes endnu 
anseligere, om det kan antages, at det er digtet 
til hans Moder som Gengæld for den Lykke 
hun har beredt ham, og paany, da hans Tid i 
Rungsted var omme, henvendt til hende som en 
Tak, og en Bekræftelse paa, at hans Forsorg dog 
eengang havde truJBTet det rette for den svage Søn 
og stærke Sanger, da hun sendte ham ud blandt 
Rungsteds Lyksaligheder. 



AGNETE FRA HOLMEGAARD 



Agnete var uskyldig, 

Var elsket, var troe; 

Men stedse var hun eensom 

Hun aldrig havde Roe — 

Aldrig Roe — 

Hun frydede vel andre; 

Men aldrig var hun froe. 

Agnete hun stirred 

I Bølgen den blaa — 

Og see! da kom en Havmand 

Fra Bunden at staae — 

Op at staae — 

Men stedse dog Agnete 

Paa Bølgerne kun saae. 

Hans Haar var som spundet 

Af pureste Guld, 

Hans Øje det var kiærligt, 

Hans Mine den var huld — 

O! saa huld! 

Hans skiældækte Barm var 

Af Kierlighed fuld. 

Han sang for Agnete 

Sin Elskov, sin Nød. 

Hans Qvad det var saa kiælent, 

Hans Stemme var saa sød 

O! saa sød! 

Hans Hierte ham fra Læberne 

Saa lifligen flød. 

Og hør, min Agnete! 
Hvad jeg vil sige dig: 
Mit Hierte, det fortæres 
Af Længsel efter dig! 
Efter dig! 

O! vil du det husvale, 
O! vil du elske mig? 

To sølvspændte Skoe flux 
Paa Klintebredden stod — 
Der fandtes aldrig skiønnere 
Paa nogen Dronnings Fod. 
»For din Fod! 

»Min Elskede (saa qvad han) 
»Du tage dem imod!« 

Saa tog han af Barmen 
Det perlestukne Baand — 
Der aldrig saaes et skiønnere 
Om nogen Dronnings Haand: 
»Dette Baand — 
»Min Elskede! (saa qvad han) 
»Du bind det om din Haand!« 

Saa tog han en Guldring 

Af Fingeren sin — 

Der fandtes ingen skiønnere 

I nogen Dronnings Skrin: 

»Her, fra min, 

»Min Elskede! (saa qvad han) 

Du sætte den paa din!« 

Agnete ned paa Himlen 

I Havdybet saae — 

Den Bølge var saa sølvklar, 

Og Bunden var saa blaa! 

»01 saa blaa! 

Da smilede den Havmand 

Og sang, og sagde saa: 

Og hør, min Agnete, 
Hvad jeg dig sige vil: 
For dig mit Hierte brænder 
Af Kiærligheds Ild — 

vær mild! — 

Siig! vil du mig husvale? 
Vil du mig høre til? 

Og hør du, skiøn Havmand! 

Jeg vil tilhøre dig! 

Hvis ned i Havets Afgrund 

Du med vil tage mig! 

Tag du mig! 

Og før mig til din Havbund, 

Der vil jeg elske dig! 

Han stopped hendes Øre, 
Han stopped hendes Mund; 
Saa foer han med den Skiønne 
Dybt ned i Havets Bund. 
Mund paa Mund — 
De favnedes og kyste sig 
Saa trygt paa Havets Bund. 

Agnete, hun var der 

1 Aaringer to — 

De elskede hinanden 

Saa kiærlige og troe — 

Elskovsfroe. 

To Sønner der hun fødte 

I Havmandens Boe. 

* 

Agnete sad rolig 

Ved Vuggen der, og sang — 

Da hørte hun en Jordlyd, 

Som ovenover klang 

Ding, ding, dang; 

Og det var Kirkens Klokker 

I Holmegaard, som klang. 

Agnete lod Vuggen 

Saa pludseligen staae, 

Og ilte til sin Havmand: 

Skiøn Havmand tør jeg gaae? 

Tør jeg gaae? 

O tør jeg end før Midnat 

Til Holmekirke gaae? 

Du gierne maa før Midnat 
Til Holmekirke gaae — 
Naar kun før Dag du vender 
Til Børnene de smaae — 
Gaae! gaae! gaae! 
Men vend før Dag tilbage 
Til Børnene de smaae! 

Han stopped hendes Øre, 
Han stopped hendes Mund, 
Saa foer han op med hende 
Til Holmegaardens Grund — 
Mund fra Mund 
De skiltes, og han dukked' 
Igien til Havets Bund. 

Agnete sig skyndte 

Til Kirkegaarden hen — 

Der mødte hun sin Moder, 

Og vendte sig igien — 

»O! hvorhen?« 

Men hendes Moder vendte 

Den flygtende igien: 

»Og hør du, Agnete, 

»Hvad jeg vil sige dig: 

»Hvor har du havt dit Ophold 

»Saalænge langt fra mig — 

»Langt fra mig? 

»Siig, hvor du har opholdt dig 

»Saalænge hemmelig?« 

Moder jeg har dvælet 

1 Havmandens Boe: 
Med ham jeg alt dernede 
Har avlet Sønner to. 
Und mig Roe! 

Jeg nu gaaer hen at bede, 
Og vender til min Boe! 

»Og hør du, Agnete, 
>Hvad jeg vil sige dig: 
>Her dine to smaae Døttre 
»Tildøde græmmer sig — 
»Skrig i Skrig 
»De græde, de smaa Piger, 
»De længes efter dig!« 

Lad længes, lad græde 
De to smaa Døttre her! 
Mit Øre, det er lukket. 
Jeg hører dem ei der — 
Dem ei der! 

Og der de to smaa Sønner 
Forsmægted, blev jeg her. 

O! red dog de Arme! 

O! lad dem ei forgaae! 

O! tænk dog paa den mindste, 

Som end i Vuggen laae ! 

Hiem du gaae! 

Og glem de to smaae Trolde 

For dine ægte Smaa! 

Lad blomstre, lad falme. 
De to, som Himlen vil! 
Mit Hierte det er lukket 
Det hører dem ei til — 
Dem ei til. 

Jeg ene for min Havmands 
Smaa Sønner leve vil! 

Og kan du dem glemme, 
Som ved dit Bryst dig loe, 
Saa tænk paa deres Faders 
Din Ægtemands Troe — 
Kiend hans Troe! 
Saasnart du var forsvundet, 
Han mistede sin Roe. 

Han sørged en Sommer, 

Han sørgede for dig — 

Og ned fra Holme Fieldklint 

Han styrtede sig — 

Styrted sig. 

Der funde de paa Stranden 

I Skumringen hans Lig. 

Nu nys man det lagde 
I Kisten ned med Sang — 
Og hørte du, min Datter, 
Ei Klokkerne, som klang 
Ding, ding, dang? 
Nu vendte hendes Moder sig 
Og Midnatsklokken klang. 

Agnete, hun traadde 

Ad Kirkedøren ind -— 

Og alle de smaa Billeder 

De vendte sig omkring — 

Rundt omkring 

I Kirken de smaa Billeder 

De vendte sig omkring. 

Agnete, hun stirred 

Mod Altertavlen hen — 

Og Altertavlen vendte sig, og 

Alteret med den — 

Alt med den 

Sig vendte, hvor hun Øiet 

I Kirken vendte hen. 



74 



AGNETE FRA HOLMEGAARD 

Agnete, hun stirred 

Paa Stenen for sin Fod, 

Og saae sin Moders Navn, som 

Paa Ligstenen stod. 

Hvor hun stod — 

Da brast den Armes Hierte, 

Da iisned hendes Blod. 

Agnete, hun raved. 

Hun segnede, hun faldt — 

Nu alle hendes smaa Børn 

De længes overalt — 

Overalt. 

Nu Sønner, som Døttre 

De længes overalt. 

Lad græde, lad længes, 
Lad sørge her og der! 
Lukt er nu hendes Øie, 
Det aabnes aldrig meer — 
Aldrig meer! 

Og knust er hendes Hierte 
Det slaaer nu ikke meer. 

J. Baggesen: Nge blandede Digte II. 1808. 

Den Situation i »Agnete fra Holmegaardc, der 
udgør Digtets Kerne, er Opholdet paa Havets 
Bund : et Tidsrum, hvor Agnete har overskaaret 
alle Traade, der forbandt hende med Fortiden, 
og aldrig skænker Fremtiden en Tanke. Det er 
denne Situation i Folkevisen, der har bevæget 
Baggesen til at foretage en Efterdigtning. 

Baggesen havde levet adskillige Aar i Ud- 
landet, og var ved at blive fremmed for sit 

Fædreland, da han i 1806 kom til København i 
Forretningsanliggender. Besøget blev mere lang- 
varigt, end han havde tænkt sig, og han skrev 
adskilligt i denne Tid. Dette Tidsrum af hans 
Liv udfyldes af en vigtig personlig Oplevelse: 
hans Kærlighedsforhold til den unge Digtersol 
Oehlenschlågers Søster Sophie, der var gift med 
A. S. Ørsted. 

Fra denne Tid maa »Agnete fra Holmegaard c 
stamme, uden at Tilblivelsens Dato lader sig be- 
stemme. Digtet er optaget i »Nyeste blandede 
Digtet, der udkom 1808. Det har der faaet 
Plads sammen med tre andre Digte, der har 
Berøring med Folkeviserne (Ludvigs Gienfærd, 
der er en Behandling af »Fæstemanden i Gravene 
med Burgerske Reminiscenser; AlfogLyna, samt 
Jomfru Elses Vise). 

Agnete fra Holmegaard er en Omdigtning af 
en bekendt Folkevise, der ofte har været be- 
nyttet af Romantikerne ; forud for Baggesens Digt 
ligger Ewalds Liden Gunver, der er indlagt i 
»Fiskerne« og altsaa skrevet ned mod 1780. Det 
første, der bliver at undersøge, er da, om Bag- 
gesen er afhængig af sin Forgænger eller ikke. 
En Undersøgelse giver et Resultat, man ikke paa 
Forhaand venter, nemlig at Baggesen staar i 
Gæld til Ewalds ejendommelige Udformning paa 
mere end eet Punkt; saa meget mere over- 
raskende er dette, som hans Anlæg af Romancen 
er originalt og udmærket gennemført. 

Det er fælles Træk hos begge Digtere, og 
uden Hjemmel i Folkevisen, at der begyndes 
med en Skildring af Agnete, der fastsætter Fi- 
gurens Hovedtræk. Ewalds Gunver (i Manu- 
skriptet oprindelig: Guldborg) skildres ved Ud- 
trykket: »vandrer som helst i Qvel saa tanke- 
fulde. Baggesens Indledningsvers er kun en For- 
stærkelse af denne Beskrivelse; hun er eensom, 
urolig og tungsindig. Den naive Ro, som Ewald 
saa vel forstaar at give, er Baggesen fremmed. 
— Havmanden beskrives af den ældre Digter 
saaledes: »Hans Øie var kiærligt, hans Tale var 
sød«. Begge Udtrykkene genfindes hos Bagge- 
sen: »Hans Øie det var kiærligt (V. 3) — Hans 
Stemme var saa sød (V. 4)«. Den baggesenske 
Havmands skældækte Barm er et Laan fra »Liden 
Gunver«: »Mit Bryst bag sit haarde Skiæl er 
blødt og ømt.« Til de her anførte Steder har 
Folkevisen ikke noget tilsvarende; Havmandens 
Henvendelse til Agnete lyder i den saaledes: 
»Vil du nu være Allerkæresten min.« Baggesen 
stemmer overens med Ewald, idet han gør dennes 
Replik mere malende; Ewald har: »Du martrer 
mig Dag og Nat med Elskovs Ild. Mit Hjerte 
vansmægter« — hvilket svarer til Baggesen: »Mit 
Hjerte det fortæres af Længsel efter dig.« »Saa 
faaer jeg Ro!« betegner det samme som: »O vil 
du det husvale.« Endelig kan man sammenstille 
den stejle Bred med Holmegaards Klint. 

For Begyndelsens Vedkommende er Baggesen 

meget stærkt paavirket af Ewalds Romance. 
Men »Liden Gunverc benytter kun saa meget af 
Folkevisens Handling, som behøves til at be- 
grunde Omkvædet: »Vogt dig, mit Barn, for de 
falske Mandfolk«, hvis Moral er fortræffelig, men 
hvis Karakter ikke har stort med Folkevisen at 
gøre; Heiberg har forresten kopieret det: »Men 
vogt dig, o min Pige!« — Hvor »Liden Gunver« 
glipper, søger Baggesen direkte til Folkevisen, 
som han har lært at kende af Fru Ørsteds Mund. 
Hele Midterpartiet af hans Digt holder sig meget 
nøje til Visen, idet blot et Par Forskydninger 
foretages. Saaledes flyttes Skildringen af Hav- 
mandens Dejlighed (Guldhaaretl) bort fra hans 
Indtrædelse i Kirken — hvor den iøvrigt virker 
særdeles godt — hen til hans Opdukken af 
Havet. Endvidere meddeles Havmandens Gaver 
til Agnete af Folkevisen først mod Slutningen, 
idet Moderen udspørger Datteren derom; Bagge- 
sen flytter denne Verserække hen i Begyndelsen 
og faar derved Lejlighed til et meget fint Træk: 
Agnete svarer ikke paa Havmandens lokkende 
Tilbud om Gaver; det hedder blot, at hun ser 
kun ned i det blaa Dyb, og svarer saa, at hun 
vil tilhøre ham, hvis han vil tage hende med 
ned i Havets Afgrund ; det der drager hende, er 
det vidunderlige, det bundløse. 

Slutningen af Baggesens Digt er frit opfundet; 
den omfatter den store Scene, der begynder paa 
Kirkegaarden og ender paa Kirkegulvet. 

At Agnete fra Holmegaard skylder Baggesens 
Forhold til Fru Ørsted sin Tilblivelse, er for- 
længst erkendt. Nøjagtigere udtrykt : det er de to 
Elskendes fælles Situation i 1806, der har 
fundet sit poetiske Udtryk i den omdigtede Folke- 
vise. Det er Scenen paa Havets Bund, jeg op- 
søger, naar jeg vil finde det rigtige Sted at se 
Digtet fra. Thi paa Havsens Bund var i denne 
Tid Digteren og hans Elskede ; nedsænket i For- 
glemmelse af Alting uden deres Elskov ; milevidt 
l^ernet fra alt og alle. Maanedeme gik som Dage, 
de ænsede det ikke. 

Dette Punkt er Digtets Sjæl. 

Man vil maaske finde, at Baggesen er knap- 
pere med Udtryk for sin Begejstring, end han 
ellers plejer at være; her har han kun de Ord: 
»Mund paa Mund — de favnedes og kyste sig 
saa trygt paa Havets Bund.« Men er det ikke 
nok? Det var Salighed. — Værd at mærke er 
Ordet »trygtf. Det Ord udsiger den uendelige 
Følelse af Sikkerhed de, med Mørke foran og 
Mørke bag, følte hos hinanden. 

De kom til hinanden ud af Mørke, og de 
skulde engang skilles og vende tilbage til Mørket. 
Det er mærkeligt at se den Maade, hvorpaa 
Digtet indledes; de er begge til at begynde med 
skæbneløse, som Adam og Eva. Hun er en ung 
Pige, elsket og tro; hvad der senere viser sig at 
ligge bag disse Ord, aner man intet om. Hav- 
manden dukker op af det grønne Vand, ganske 

blank for Historie. De mødes uden at nogen 
vil det; uden at de selv har villet det. Senere 
føres vi jo med Agnete ind i en hel Familierede. 
Selv om nu Agnetes Jomfruelighed skyldes Paa- 
virkning af det Ewaldske Forbillede, saa er dog 
denne Ejendommelighed ved Digtet tillige et Ud- 
tryk for den Glemsel, der har opslugt Fortiden 
for dem begge. Det er atter hele Forholdet, 
der skildres, ikke særlig Fru Ørsted. 

Jeg ser nok, at Agnete har sjælelige Træk 
tilfælles med Sophie Ørsted; denne Lighed er 
imidlertid sikkert opstaaet ved et Sammenstød 
af Omstændigheder. Til Grund for Figuren lig- 
ger Ewalds Karakteristik; idet nu den stærke 
Stemning af de Tos Elskov bredes derover, fi^m- 
kommer hint skuffende Skær. Men hvis det 
havde været Fru Ørsted, Digteren skildrede, vilde 
han ikke have brugt Ordet »tro« — fordi denne 
Kvalitet var af altfor jordisk Art til at kunne 
fæstes ved hende. Ja, betegnede Ordet Troskab 
mod usanselige Idealer; men her er jo Tale om 
helt real, ægteskabelig Troskab, hvilket passer 
særdeles vel for den primitive Agnete, og ganske 
beskrivende er fæstet ved hende. Som Ordet er 
brugt her, bærer det helt det attende Aarhun- 
dredes Præg; det er af én fornuftig Relativi- 
tet: da Agnete er bleven Havmandens, er hun 
ogsaa tro — nemlig mod ham; den romantiske 
Ungdom forbandt med Ordet Troskab ganske 
andre Ideer. 

Men overhovedet har Baggesen aldrig i sin 
Digtning udført psykologiske Bedrifter; dyb 
Menneskeskildring ejer han afgjort ikke Evnen 
til; han var ude af Stand til at skabe sig en 
samlet og indtrængende Opfattelse af et Men- 
neskevæsen, og naar han var dødelig forelsket, 
mistede han enhver Maalestok. Da Baggesen i 
1808 var vendt tilbage til sin Hustru Fanny i 
Frankrig, havde han nogle omfattende Opgør 
med hende; han skriver i den Anledning i sin 
Dagbog om hende: »Hendes Fiinhed og Skarp- 
sindighed overtræffer alle jordiske Begreber. Hen- 
des Kundskaber til det menneskelige Hierte er 
grændseløs. Hendes Paaagten ligner guddomme- 
lig Alvidenhed. € Af denne Art var Baggesens 
Kvinde-Psykologi. 

Jeg antager altsaa, at det er Forholdet, ikke 
Personen, Baggesen har søgt og fundet sig Ud- 
tryk for; lignende Skildringer af deres Tilstand 
findes i andre Digte, saaledes i Jomfru Elses 
Vise, eller i Den doppelte Brystnaal! 

Tause stod vi, med Ahnen af Englenes 

Smerte — 
Mat omglimtet af Glædernes lil — 

Ind i Idyllen bryder Klangen af Holmegaards 
Kirkes Klokker. De kalder Agnete tilbage til det 
faste Land og til Dommen. 

Baggesen har frit komponeret Romancens Ud- 
gang ; Slag i Slag overvældes Agnete af Rædslerne ; 

6 

ogsaa Læseren overvældes næsten af den Række 
Overraskelser, der møder ham : Agnete har været 
gift paa Landjorden; hendes Mand har dræbt 
sig af Sorg over hendes Tab; og det er hans 
Ligklokker, der har haft Magt til at naa hendes 
Øre — et udmærket Fund. Paa Landjorden har 
hun efterladt to Døtre, der græder og længes; 
endelig — og dette dræber Agnete — den, der 
oplyser hende om alt, er ikke Moderen selv, 
men dennes Genfærd. Dette opdager hun, da 
hun læser Navnet paa Ligstenen. — Der er i 
denne virkningsfulde Handling med dens over 
Agnetes Hoved løsbrydende Uvejr af Ansvar et 
Indskud af Baggesens personlige Stemning, naar 
han saa ud i Fremtiden. Enkelthederne træder 
ofte nær til de reale Forhold, — saaledes de to 
Kuld Børn. Der er en ganske egenartet Liden- 
skabelighed i Tonen, hvor Agnete viser dem paa 
Landjorden fta sig: »Mit Øre det er lukket, jeg 
hører dem ei derlc (nemlig i Havets Dyb). Og- 
saa paa hans Dobbeltstilling som dansk Digter 
og kosmopolitisk Aand, og overhovedet paa hans 
delte Forhold i alt, kan Skildringen finde An- 
vendelse. 

Det er ogsaa her saaledes, at Digteren, uden 
gennem Selvgranskning at naa til en Opfattelse 
af sit hele Væsen, indfører Træk, hentet fra hele 
Stillingen, og derved meddeler Hovedfiguren visse 
Lighedslinier — paa dette Punkt med sin egen 
Personlighed. — 

Det er umiskendeligt, at Baggesen i dette Digt 
og i nogle fiere, der hører til samme Tid, op- 
træder som romantisk Digter; under Indfiydelse 
af den Elskede slutter han sig en ganske kort 
Tid til den Skole, han ellers stod i skarp Oppo- 
sition til. Den Ophobning af gribende Virk- 
ninger, der danner Slutningen af Agnete, det 
middelalderlige, der benyttes til Skildringen, er 
ligesaa krast i Genren som Oehlenschlågers og 
Ingemanns mest udprægede Rædsels- og Spøgelse- 
Ballader. 

Ogsaa paa andre Steder viser Baggesen sig 
som fuldgod Romantiker. I ^»Hyttenc, der skildrer 
Assessor Ørsted, hans skønne Frue og Digteren 
som en Treenighed: »Broder, og Brudgom og 
Brudt, hedder det: 

Vi havde jo fordum, adskilte saa vidt 
Paa Livets Uroligheds Elv, 
Os længtes saa underlig, længtes saa tidt 
Og inderlig efter os selv. 

Her er Baggesens Rastløshed omsat i den 
rette, mystiskfarvede Længselstone ; man kunde 
virkelig gerne forveksle ham med selve StafifeldtI 

... Og alt i vort Væsen blev Aand — 

Og Aandernes Aand, med hinanden i Favn, 
Alma^tig os alle henrev — 
Og Længslernes Hav blev til Saligheds Havn — 
Og Tiden til Evighed blev. 

Digteren føler den store Enhed af Altet, og 
Evigheden behandles ikke som en af Tilværelsens 

Seværdigheder, der hyldes med vældige Tilraab; 
den er her indelukket i et enkelt Nu, og det 
Mindste bliver eet med det Største. — I Digtet 
»Samklang« endelig synes det, som Nureddin- 
Skikkelsen er paa Vej til at smelte sammen med 
Aladdin; Digteren leder efter Lilien (Sophie Ør- 
steds Symbol) paa tusind Veie, med ufortrøden 
Omhu, Flid og Sveed — og med eet finder han 
den, med Lethed og ved et Under, som om han 
var selve Naturens muntre Søn. Da ser han en 
anden, bedre Verden. — 

Jeg har paavist, at Baggesen til »Agnete« har 
benyttet baade Liden Gunver og Folkevisen; man 
tør sikkert antage, at det er »Lille Signe« (o: 
Lilia Sophie), der har indvirket paa ham, ikke 
alene ved at bevæge ham til at omdigte Folke- 
viser i romantisk Aand, ligesom hendes Broder 
havde gjort i »Digte 1803«, men ogsaa ved at 
begejstre ham for Ewalds lille simple Romance. 
Der er noget besynderligt ved den anvendte Ar- 
bejdsmaade, der naturligt forklares ved, at »Ag- 
nete« er blevet til ved direkte Tilskyndelse og 
Inspiration fra Fru Sophie. Det er troligt, at det 
er den Elskedes Begejstring for Ewald, som den 
danske Romantiks Johannes den Døber, der har 
kaldt Digteren til at gøre hele Folkevisen ny, 
i Mesterens Aand og til Lilias Ære. — 

Sammenholder jeg nu de to Digte, da viser 
det sig, at i formel Henseende er Baggesens Digt 
forsaavidt Ewalds overlegent, som det er sat op 

med genial Teknik. Ewalds og Folkevisens fire- 
arsiske Linie har han delt: Strofen begynder 
med to saadanne Liniepar; derpaa følger en 
ganske kort Linie med kun tre Stavelser, hvor 
Ordene faar dobbelt saa megen Vægt som i de 
andre Linier; Strofen slutter af med to Linier af 
samme Art som de første, hvis Gang altsaa er 
lettere og hurtigere end Kortliniens. Hvert Vers 
er som en Bølge, der krummer sin Kam og farer 
hen. Paa den korte Linie beror Virkningen; den 
slutter sig i Indhold altid nøje til sin Forgænger, 
den Qerde Linie, men giver ved sin Dvælen de 
enkelte Ord en stærk Inderlighed. Skøn og ud- 
tryksfuld bliver ad denne Vej for Eksempel Ag- 
netes Bøn til Havmanden: Skiøn Havmand tør 
jeg gaae? Tør jeg gaae? O tør jeg end før 
Midnat til Holmekirke gaae. — 

Ewalds Strofe er ganske simpel, men fuldendt 
skønt behandlet; hans Linie bevæger sig en 
Smule langsommere end Baggesens, der har fiere 
ubetonede Stavelser. Naar Ewald siger: »Hans 
Øje var kærligt«, retter Baggesen til: »Hans Øje, 
det var kærligt«. 

I »Liden Gunver« mindes man mere end een 
Gang om, at Digtet er blevet til i Oplysnings- 
tiden. Havmanden sværger »Paa Søemands 
Troe«; dette er ganske aabenbart en rationalistisk 
Forklaring paa Visens Indhold. Den svigefulde 
er en falsk Matros. Om et Liv paa Havsens Bund 
er der ikke Tale; Gunver drukner øjeblikkelig. 

85 



AGNETE FRA HOLMEGAARD 

Men ved Siden af er der hos Ewald Ting, 
der intet har at skaffe med hans Tid, men er 
sand Romantik. Sømanden forvandler sig i Slut- 
ningsstrofen til en mytisk Naturaand: »Som 
Storm var hans Latter.« Det Billede kunde 
Baggesen ikke have skabt. Den dybe Enfoldig- 
hed har han jo ikke. 

Se Agnetes Død ! Den har intet Staffeldtsk eller 
Oehlenschiågersk ved sig ; den er trods al Roman- 
tik ganske Baggesensk ved den Hvirvel af Be- 
givenheder, hvori hun snurrer rundt. 

Hun vender sig for at flygte; men Moderen 
drejer hende atter om. I Kirken vender Bil- 
lederne sig omkring; og Alter og Altertavle. 
Agnete raver, segner, falder. En Svimmel, gjort 
med det sikreste Mesterskab. Men Tanken gaar 
paa intet Punkt længere end Baggesen fører den. 

Thi han mangler jo det hemmelige Tegn, den 
Indvielse, der kronede den nye Tids Adepter. 
Stiller han sig ogsaa i Kredsen hos disse unge, 
alvorlige Kongesønner, saa er han for dem dog 
bestandig den gamle Jens Pudsenmager. Det 
føler han, og han forlader hurtigt det Sted, hvor 
han ikke har hjemme. 

Men et ypperligt, et fuldendt Digt fik han 
dog skabt, en Genspejling af den Havbunds-Ro, 
der nogle korte Maaneder som en Naadegave 
blev Jens Baggesen til Del i Lilias dejlige Arme. 



JULEREJSEN 



Kong Frode sidder ved Juletid, 

Af Snee var Skoven saa glimrehvid. 

Juletid, 

Af Snee var Skoven saa glimrehvid. 
Han sender Bud til de Jarler snilde^ 
De skulde drage til Julegilde. 

Jarler snilde, 

De skulde drage til Julegilde. 

Han lader paa Bænk de Bolstre lægge, 

Og stoppe med Mus de Bielkevægge. 

Bolstre lægge, 

Stoppe med Mus de Bielkevægge. 
Paa Gulvet sættes med 01 en Tønde, 
Nu monne den Ruus vel snart begynde! 

01 en Tønde! 

Nu monne Rusen vel snart begynde. 
Jarl Sævar og hans stolte Frue 
De skulde drage til Julestue. 

Stolten Frue; 

De skulde drage til Julestue. 

Hun var vel svøbt i Skarlagenklæde ; 

Med Biørneskindet var dækt den Slæde. 

Skarlagenklæde ! 

Med Biørneskindet var dækt den Slæde. 

De Gutter stande ved Ledet og fryse, 
Alt i den paltuge Bondekyse. 

Ved Ledet og fryse 

Alt i den paltuge Bondekyse. 

Og maatte vi ride med paa Føllet, 

Vi smagte vel lidt af Juleøllet. 

Med paa Føllet 

Vi smagte vel lidt af Juleøllet. 

De ledte fra Stalden den unge Fole: 

Heel daarlig kun er vor Høitidskiole! 

Unge Fole! 

Heel daarlig kun er vor Høitidskiole. 
De sprunge paa Folen ubehænde; 
De monne hinanden Ryggen vende. 

Ubehænde 

De monne hinanden Ryggen vende. 
Saa rede de med til Kongesalen, 
Een holdt i Manken og Een i Halen. 

Til Kongesalen; 

Een holdt i Manken og Een i Halen. 
De sang paa Veien for ei at fryse. 
Ung Hroar tabte sin Gedekyse. 

For ei at fryse; 
Ung Hroar tabte sin Gedekyse. 
Fru Signelil skued de Lokker gule. 
Hun kunde saalidet Graaden skiule. 

Lokker gule! 

Hun kunde saalidet Graaden skiule. 

Hun kiændte Hroar: Saa langt var Haaret, 

Kun Trællen var ham i Klæderne skaaret! 

Langt var Haaret, 

Kun Trællen var ham i Klæderne skaaret. 
»Min Hustru hvi dine Øine rinde?« — 
Jeg kan ei taale de Østenvinde! 

Øine rinde, 

Jeg kan ei taale de Østenvinde. 
Men vender I Drenge nu tilbage 
Og mindes vel Eders unge Dage. 

Gaaer tilbage, 

Mindes vel Eders unge Dage! — 
Og frygt kun ikke vor ædelig Frue, 
Vi bære Blus i den Julestue. 

Ædelig Frue, 

Vi bære Blus i den Julestue. 

De Blus skal lyse saa høit i Landet, 

Vel tyve Miil de skal sees fra Vandet. 

Høit i Landet! 

Vel tyve Miil de skal sees fra Vandet. 
Vi skylde Kong Frode Bødelpenge, 
Fordi han lod os vor Fader hænge! — 

A. Oehletuchlåger : Helge. Et DI^. 1814. 

I 1814 iførte Oehlenschlåger sig for sidste 
Gang sin Guddomskraft og skabte Trilogien 
»Helge c, der slutter Rækken af hans monumen- 
tale Værker. I usvækket Glans straaler den Dag 
i Dag den Romancerække, der tilsammen danner 
de to første Afsnit af Digtet. 

Lige værdifuldt helt igennem er Værket ingen- 
lunde; Begyndelsen staar højest. Digteren be- 
handler her den samme Ide, som han netop for 

ti Aar siden havde givet uforgængeligt Udtryk i 
Aladdin og Vaulundur: de skjulte Talenter, der 
bryder overmægtige igennem. Han følte det, 
som der blev dæmmet op for ham i disse Aar; 
nu steg Søen langsomt og mægtigt, om lidt skulde 
de se den vælde ud over Digerne. Som Samson 
følte han Gudestyrken vokse i sig, mens Filistrene 
spottede ham. 

Mellem »Helge«s Romancer er »Julerejsenc 
særlig mærkelig; den indeholder i formindsket 
Format hele Udviklingen i Helges Begyndelse, 
der genopvækker Ungdomsværkernes og Ung- 
domstidens Stemning; navnlig er Slægtskabet 
med Vaulundurs Saga iøjnefaldende: de to Faare- 
drenge, der aabenbarer sig som Kongesønner, 
svarer til Vaulundur paa Sævarsted, der over- 
vælder sine Fjender; Flammen, de vil tænde, 
skal lyse som Vaulundurs Sol. 

Versemaalet er den firfodede, frie Linie, der 
er saa almindelig i dansk Poesi. Ogsaa i »Helgec 
forekommer den ofte, saaledes i det Digt, der 
følger umiddelbart efter »Julereisen c, nemlig 
»Julegildetc, og endvidere i »De tre Mænd i 
Sneenc, i anden Del af Trilogien; ogsaa sidst- 
nævnte Digt er et Juledigt; det begynder saaledes: 

Det var en sildig Julekvæld, 

det var saa koldt som paa FileQæld. — 

Fælles for disse Digte er det, at Linierne 

parres to og to ved Rimene. I »Julegildet« 
sammenstilles tre saadanne Par til en Strofe; da 
hvert Liniepar gerne har en afsluttet Mening, er 
der ikke synderlig Sammenhæng mellem Strofens 
Dele. Desto kraftigere er Virkningen, naar Oeh- 
lenschlåger, for ogsaa i Hexens Advarselstale at 
lade Kongesønnernes Kraft svulme og stige over 
alle Bredder, lader ikke blot Versparrene, men 
endog Stroferne gaa ud i eet: 

Den Tid, du fældte Kong Halfdan, Drot! 
Da dræbte du ikke din Fiende godt. 
Hvo Ukrud luger, min Herre god! 
Maa luge det op med Trevl og Rod; 
Hvis ei, da breder fra Gierdets Rand 
Sig snart den saftige Løvetand, 

Og voxer saa vildt med sin skarpe Saft, 

Og blomstrer gyldent i første Kraft, 

Og truer dig med sine Duun saa rund ... 

Beundring værd er Løvetands-Lignelsen. Plan- 
tens Udvikling i tre Trin : Væxt, Blomstring, Frø- 
dannelse, føjer sig sammen til et Billede i tre 
Træk af Kongesønnerne: deres unge, brusende 
Dristighed, Gyldenskæret fra Lokkerne, der varsler 
om Kronen, og den runde Kind, der allerede 
dunes. 

I Vaulundurs Saga skildres paa lignende 
Maade ved Brud paa Versgrænseme i Havfruens 
Sang, hvorledes Heltens Kraft snart skal sprænge 
enhver Hindring. I formel Henseende frembyder 
Digtet den Mærkelighed, at Fremstillingen be- 

gynder med Billedet af en voxende Plante, gaar 
over i Forestillingen om et Hav, og ender med 
hvirvlende Flammer; det er det Grønne, det 
Blaa, og det sejrende Røde, Farvesymboliken 
i »Vaulmidm*!, der paa dristigste Maade forenes: 
Den salige Kerne, som Guderne værner, voxer 
roligt, til den folder sig kækt ud: 

Med Diger og Pæle 
De standse dens Vei; 
Men reent den at qvæle 
Det mægte de ei. 
Snart atter den skuer 
Med hvirvlende Top 
Og skiønnere Luer 
Til Himmelen op, 

Og bryder sin Larve 
Med flammende Hav, 
Og byder hver Farve 
Staae frem af sin Grav. 
Og Kiærlighed iler 
Fra Himmelens Skyer, 
Og Sommeren smiler, 
Og Vinteren flyer. 

I >De tre Mænd i Sneen c danner hvert Linie- 
par et Vers. Det afbrudte og knappe, der er 
ved denne Form, passer godt for den uhyggelige 
Virkning, der tilsigtes: 

Dankonning skuer af Vinduet ud, 

da blandes Frosten med Regn og Slud. 

Det fyger saa hvidt med store Fog, 
og Maanen dæmrer i Skyen dog. 

Her blandes — ligesom ved Hexemødet i Mao- 
beth — al Slags Vejr: det regner, det sner, det 
er maaneklart paa een Gang. 

Men da Kongen aabner det Skrin, hvori Skold, 
hans Datter med Havfruen, ligger, da bliver det 
ovenikøbet Sommer i Hallen: 

Han aabner Laaget med vreden Sind — 
Da smilte Noret med Rosenkind. 

I Haarene var Sivblomster smaa, 
En Sølvmorskjortel har Datteren paa. 

I »Julerejsen« er den strofiske Form særligt 
mærkelig. Verset bestaar, ligesom i det nys 
nævnte Juledigt, af et enkelt Liniepar. Men af 
hvert saadant Vers gentages sidste Halvdel af 
1ste Linie (sædvanlig fra tredie Arsis) og hele 
2den Linie som Indledning foran næste Vers. 
En Kortlinie af lignende Natur som den, der 
fremgaar af Versenes første Linier, er omtalt 
i Kommentaren til Agnete fra Holmegaard. 

Ideen til denne ejendommelige Gentagelse har 
Digterne faaet fra Meloditekster; de er gammel- 
kendte i vor Literatur. I Chr. Thomisøns Salme- 
bog Cra 1569 findes saaledes en velkendt Jule- 
sang, der begynder saaledes: 

Et Barn er fød i Bethlehem. 

Bethlehem. 
Thi glæder sig Jerusalem. 

Naar nu Oehlenschlåger, uden at være op- 
fordret dertil af en Melodis vedtagne Form, ind- 
fører denne afkortende Gentagelse af Linien i 
sit Metrum, saa er det klart, at den maa opfylde 
et æstetisk Øjemed. Af hvad Art dette er, vil 
man udfinde ved at iagttage, hvorledes i oven- 
staaende Eksempel Ordet Bethlehem behandles 
i Melodien, første Gang og ved Gentagelsen. 
Første Gang falder der to Taktslag paa Ordet, 
eet paa første, eet paa sidste Stavelse. Men ved 
Gentagelsen, hvor dette Ord danner en hel Linie, 
falder der i alt fire Taktslag derpaa: eet paa 
hver af Ordets Stavelser, og eet i Pausen efter 
det; det spænder altsaa anden Gang over dob- 
belt saa stort et Stykke Melodi som første Gang; 
det fylder lige saa meget som de fuldstændige 
Linier. 

Noget lignende er Tilfældet med den afkor- 
tede Linie, selv om der ikke er Musik til ; Ordene 
strækkes og understreges, saa de fylder som en 
hel Linie. I et saaledes fremhævet Ord kaldes 
alle Underklange og Bitoner frem; første Gang 
gælder det kun efter sin almindelige Ordbogs- 
Værdi; anden Gang er Ordets reelle Indhold 
kendt; hvad man nu hæfter sig ved, er alle dets 
Forbindelser med den store Sammenhæng, med 
Digtningens Grundvold og Ide. Ordet folder sig 
ud til Bunden. 

Jeg undersøger Julerejsens første Linie: 

Kong Frode sidder ved Juletid. 

I denne Linie er :^Juletid« en blot og bar 
Tidsbestemmelse; men idet Ordet gentages 
forrest i andet Vers, træder Ordet Jul frem 
med hele sin Glorie af Erindringer, og i den 
næstfølgende Linie spreder Glans af Jul sig over 
den tilsneede Skov. 

I de fleste Vers vil man finde lignende Virk- 
ninger tilvejebragt. Saaledes er i Vers 6 Ordene 
»Stolten Frue«, der paa deres Plads i forrige 
Vers kun er som en Titel, et bittert Udtryk for 
hvad Signelil maa føle : Faderen myrdet. Brødrene 
i Nød; selv maa hun drage til Julegildet hos 
den, som har dræbt Faderen og forholder Brødrene 
deres Arv. Dette Billede er det. Gentagelsen 
tvinger frem. — Kongesønnernes Optog paa Folen 
skildres paa Baggrund af Udbruddet: »Til Konge- 
salen!« Saaledes drager Helge og Hroar hjem til 
deres eget. — »Fru Signelil skued de Lokker gule«, 
fortæller Hændelsen ganske simpelt. »Lokker 
gule!« rummer i sig de Minder fra lykkeligere 
Dage, der lokker Vand i hendes Øjne. Denne 
Kortlinie og de følgende udtrykker Signes dybe 
Sindsbevægelse: »Langt var Haaret« tegner 
Billedet af den fribaarne Ædeling, som hun har 
taget for en Faarehyrde. »Gaaer tilbage« lyder 
indtrængende og advarende ; den følgende Linie : 
»Mindes vel eders unge Dage«, har dobbelt Tyd- 
ning. Første Gang betyder »unge Dage« ude- 
lukkende: »Husk, I er kun Børn; Turen er for 

7 

kold.« Ånden Gang underforstaas i dette Udtryk 
alle de sorgfulde Minder. 

Men nu taler Brødrene: :»Ædelig Frue« be- 
tegner første Gang Jarlens Hustru, men anden 
Gang Signes Byrd som Kongedatter og Kongers 
Søster. Endelig bryder Sejrsskriget ubetvingeligt 
frem af deres Mund: »Højt i Landet«; det er 
ikke mere Juleblussene, der menes; det er Skæret 
fra Frodes Indebrænding; og højt i Landet vil 
de selv staa, fra denne Dag; Skjoldungbømene 
kræver deres Odel. — Paa samme Maade slaar i 
Havfruens Sang af Vaulundurs Saga Flammerne 
op mod Himlen. 

Den største Del af de Romancer, der danner 
Begyndelsen af Helge, er almindelige Oehlen- 
schlågerske Malerier, udført med den Rumme- 
lighed i Perspektivet og levende Glans i Far- 
verne, som han magtede frem for andre. Det er 
Schillers og Dichmanns Lærling, der har Ordet. 

Men det sker ogsaa, at Digteren naar en mere 
paalidelig historisk Tone af lignende Art som i 
Vaulundur, hvori der findes ikke saa lidt af 
hedensk Vildskab. 

Dette gælder om »Julereisen«. Jeg skal frem- 
hæve et Par Enkeltheder. Stærkt berømmet er 
Indledningsstrofen af Helge; Rosen er velfortjent, 
der er Heltestil over Verset, og den liggende 
Figur er modelleret af det bløde Sprog i Thor- 
valdsens Åand : 

Ung Halfdan ligger krum paa Skjold 
med Staalet i sit Hjerte. 

Jeg vil antage, at den døende Fægter har 
været Oehlenschlågers Forbillede for Skildringen. 

I »Julereisencs sidste Strofe nævnes der en 
helt anden Dødsmaade for Halfdan; der hedder 
det, at han er bleven hængt, — som Guld-Harald 
og Blod-Egil. Dette er mindre klassisk, men til 
Gengæld mere nordisk. 

Da Helge og Hroar har gemt sig i Jordhuset 
paa Vifilsø, maler Helge Billeder af en herlig 
Fremtid for den forsagte Broder; han siger: 

Den Tid vil ogsaa times, 
da vi skal tjælde 
de hvalte Kongesale 
med røden Silke. 

Dette lyder smukt, men ikke overbevisende; 
i »Julereisen« er Kongehallen mere troværdig i 
sit Udstyr; Bjælkevæggene stoppes med Mos, og 
der lægges Hynder paa Bænkene; saadan er man 
villig til at tænke sig Lejregaard i Jernalderen. 
Hermed stemmer ogsaa det Traktemente, der 
forberedes, og den Lystighed, der venter: en 
Tønde med 01 sættes ind paa Gulvet, og nu skal 
der drikkes fuldgod Rus. Man har Møje med 
at tænke sig Signelil, saa smækker, stor og yndig, 
som Gæst ved dette Gilde. I det følgende Digt 
hedder det: »Kong Frode drikker med Jarler i 
Ring, han lod Guldhornene gaa omkring«; her 

fornemmer man sig i et helt andet Selskab, mere 
dannet, mindre ægte. — Ogsaa det burleske Ridt 
paa Føllet er skildret ud fra et genialt og op- 
rindeligt Blik paa Emnet; Digteren forsager her 
den Gravitet og Værdighed i Fremstillingen, der 
ofte ellers meddeler hans Værk en vis En- 
tonighed. 

Jeg talte ovenfor om Vejret i »De tre Mænd 
i Sneen«. Lad mig engang betragte det samme 
Emne i Julerejsen og de efterfølgende Digte. Det 
begynder med en knagende Vinter; Skoven er 
hvid af Sne; Jarleparret drager velindpakket i 
Bjørneskind afsted i Slæde. Prinserne staar 
ftysende ved Leddet. I næste Digt, »Julegildet«, 
siger Hexen, der er hentet fra Skoven: »Jeg 
sad igaar paa min Egerod, da steg en rødhaaret 
Mand af Flod.« Manden tager hende med ud 
paa Marken. Hun ser Aadslet af en styrtet Hest 
ligge der. Den er dræbt af Fluernes Braad. 
Selv om nu Heksens allegoriske Syn ikke kan 
sidestilles med anden almindelig Fortælling, saa 
virker dog Skildringen lidet vinterlig; hentet fra 
Sommeren er ogsaa det Billede, hvori hendes 
Advarsel til Frode iklædes: Løvetandsstrofeme. 
Jeg har tidligere paavist, hvorledes det knappe 
Vers her skifter Karakter og bliver frodigt og 
oversvulmende. Et stort Pust af Sommer gaar 
hen over Snelandskabet; og det Solskin, der 
følger med Løvetanden, fylder Resten af »Helgecs 

første Del: >Ud af Døren, som højt til Hest^ de 
fløj, som Løvetands Dun for Blæst.« 

Med Spader paa Skuldrene løber de to Konge- 
sønner dybt ind i Skoven, hvor de graver Kro- 
neme op. Ogsaa disse Spader — der er revet 
ud af to Trælles Hænder — forekommer paa- 
faldende paa en Juledag. 

I det afsluttende Digt, »Frodes Død«, fore- 
kommer i Vers 1 et tvivlsomt Udtryk: »Kong 
Frode flygter. Med Blus og Lygter i dunkle 
Skov man ham forfølger. Ej Løvet dølger 
det visse Rov.« Dette kan betyde, at Frode 
trods det tætte Løv ikke kan frelse sig. Men 
Meningen deraf kan ogsaa være, at Træerne er 
bladløse. — I Resten af Digtet synes det at være 
Sommer; Frode finder sin Gudegaard, der er vel 
beskygget; thi Asken strækker sine høje og svale 
Grene ud over den. — Ung Helge fryder sig 
»med kranset Skaft«; Meningen maa være, at 
han har Blomsterkrans paa sit Spyd. Og ialfald 
de afsluttende Linier i Digtet er ikke til at mis- 
forstaa; de lyder: 

Paa alle Kyster 
slaar Bølgen op, 
og Sivet ryster 
sin Blomstertop. 

Her, som i »De tre Mænd i Sneen«, blomstrer 
Sivene. Det er Sommer. 

Det forekommer mig rimeligst at opfatte denne 
virkningsfulde Udvikling som en bevidst, kunst- 

nerisk Sindrighed ; Kongesønnernes Lykkevej, fira 
Faaredreng til Folkedrot paa en eneste Dag, be- 
lyses genialt ved den Forvandling fra Jul til 
Midsommer, som løber jævnsides med Begiven- 
hedernes Gang. Man forstaar, at disse Timer 
»virker som hele Aar«, og at de to Pilte i dem 
voxer til Mænd. Det hele er en dristig, videre 
Udvikling af Ordene i Vaulundur: 

- Sommeren smUer, 
Og Vinteren flyer. 

Saalangt Vaulundurs Saga løber jævnsides 
med Helge, gløder dette Digt af Ungdomskraft; 
endnu Havfruens Møde med Kongen, der mod- 
svarer Bødvilds Besøg paa Holmen, er en ufor- 
glemmelig Skildring. Men fra det Øjeblik, den 
etiske Redegørelse for den raske Daads vidtfor- 
grenede Følger begynder, antager Værket Type 
og Rang med de jævngode Oehlenschlågerske 
Arbejder. Den Glans, der staar om Helge, strøm- 
mer ud fra Romancerækken i Digtets første Del; 
og dens Kilde er »Julereisen«, der danner den 
gaadefulde, evigt lysende, aldrig mindskede Kerne 
i Trilogien. 



GLÆDE OVER DANMARK 



Rosen blusser alt i Danas Have, 

Liflig fløiter vist den sorte Stær, 

Bier deres brune Nectar lave, 

Hingsten græsser stolt paa Fædres Grave, 

Drengen plukker af de røde Bær. 

Her imellem Havets dybe Kløfter 
Gives aldrig Vaar og Blomsterpragt, 
Hvalen kold og dum ved Skibet snøfter, 
Tause Fugl de brede Vinger løfter 
Med sit Bytte fra den vaade Jagt. 

Mine Venner i den danske Sommer! 
Mindes I den vidtforreiste Mand, 
Som saa langt fra Danas faure Blommer, 
Her, hvor Sydens Blæst paa Seilet trommer, 
Flakker fra sit elskte Fødeland? 

Udi Øst og Vest, og hvor jeg vanker. 
Drømmer jeg om Jer ved Danmarks Sund. 
Selv iblandt Constantias fulde Ranker 
Mindes jeg med længselsfulde Tanker 
Løvet i Charlottas Bøgelund. 

Kiærken raaber i Manillas Rønner: 

> Danmark er et lidet, fattigt Land.« 

Det forsikrer Javas rige Sønner. 

Selv Batavias skrantne Kræmmer stønner: 

> Danmark er et lidet fattigt Land.« 

Morgenlandets Søn i Kaaber lange 
Bag sin Vifte gisper efter Luft. 
Han har spraglet Fugl, men ingen Sange, 
Hierteløse Møer med gylden Spange; 
Store Glimmerblomster uden Duft. 

Kunde du ved Guld og Sølv at love 
Kiøbe dig en nordisk Qvindes Tro, 
Kiøbe dig et Pust fra Søens Vove, 
Kiøbe dig et Ly af Thules Skove, 
Og en Kløvermark til Middagsro? 

Fattig Mand, som pløier danske Lande, 
Ryster Æbler af sit eget Træ; 
Har en kraftig Arm, en kløgtig Pande, 
Korn paa Marken, Melk i sine Spande; 
Quien staaer i Græsset over Knæ. 

Ja vor danske Jord er sommerfrodig; 
Der er Kræfter ved det danske Brød. 
Derfor er den danske Mand saa modig; 
Derfor var Normannens Kniv saa blodig; 
Derfor er den danske Kind saa rød. 

Lad kun Østens Drot blandt kjøbte Friller 
Døsig strække sig paa Purpur ud. 
Lytte paa den sorte Halvmands Triller, 
Mellem Salens tempelhøje Piller, 
Kold og gusten som en Marmorgud. 

Under lyse Bøg den danske Beiler 
Med sin herligvoxne Pige gaaer; 
Over deres Hoved Maanen seiler; 
Svanen i det klare Vand sig speiler; 
Nattergalen høit i Busken slaaer. 

Moder har ei danske Barn alene; 
Men hvo anden paa den vide Jord, 

(hid nH Hitni, noiii liiin tttiii hloitdo, vem't 

Intfttii Miifbii pMM (Ion vldi) Joni 

DftrNoiii nIIkI for PMllltfdoiii du lydc^r, 
ØNtc^nN MllMNkklMndln, iitf(i MMitd, 
OUd tiill Nurlct dMiiNkt) Hrød Jittf hrydi^r, 
Tukkfir (hid, \\m\n fi'it inhi Luiht« lydor: 
• DaiitiiMrk c^r c^l lld(<l CmIIIuI LhikII« 

I Kltcimurtil IHIO tlllruuilld Poul Mølleir mIu 
HllllliiK Moin HkllmpntiNl piiM t^n Klnul'Mrdr; Uf^jMun 
vnrtidci III Juli IH2I. »(ilnidn ovdr Dunnmrk« (nr 
IMMci Vllh. AndtirNnn Nkrcivt^l I Juli lH*iO, korl 
nittir ni Sklhtil vmi* kcunnuil III MmuIIm. 

DlgldU Khupuukl llnddM I Cnnilci Viu'm, du to 
l'ørMtn Llulnr. Ilrr nidddtildr DlKlumn ntiinll(( 
dcil AnKi'dh, Iiumn dyrrlmrn l^iDdrdlund hur vwrut 
(khMlund lor, ok moui hun hm* mmI mIk III Op- 
Kuvo Ilt tllhuKdvlNdi Mt dnr tir Fynd ot( KIdin I 
(kiidrlvdlMtin kun Ikkn mmikI^m. Dut tir vIkUkI, 
Ht KItii'kan IVii Mitnllu kun rordkoinmur puii 
ddllti nnti Sldd; lu^lci dun l'olKcindd Udvikling bci- 
Nkii^ltlKcir mIk Ikkd dcit inlndNln intiil luini, Mkønt 
hun ntuvnoM fiarnl Dutlti inr iniK ol Tugn puu, 
Al vi h«r vIrkoIlK luir dot SundMkorn, <br dr 
konunot Ind I MuMlliiKdni ok livoroin Perlon Imi* 
(tnnnt)l Nlg. Ilc^r or IriitiillonNpunkldt. 

Jo|| liDiikor nilKi ut Poul Møllor luir l'orlnttt 
de FomøK puM ul koinnni I l^irMluuoUi) luml de 
portunliliike Prttmter, hvorom tuin horetler I Oi)- 

tegneheme fra Chinarejnen^ der jti»t afbryde« 
midt i Opholdet ved Manila; han forMger at 
tale Latin med en af Munkene^ fortæller ban^ 
men opnaar ikke Forbindelse. Det »yne» at virre 
lykkede«! ved en Mrnere Lejlighed; ban bar da 
forhørt »ig^ om Munken vidste noget om bana 
Fædreland^ og har faaet det Svar^ der bebager 
ham saa lidt« — At noget oplevet ligger til Grund 
for de nævnte Linier^ slutter jeg^ som aolimty 
af^ at Klerken i Manila er ganske isoleret^ og 
ligesaa umotiveret. Hvor slige Knuder forekom* 
mer i en Digters Text^ hgger der et reelt Liirt' 
moment bag^ der ikke har ladet sig foldkom« 
ment opløse under den Proces ^ Stoffet bar gen« 
nemgaaet. — 

Idet jeg stiller mig paa dette Udgangspttnkt^ 
har jeg foran mig en Indledning paa fire Vers^ 
og bag mig Digtets Masse: sex Vers^ samt es 
Slutningsstrofe. Hertil kommer et kasseret Ven^ 
der er blevet reddet af Rahbek. 

Indledningen har ikke ret megen indre For* 
bindelse med Digtets Hovedstykke^ ud over dette, 
at Talen drejer sig om nogenlunde det samme, 
nemlig om det gamle Land og de fremmede 
Omgivelser; dens Vers svarer til hinanden med 
stor Regelmæssighed : Vers 1 er om landet der- 
hjemme; Vers 2 er om Sydhavet, og modsvarer 
første Vers. Til Vers 1 slutter sig tredie Vert^ der 
kalder paa Vennerne derhjemme og spørger^ 

GLÆDE OVER DANMARK 

Poul Møllers Indledning maa ikke opfattes saa 
afgjort, som den lyder; det ses bedst ved en Sam- 
menligning med et samtidigt Digt, der klinger i en 
anden Toneart ; her hedder det ikke Glæde over 
Danmark, men: »Vor Verden priser jeg tusind- 
fold, een Side bestandig grønnes.« Istedetfor det 
misfornøjede Udbrud om, at Vaar og Blomster 
savnes mellem Havets Kløfter, forkyndes her: 
»Hvor Blyet synker halvtredie Favn, der finder 
jeg mig i min Fødestavn.« Der er aktiv Dia- 
lektik i »Glæden«, og ikke forgæves er Poul 
Møller blevet til som Forfatter i en Tid, da Lan- 
dets bedste Kræfter fordelte sig i tvende literære 
Lejre, der opøvede hinanden i Bataillens Kunst; 
af højere Hensyn oversaa man den simple Ret- 
færdighed; man var Partigænger, eller man var 
slet ikke, æstetisk set. 

Poul Møller har fødte Anlæg for at sværge 
til en Mester. 

»Blot fire Heste jeg har paa Stald, men aldrig i 
Verden de trættes,« siger han i det nævnte Digt 
om Vinden, — hvilket er noget andet, end naar i 
»Glæde over Danmark« Sydens Blæst paa Sejlet 
trommer; her priser han derimod Landmanden 
og hans Dont; han er baade kløgtig, stærk og 
modig. Men i det andet Digt hedder det om ham : 

Med en højrød Hue han gik og sov, 
Og tungt hans Hoved mon lude. 
Som Fluen skrider paa tjæret Dæk, 
Hans Træsko gik i det sorte Dræk. 

Det sorte Drækl det er den sommerfrodige, 
danske Jord. 

I femte Vers meddeles det Udsagn, som Poul 
Møller angriber. Man har sagt, at Danmark er 
et lidet, fattigt Land. En spansk Munk har sagt 
det; og Digterens Landsmand og Ven paa Java, 
Haste, havde udtalt noget lignende. Dette skal 
gendrives; Digteren former sit Indlæg. 

For Digtets Kerne findes der et literært Ud- 
gangspunkt; den Sammenstilling, som Poul Møl- 
ler benytter, har han været fortrolig med, længe 
før han fik Brug for den; hans Mester og Fører 
jfra de unge Aar, Oehlenschlåger, havde berørt 
Emnet og lagt det tilrette. Det er i Aladdin 
man finder den Modsætning første Gang be- 
handlet, som i »Glæde over Danmark« gør den 
krøllede Frits'es Digter veltalende. 

I de Strofer, hvori Nureddin finder Sand^ 
heden om de Vilkaar, der er sat baade for ham 
selv, der stræber uden at evne, og for den, 
der evner uden at stræbe, er Grundlaget for de 
centrale Strofer i Poul Møllers Digt lagt tilrette. 
Jeg aftrykker de paagældende Strofer: 

Hvert Blomster har sit eget Sted paa Jorden: 
Hvor Druens Blod er varmest, lurer Død, 
I hule Jordbund buldre Lyn og Torden. 

Blandt Østens Palmer, mellem Frugten sød, 
Sig Brilleslangen under Løvet sniger. 
Og Giften blusser giennem Blomsten rød. 

Fra kolde Nord snart varme Sol bortviger; 
Men uden Jordskiælv, uden Gift og Pest 
Nødtørftig Rugen groer for stærke Kriger. 

Man vil se, at Oehlenschlåger giver hver 
Zone sin Ret; der siges godt og ondt om begge. 
Mellem de to Medbejlere fordeles saa disse Ting 
saaledes, at Aladdin faar alle Goderne: Østens 
Glød, den nordiske, taalmodige Styrke; medens 
Nureddin er giftig og lumsk som Orienten, og 
kold og bleg som Norden. Men skønt saaledes 
hver Egn faar sine Fortrin og sine Mangler, saa 
synker Vægtskaalen dog paa Hjemmets Side; 
dette udtrykkes ganske simpelt derved, at for 
Østens Vedkommende nævnes Manglerne, for 
vor egen Jords Vedkommende Fortrinet paa 
sidste Plads. 

Naar Poul Møller tager Sagen op til ny Be- 
handling, saa staar han selv paa den ene Side, 
og overfor ham en rig Østerlænding, hvem han 
skildrer det Qerne Fædrelands Herligheder med 
ivrige Ord. 

Den reale Baggrund for denne Skildring findes 
i et Brev, som Poul Møller skrev hjem til sin 
Familie, og som danner lige saa stærk en Kon- 
trast til Fremstillingen i »Glæde over Danmark c, 
som Lovprisningen af den vide Verden gjorde 
det for Begyndelsens Vedkommende. Han skriver 
i dette Brev saaledes: »Kjære Forældre og Sød- 
skende ! Sidst skrev jeg til Dem fra Afrika, denne 
Gang fra Asien. Vores Skib ligger nemUg færdig 

til at forlade Batavias Rhed , saasnart en gun- 
stig Vind vil lufte. Jeg forlader ikke uden et 
Slags Vemodighed denne skønne 0, som jeg 
aldrig meer faar at se for mine Øjne. Batavia 
er ikke nær saa usund som i fordums Dage, 
thi Byen er nu ikke saa overfyldt med Ind- 
byggere. De fleste velhavende Folk bo paa 
Lystgaarde eller rettere Lystslotte, som ligge en 
halv Mil fra Staden. Om Formiddagen køre 
de ind til Byen for at afgøre deres Forretninger 
og drage Kl. 3 ud igen paa Landet for at tage 
deres Hovedmaaltid og forfriske deres Kræfter. 
Ligesom de gamle Romere sætte de alle Forret- 
ninger tilside efter deres coena. Jeg har be- 
standig boet paa et Slot paa Landet, der til- 
hører en Købmand Haste, af Fødsel en Dansk. 
Han inviterede mig strax ved min Ankomst 
herud og jeg har tilbragt 10 saare behagelige 
Dage. Denne Haste har haft et meget mærk- 
værdigt Levnedsløb [Han] er nu efter 18 

Aars Forløb Ejer af fem Hundrede Tusinde 
Rupier. (En Rupi er en halv Specie). De Riges 
Bopæle her give En ret et Begreb om øster- 
landsk Pragt. Der er saa højt til Loftet i Salene 
som i store Templer. Naar man i nogle Skridts 
Afstand taler sammen, da forstaar man ikke hin- 
anden for Genlyden i disse klingende Haller. Fra 
Loftets Hvælving hænger utallige brogede Lyse- 
kroner. Naar man i Middagstiden strækker sig 
paa en Løjbænk af Silke, tilviftes man Kølighed 

8 

af Trælle fra alle Verdens Dele og af alle Kulører^ 
som søge at læse i ens Øjne det Ønske, man 
ikke gider udsagt. Ud af mine Vinduer her har 
man Udsigt over Kokospalmer til en l^ern Bjerg- 
strækning og kan om Morgenen se Røgen af et 
ildsprudende Bjerg. Det er intet Under, at jeg 
her er sund og frisk, da jeg intet andet bestiller 
end læser og ryger Tobak . . . .« Man vil af 
denne Beskrivelse se, at Digteren har haft det 
behageligt paa Nabobens Landsted; der er i 
Brevet udtrykt en virkelig Glæde over Java. 
Men i »Glæde over Danmark« er intet ham godt 
— en knap Hyldest skænkes Constantia og Kap- 
landet, der ikke kan staa Maal med det danske 
Constantia (Traktørstedet) ved Charlottenlund. 
Udtrykket »Constantias fulde Ranker« er en 
Gentagelse af den Vending han havde brugt i 
sin Sonet fra Kaplandet: »I Skyggen af Con- 
stantias fulde Ranke.« 

Om Digtets tekniske Forhold gælder det, at 
Vers 1—4, som paavist, er i nøje indre Forbin- 
delse med hinanden. Derpaa følger pludseligt 
og uforberedt, i Vers 5 Hovedmotivet: »Danmark 
er et lidet fattigt Land!« hvilken Ytring tillægges 
baade Klerken i Manilla, Javas rige Sønner, og 
blandt disse specielt Batavias skrantende Forret- 
ningsmand (der stemples som »Kræmmer«). 
Denne sidste bliver det nærmere Udgangspunkt 
for Udviklingen ; det er ham, der i Vers 10 nævnes- 

kold Og gusten ; han danner det ønskeligste Mod- 
billede til den rødmossede Dansker. — 

Med Vers 6 begynder Digteren sin Forsvars- 
tale for Fædrelandet; den indledes med en Un- 
dersøgelse af, hvori de exotiske Rigdomme be- 
staar, hvor glædeløse og tomme de er, og i det 
følgende Vers meddeles Sidestykker til dem fra 
det beskedne, men solide Hjem i Norden. I 
den næste Strofe, den syvende, opgøres Dan- 
marks jævne Velstand, med en Glæde over hver 
enkelt Del, der gør den kostbar og umistelig; 
og Kronen sættes paa Værket i niende Vers, 
hvor Digteren stolt og glad ser ud over Folket 
og dets Historie. Fra Vikingetiden og til Poul 
Møllers Dage har Landet været rigt nok til at 
skabe handlekraftige Slægter. 

Paa den saaledes skabte Baggrund fremmanes 
atter det orientalske Billede; Vers 10 gentager 
Indholdet af Vers 6, i forstærket Form; og der- 
paa triumferer Digteren afgørende over sit Fædre- 
lands Spottere i en Strofe, der skildrer den 
største Lykke, Hjemmet kunde byde sin Søn, 
den danske Piges Elskov. Efter dette kan Ud- 
faldet ikke være tvivlsomt; hvad Angriberne 
kalder Fattigdom, er den sande Rigdom, mod 
hvilken alle Østens Kostbarheder er for intet at 
regne; de spottende Ord: »Danmark er et lidet, 
fattigt Land!« er forvandlet til en Lovtale, som 
Poul Møller triumferende slynger de Beskæm- 
mede i Synet. 

8* 

I »Tilskuerne«, et Tidsskrift, der udgaves af 
Rahbek, og hvori »Glæde over Danmark« frem- 
kom, har Digtet endnu et trettende Vers, der 
har sin Plads foran Slutningsverset , og som 
lyder saaledes: 

Moder har ej danske Barn alene; 

Men hvo anden paa den vide Jord 

Bringer over Altrets brede Stene 

Gud sit Barn, som hun den blonde, rene? 

Ingen anden paa den vide Jord. 

Verset hentyder aabenbart til den i forskel- 
lige Egne af Danmark meget udbredte Skik^ at 
Moderen selv holder sit Barn over Daaben, og 
ikke — som man tidligere har ment — til Indle- 
delsen af Barselkonen i Kirken. — Fr. Barfod har 
meddelt, at Poul Møller ikke vilde vedkende sig 
Versets Form, og ikke indrømme det Beretti- 
gelse i Texten. Gentagelsen af Ordene »anden 
paa den vide Jord« i anden og femte Linie viser 
tilstrækkeligt, at Verset ikke er færdigt fra Dig- 
terens Haand; og hele den ovenfor skildrede 
Sammenhæng mellem Digtets enkelte Dele gør 
det klart, at Verset ikke bør indsættes. Dets 
Forbindelse med den øvrige Text er svag; den 
beror alene derpaa, at den blonde, rene Moder 
kan jævnstilles med den herligtvoksne Pige. Men 
for Digtets Hovedhensigt, at prise Danmark over- 
for Orienten, er Verset uden Betydning, ja det 
svækker Virkningen: der er nemlig ikke noget 
Punkt i Skildringen af Østen, som det svarer 

til. Grunden til, at Digteren har planlagt en 
saadan Strofe, er aabenbart Parallelisme med 
Vers S's Skildring af den Mand, der dyrker den 
danske Jord. Til ham har Digteren et Øjeblik 
tænkt sig et Sidestykke. Men Digtets Hoved- 
hensigt forbød at give en saadan Strofe Plads: 
et Vers om exotiske Mødre og deres Børn vilde 
stride mod selve Grundtonen, den golde Rigdom. 
Udkastet til denne Strofe er udentvivl kasseret, 
lige som det var nedskrevet, og i Stedet er Slut- 
ningen bleven tilføjet. Rahbek har da af hvad 
han fandt paa Kladen konstrueret Strofen; det 
er maaske ham, der har indført Gentagelsen i 5. 
Linie af 2. Linies Text; i saa Fald har Manu- 
skriptet indeholdt et kategorisk: »Ingen«. 

Digtet blev først almindelig bekendt i 1830, 
da Professor Nielsen benyttede det til Frem- 
sigelse ved Madam Hegers Aftenunderholdning 
Nytaarsdag , hvorefter Københavnsposten af- 
trykte det. 

Poul Møllers Digt indeholder en forelsket 
Skildring af Danmark. 

Den tager sin Begyndelse i det første Vers, 
der er meget vægtfuldt og storladent i sin Be- 
vægelse. Hver Linie en Hovedsætning; alle ord- 
nede efter samme Skema; der nævnes Rosen, 
Stæren, Bien, Hingsten og Drengen. Hostrups 
kendte Parodi rammer noget væsensejendomme- 
ligt hos Verset, naar den lunefuldt ombytter 

Leddene; det er virkelig til at løbe vild i og 
vende op og ned paa. 

Som Leddene staar, gaar der en dobbelt 
Sammenhæng gennem Strofen; dels hersker der 
en vis Rangforordning: der begyndes med Blom- 
sten og endes med Mennesket; dels føjer Hoved- 
sætningerne, trods deres Stejlhed, sig alligevel 
til et Billede, en Morgenstemning. 

Denne melder sig dunkelt med Ordet »altc 
(allerede) ; og Versets Fremadskriden er en munter 
Morgenvandring; fra Rosen og Stæren ved Præste- 
gaarden føres han af Bien, der forlader sin Kube, 
fra Haven ud paa Marken, hvor Hesten græsser, 
og Vogterdrengen søger Jordbær. 

Poul Møller var en usædvanlig god Fodgæn- 
ger; det er en munter March ud i Landet, han 
længes efter, naar han i det efterfølgende Vers 
skildrer det golde Hav med de dybe Kløfter. 
Mellem dette Vers og Skildringen af Siestaen 
paa Java er der Forbindelse ; det samme mangler 
begge Steder: noget mildt bølgende; lette Ind- 
tryk, der skiftevis kalder paa Sanserne og kvæger 
dem; en fløjtende Stær, et Pust af Blomsterduft 
og Vaarens klare Farver. Her er Fuglene tavse, 
Naturen uden Fortrolighed. Nabobens golde 
Prunk udtrykkes ved Ord som spraglet Glimmer. 

Til Verset om den østerlandske Pragt svarer 
det paafølgende om Danmarks Herlighed; Møerne 
med den gyldne Spange (Gave fra Naboben na- 
turligvis) modsvares af den nordiske Kvinde, der 

vrager Guldet. Viftens Slag staar mod Søens 
køle Pust; ogsaa Vindens ensformige Trommen 
paa Sejlet i Vers 3 maa sammenstilles hermed. 
De duftløse Pragtblomster maa vige for den søde 
Honninglugt fra Kløvermarken, og overfor den 
endeløse Siesta paa Java, der beskrives i det 
ovenfor anførte Brev, prises den korte Middags- 
blund ude i Toften. — Naar Digteren betegner 
Nabobens Blomster som duftløse, er dette vist- 
nok mere et Udslag af hans uvenlige Stemning, 
end en faktisk Iagttagelse; de javanske Blomster 
lugter krydret og bedøvende. 

Som første Vers var en Morgenstemning, saa- 
ledes er dette Middagsstunden i det danske Land- 
skab. I den røde Morgenstund saa vi en sorgløs 
Hyrdedreng lege; i den solhvide Middag ser vi 
den danske Mand — fattig, siger Digteren, an- 
gribende vendt mod Orientaleren. Mod dennes 
Skatte sætter han sit Hjemlands friske Liv op; 
selv den lidt magelige Flegma, der er over Idyl- 
len under Toftens Gærde, er ingenting mod Trope- 
fyrstens uendelige Lediggang; styrket rejser Land- 
mandensig fra den kortvarige Hvil og tager fat 
paa sit muntre Virke. 

Og nu følger den travle Eftermiddag, der 
tydeligt føles i det meget aktive Vers 8: her 
pløjes, høstes og malkes; Kvæget røgtes, og Av- 
lingen styres med Kløgt! — Saaledes blomstrer 
Nationen og vinder Kraft til Heltedaad ; Linierne 
om det danske Brød og Normannens Kniv synes 

at støtte sig direkte til Oehlenschlågers Linier 
^ Nødtørftig Rugen groer for stærke Kriger, c 

Naar derpaa i Vers 10 det orientalske Billede 
paany stilles frem til Beskuelse, da bidrager 
dette vel til at give Digtet dets Præg af den be- 
kendte Poul Møllerske Sindighed; men om en 
March paa Stedet er der ikke Tale. Thi ganske 
vist er det tropiske Billede kun en videre Ud- 
førelse af, hvad der en Gang er skildret: Hus- 
herren, der før sad gispende bag sin Vifte, 
strækker sig nu døsig; Møerne kaldes for købte 
Friller; den Sang, som var Fuglen nægtet, den 
præsteres nu af ynkværdige Kastrater, og gen- 
nem fire Trin er Magnaten steget fra sin første 
Nævnelse; den skrantne Kræmmer i Vers 5 er 
i Vers 6 Morgenlandets Søn, og nu i Vers 10 
først Østens Drot og tilsidst en Marmorgud; han 
troner som en Kolos af en Buddah, og over ham 
hvælver Salen sig som et søjlebaaret Tempel; 
meget smukt er Ordet tempelhøj anvendt til at 
indlede og forberede Marmorguden. 

Men denne Fortsættelse af det javanske Tome- 
roseliv i Vers 6 danner tillige Baggrund for det 
paafølgende Billede fra Danmark. 

Thi her følger der efter en munter Morgen 
og en virksom Dag den nordiske Sommeraftens 
milde Falden til Hvile; efter Hyrdedrengen og 
Landmanden beskrives nu den danske Bejler 
og hans Pige. Det svier i Digterens Hjerte og 
i hans Øjne. — 

De to Strofer om den østerlandske Pragt 
svarede til hinanden Led for Led; ligeledes var 
Beskrivelsen af Middagen nøjagtig dannet som 
et Modstykke til det første af disse Vers; til det 
det andet svarer paa samme Maade Aftenskil- 
dringen; men sammenholdes de to danske Vers, 
da har de hver sin Tone. Middagsheden og 
Aftensvalen er lige klart udtrykt; Digteren har 
altsaa naaet det fuldkomne Udtryk for sit Emne, 
at modsætte tropisk Ensformighed og nordisk 
Afveksling. 

Her stilles da overfor den gustne Pengefyrste 
og Halvmanden den kraftige Bejler; modsat 
Frillerne den danske Jomfru. For den store 
Søjlehal er der Bøgestammer og øverst oppe den 
blanke Maane; Svaner glider frem over Vandet, 
og Buskene er fulde af Nattergale. 

I sine Drømme paa Sydhavet har Digteren 
opfattet Danmark saa fagert, som om han saa 
det med sin Broder Christian Winthers Øjne; 
dobbelt dyrebart synes det Klenodie ham, som 
han maa drage Sværdet for. Men det lille, fat- 
tige Land har al Grund til at være fornøjet 
med Poul Møller som sin Advokat. 

Flyv Fugl, flyv over Furresøens Vove! 

Nu kommer Natten saa sort, 

Alt ligger Sol bag de dæmrende Skove, 

Dagen den lister sig bort; 

Skynd dig nu hjem til din Qedrede Mage, 

Til de guulnæbede Smaa; 

Men naar i Morgen du kommer tilbage, 

Siig mig saa alt, hvad du saae! 

Flyv Fugl, flyv over Furresøens Bølge, 

Stræk dine Vinger nu vel! 

Seer du to Elskende, dem skal du følge. 

Dybt skal du speide deres Sjel. 

Er jeg en Sanger, saa bør jeg jo vide 

Kjærligheds smigrende Lyst, 

Alt, hvad et Hjerte kan rumme og lide. 

Burde jo tolke min Røst. 

Flyv Fugl, flyv over Furresøens Rislen, 

Kjærlighed kalder dig hjem; 

Sæt dig nu kjønt mellem Løvbuskens Hvislen, 

Syng saa din Kjærlighed frem! 

Kunde, som du, jeg i Ætheren svømme, 

Veed jeg nok, hvor gik min Flugt; 

Jeg kan i Lunden kun sukke og drømme, 

Det er min Kjærligheds Frugt. 

Flyv Fugl, flyv over Furresøens Vande, 
Langt, langt bort i det Blaae! 

Eensomt i Skoven ved 5 erneste Strande 
Seer du min Favre at gaae. 
Guulbrune Lokker de flagre i Vinden, 
Let er hun, rank som et Ax, 
Øiet er sort, og Roser har Kinden, 
Ak! du kan kjende hende strax! 

Flyv Fugl, flyv over Furresøens Rrusen, 

Dybt drager Natten sit Suk! 

Træerne hviske med ængstelig Susen, 

Hilse Godnat med et Buk! 

Har du ei lyttet til mangefold Smerte 

Selv hos den gedrede Flok? 

Siig et Godnat til mit bævende Hjerte! 

Siig det, du veed det jo nok? 

Digte af ChrUtian Winther. 1838. 

Et Højsommerdigt, hvis Lyrik er typisk dansk! 
Gennem dets Strofer mødes Foraar og Efteraar 
i et enkelt Øjebliks Kulmination. 

»Flyv Fugl, flyv« er, som i min Barndom 
ældre Damer vidste at berette, af Chr. Winther 
skrevet til en ung Pige, der nu var blevet gammel 
og aldrig havde giftet sig; Alvilda hed hun, og 
Digteren havde været Huslærer for hendes Brødre. 
Om Sommeren boede han med Familien paa et 
Landsted i Lyngby; Digteren og den unge Pige 
gik Ture sammen; en af disse har han i Digte 
1835 genfortalt i Bellmannske Rytmer. Digtet 
hedder »Vandring og Opdagelsec og er holdt i 
en galant og kameratlig Tone; Vejen gaar fia 
Lyngby over til Furresøen, og ved Skrænten ned 
mod Vandet spørger den unge Pige: »Sig mig, 

hvor De sad og skrev hint forfløjne Fugle- 
brev!« Digteren svarer: »Det var der paa 
Skrænt ved Broen, hvor nu Koen langsomt 
drev. Men det var dog mest paa Skrømt; 
hvad mit Hjerte føler ømt, kan ej synges . . .« 

Det blev en underlig Historie med Digteren 
og Alvilda. Gennem mange Aar tilbad han hende, 
han der kunde synge saa kønt som ingen anden 
om Kærlighed, og som var saa indsmigrende og 
elskværdig; og hun kunde godt lide ham, hun 
viste ham ikke bestemt af; men tage ham kunde 
hun heller ikke bekvemme sig til. En skøn Dag 
endte det med, at han gik hen og forlovede sig 
med Sophie Hansen, — senere slog han op med 
hende igen. 

Vor Guldalders Digterkrønike har overhovedet 
ikke een rigtig fin og smuk Kærlighedshistorie 
at opvise ; de fra det 18. Aarhundrede forstod det 
bedre: der staar Glans om Ewald og hans Arendse ; 
det var en Fest, da Jens Baggesen mødte Sophie 
Haller og ægtede hende; ogsaa Fru Gyllembourgs 
Livs Historie er i den store Form. Til Sammen- 
ligning tage man Oehlenschlågers, Ingemanns, 
Paludan-Mullers og de andres Ægteskabeligheder; 
og Søren Kierkegaards uhyggelige og H. C. Ander- 
sens vemodige Pebersvendedom! Tidens snævre 
Borgerlighed ødelagde den skønne Finhed i Livs- 
førelsen selv for de Udvalgte. 

Som en stadig, skønt lidet bestandig Bejler 
gik Christian Winther omkring. »De fik ikke 
hinanden« blev Enden paa Legen; Skylden kan 
formodes at have ligget hos Digteren selv. Det 
synes utvivlsomt, at hun har ønsket hun kunde 
gøre Skridtet; hun har vel, for at kunne be- 
stemme sig, ventet paa et eller andet, der førte 
ud over den evige Sommeridyl; der skulde øjnes 
en Ægtemand bag »Studenten, din Kæreste. 

Men Winther indfører jo netop sammen med 
Poul Møller den ferierende Student i den danske 
Literatur; han leder i saa Henseende lige over i 
Ploug og Hostrup, de klassiske Studenter, hvis 
Liv først begynder den Dag, de afslutter Artium. 
Det havde ingen Hastværk med Embedsexamen ; 
Fodtur og Forlovelse var vigtigere. 

Jeg tænker, at den Tids unge Piger har reddet 
mangen Sognepræst for den danske Kirke; de 
var de praktiske og huskede paa Fremtiden. 

Med Christian Winther blev det nu aldrig til 
noget; han fik — saa forbausende det lyder for 
os — prædiket nogle Gange i københavnske Kir- 
ker; men derved blev det. Og da han tog saa 
let og ligegyldigt paa det borgerlige Forhold, saa 
vilde Alvilda ikke. 

Men en Sommeraften i deres Bekendtskabs 
første Tid, da hun var sexten Aar eller saa, sad 
han altsaa paa en Skrænt Østen for Forresøen og 

skrev sit Digt om den danske Sommer, i hvilken 
Vaar og Høst mødes i en flygtig Kulmination. 

»Flyv Fugl, flyv over Furresøen« — saaledes 
begynder hvert af Digtets fem store Vers; i Gen- 
givelse paa et andet Sprog vilde denne gentagne 
Opfordring maaske kalde et Smil frem. — Bliver 
det aldrig til noget? vilde man vel sige. Men den 
Mørkningstime, hvori Digtet er blevet til, er for 
os Danske fuld af Sjæleklemsel; det er den sande 
Spøgelsetime her til Lands; Farverne forsvinde, 
det blanke og det dunkle glider i bløde Linier 
om hinanden. Ungt og Gammelt smelter i Et, 
og i Digterens Sjæl er Vemod og Haab ikke til 
at skille. Hans Blyant optegner hvad han føler, 
og ud og ind gennem Linierne bølger i afdæm- 
pede Ord, i løseligt skiftende Farver uvisse Tan- 
ker, der stræber frem og holdes tilbage. 

»Hint forfløjne Fuglebrev« siger Alvilda om 
Digtet; hvor det Udtryk forekommer besynder- 
ligt, naar man tænker paa den stemningstunge 
Bomance; men for os har nu ganske vist Me- 
lodien faaet et stærkt Tag over Ordene; vil man 
vurdere Digtet ret, maa man holde Hartmanns 
Melodi ude af Tankerne, hvilket ikke er saa let. 

Lad mig beskrive Digtet: 

Digteren og Fuglen sidder ved Furresøen; 
Digteren i Grønsværet, Fuglen i Træet over hans 
Hoved. I det Øjeblik, Fuglen tager Flugt ud 

9 

over Vandet, har Digteren endt sin Improvisa- 
tion. Han har talt med Fuglen saaledes: 

Skynd dig over Søen til din Rede, hvor din 
Mage vogter de Smaa. — Ser du derovre et el- 
skende Par, da følg dem, at du kan fortælle mig 
om dem ; en Digter bør dog kende ogsaa Elskovs 
Lyst; jeg kender kun dens Smerte. — Sæt dig 
i Busken og syng for din Mage ; hvis jeg kunde 
flyve som du, veed jeg nok, hvor jeg søgte hen; 
men jeg er ene. — Opsøg min Elskede; hun 
vandrer ensom; hun er let at kende! — Flyv 
nu! Du maa kende Elskovs Smerte; ogsaa Fug- 
lene kender til den. Sig Godnat til mit Hjerte; 
du veed nok hvad du skal sige? — 

Selv saaledes skematiseret vil man se, hvor 
lidet fast Hold Digtet afgiver; ingen Tankerække 
lader sig forfølge; ingen fast Forbindelse træder 
frem. Fuglen skulde flyve, men den tøver; den 
skal søge sit Eget, og den skal finde et elskende 
Par; den skal træffe Digterens Elskede, og den 
skal kunne tolke hans ulykkelige Kærhghed. — 

Underligt bølgende er selve Stemningens Farve ; 
den begynder med at være mild og hjemlig, 
bliver dybere og inderlig, fyldes med Vemod, 
gennemklinges af Elskov, skæmter endog en 
Smule og bliver til Slut tynget og stadig tungere 
i uvis og sørgmodig Bæven, dog med en Anelse 
af en Spøg: Træerne hilse Godnat med et Buk;. 

det ender med at skyde det bedrøvede Hjerte op 
i Livet. 

Digtet er Lyrik, om ellers noget i Verden; 
det Billede, som Digterens Tanke har aandet paa 
Papiret, har faaet Lov at staa, som det fremkom, 
uden at blive gaaet efter. I sagtelige Skiftninger 
glider Farvetoner hen over Sjælens Vande, som 
over Søens Spejl Nattegryet; et Pust, en Krus- 
ning, og det er forbi. 

Kun Standsningen efter Stroferne med den 
paafølgende Optakt : Flyv, Fugl ! — danner Skel 
i de udflydende Stemningsbølger; den føles, naar 
man er naaet til Bunds i Digtets Lyrik, næsten 
som en haardhændet, udvendig Leddeling, hvor- 
over den indre Sammenhæng lægger Bro. — 
Første Vers har følgende Udgang: »Men naar i 
Morgen du kommer tilbage, sig mig saa Alt, 
hvad du saae.« Til disse to Linier bringer næste 
Vers Forklaringen, men skilt fra Begyndelsen 
ved Verseskel og Optakt; det Fuglen gerne skulde 
se, er nemlig »to Elskende; dem skal du følge.« 
Hvorfor Fuglen skal sige Chr. Winther, hvad 
den saa, meddeler denne Strofe ogsaa: han maa 
som Digter kende Kærligheds Lyst. Hermed er 
antydet, at for ham er Lykken fremmed; der- 
imod veed han nok, hvad et Hjerte kan lide. 

Den dæmpede Klage, der anes i disse Linier, 
giver sig i tredje Vers Udtryk i den Elskovs- 
lykke, han tænker sig Fuglen ejer: »Kærlighed 
kalder dig hjeml« Den skal sætte sig i Busken 

9* 

Og synge sin Kærlighed. Som man ser, forvandler 
Fuglen sig til en romantisk Sanger, et Slags Mod- 
billede til Chr. Winther, for saa vidt dens Kær- 
lighed forudsættes gengældt og lykkelig. Eller 
den er som hans Fylgje, den er hans Hu, som 
flyver. Dermed stemmer ogsaa det lille Suk, der 

følger paa : Kunde, som du, jeg Men atter 

er Fuglen Fugl, og med en umærkelig Ændring 
i Udtrykkets Forløb følger Ønsket om at kunne 
flyve som den. En Smule romantisk Fjernhed 
lægges her ind i Udtrykket. Ifølge Fremstillingen 
kan jo alene Vinger bringe Digteren til hans 
Jomfru; fra Furresøen til Lyngby vilde falde 
altfor ligefremt; som Sagerne stod i ubestemt 
Fjernhed, maatte ogsaa Skildringen lægges over 
i det Ubestemmelige; men Modsætningen i dette 
Vers er altsaa egentlig ikke, at Fuglen har Vin- 
ger, Digteren ikke, og at han af den Grund ikke 
kan naa sin Lykke; den er imellem den Digter, 
hvis Sang er for ham selv alene, og den, hvis 
elskede Mage lytter til ham. — Dette er Digtets 
Svingpunkt: Fuglen, der flyver. Digteren, der 
maa blive. — 

Den Elskedes romantiske Fjernhed føres over 
i Qei-de Strofe og danner dennes Grundlag: Fl3rv 
langt, langt bort i det Blaa! Ensom ser du min 
Favrel — Der gemmer sig et Skelmeri i dette; 
naar Digtet blev givet til Alvilde, saa vidste hun 
vel nok, at det var hende; men med tydelig 
Ord sagt var det ikke; tværtimod, i Versene 

forefandt hun en imaginær Elsket, og der var 
Anledning til lidt let og drillende Spøg. Men med 
et direkte Smil ind i Øjnene paa hende nævner 
Christian Winther i de næste Linier al hendes 
Dejlighed, med Glans af Friluft og landlig Som- 
mer: Haarets Lød som modent Korn, hvorover 
Vinden gaar, og Skikkelsen saa rank som et 
Rugstraa. 

Afslutningen dannes af den for Digteren meget 
karakteristiske Linie: »Ak, du kan kjende hende 
strax!« Det lette Suk og de lidet vejende og 
milde danske Ord, sorgløst sammenstillede. 
Jævnt dagligt, og inderligt følt. 

Med dette Ak! er Broen lagt over til sidste 
Strofe, hvori Digteren søger at give sig Mod, 
men sukkende tvivler paa sit eget Haab. — 

Uden store Midler, med lutter dagligdags Ord 
lægges den forstærkede Skygge fra Nattens 
Komme, der nu er ganske nær, over Slutningen. 
Før har Søen rislet; nu suser den, og Træerne, 
der hvislede, bruser. Gennem denne Frem- 
vælden af Mulmet og Træernes Godnathilsen 
naar vi til Afskedsordene til Fuglen: Ogsaa den 
Qedrede Flok maa vel kende til Smerte i Kær- 
lighed, saa vel som til dens Glæde. Sig altsaa 
»et Godnat til mit bævende Hjerte!« 

Dette Udtryk kan udlægges paa to Maader. 
Man kan opfatte det saaledes: Fuglen, der maa 
vide, hvor stor Elskovs Smerte er, skal før den 
letter sige et mildt og dulmende Ord til Digterens 

saarede Hjerte. Jeg tror imidlertid at Ordet 
Hjerte her betyder den Elskede, saaledes at Ver- 
set knytter sig nær til det foregaaende. 

Digtet, der er skrevet 1826^ fremkom i >Digte 
af Chr, Wlntherc, 1828; det felger her umid- 
delbart efter et andet, m^et kendt erotisk Digt, 
der begynder saaledes: »Xaar Pisken den knalder 
(^ Posthornet skralder og kalder Stadenlen, din 
Kærest, herfra, c Omkvædet i dette Digt er en 
varierende Linie, der lyder f. Eks.: »Mit søde^ 
lille Hjerte, hvad tænker du da?c Man ser, at 
Hjerte her er bragt, som saa ofte i tysk Poesi, 
med Betydningen: Elskede. Den samme Betyd- 
ning antager jeg Ordet har i Flyv, Fugl — . 

Jeg fortolker altsaa Digtets Slutning saaledes: 
Naar du har fundet min fagre Jomfin, da husk 
paa, hvad jeg maa lide; bring hende et Godnat 
som Hilsen fra mig, og sig det! sig hende mit 
Haab og min Kærlighed, »du veed det jo nok?€ 
Du veed selv, hvad Kærlighed er, og at jeg elsker 
hende. 

Fuglen er her kun et Skjulenavn for Digteren 
selv ; det hele bliver mindre alvorligt, der er ikke 
noget uigenkaldeligt sket, hvis hun ikke tager 
mod Tilstaaelsen under denne Form. Denne 
Mangel paa Bestemthed og Handling er det, der 
er ejendommelig og afgørende for Forholdet til 
Alvilda fra først til sidst. 

»Slig det, Du veed det jo nok?€ Naar Ordene 

løses ud af Sammenhængen, er de uden For- 
klædning rettet af den unge Mand til den unge 
Pige. Men selv set saaledes er der ingen afgjort 
Fasthed over Talen. Det er en Bøn, men den 
tvinger ikke til Svar; han kommer ikke som en 
kæk og mandig Bejler. Ordene er Christian Win- 
therske og vage. Det er som han vil, at hun 
skal sige det. 

Og efter at Ordene er hendøde, sætter han 
— ikke et Sejrstegn, et Udraabstegn! men et 
forsagt Spørgsmaalstegn. Det betyder at han 
har ikke Spor af Tro selv, det er en lydløs Til- 
intetgørelse af den Lykke, han ikke har Mod til. 
Dette Tegn er et Pust af Død i Rosernes Flor: 
Efteraaret, hvis Komme mærkes den Dag, Vaaren 
er omme. 

Saaledes er dette Digt om Natten, der slukker 
Solen; om Elskov, hvis Haab maa dø. 

Sang af en Solsort, fulde og dybe Toner; 
derefter et svalt Pust, der faar Fuglene til at tie 
og Bladene til at skælve . . . 



Der var en Gang en gammel Digter, saadan en 
rigtig god gammel Digter. En Aften, han sad hjemme, 
blev det et forskrækkeligt ondtVeir udenfor; Regnen 
skyllede ned, men den gamle Digter sad luunt og 
godt ved sin Kakkelovn, hvor Ilden brændte og 
Æblerne snurrede. 



Den gode Digter laae paa Gulvet og græd, han 
var virkelig skudt lige ind i Hjertet, og saa sagde 
han: >fy! hvor den Amor er en uartig Dreng! det 
skal jeg fortælle til alle gode Børn, at de kunne 
tage sig i Agt, og aldrig lege med ham, for han 
gjør dem Fortræd!« 



Der er mellem H. C. Andersens Eventyr en 
lille Gruppe, hvortil StoflFet er hentet fra frem- 
mede Literaturer. Saaledes er »Bedstemoder« 
bygget over et lille Digt af Anastasius Grun: »I 
en gammel Bog, som Bedstemoder har, ligger 
der et vissent Blad; hvergang hun ser det, maa 
hmi græde!« 

»Rosenalfen« genfortæller en af Bocaccios No- 
veller — i sine Noter til Eventyrene nøjes Dig- 

teren med at sige, at han har Motivet fra et 
italiensk Digt. 

»Den uartige Dreng« er bygget over et lille 
berømt Digt af Anakreon, den græske Lyriker. 

H. C. Andersen var sikkert ikke meget stiv 
i Græsken; men Studenterexamen havde han da 
taget, og han kan gerne i sin Skoletid have stiftet 
Bekendtskab med det omhandlede Digt i Origi- 
nalsproget. Og i hvert Fald havde hans Rek- 
tor, Dr. Meisling, i 1826, medens H. C. Andersen 
boede hos ham paa Latinskolen i Helsingør, ud- 
sendt et Indbydelsesskrift til Skolens Examina, 
hvori han meddelte Anakreons Digte, baade i 
Text og Oversættelse. Det er saaledes saa sikkert 
som noget, at Andersen allerede fra Skoletiden 
har kendt det lille smukke Digt. 

Alligevel lader det sig godtgøre, at det ikke 
er paa Basis af dette Kendskab, at Digteren har 
foretaget sin Behandling. Det er Professor Vilh. 
Andersen, der har gjort mig opmærksom paa, 
at der foreligger een dansk Oversættelse endnu 
foruden Meislings af det græske Digt; denne er 
foretaget engang mod Slutningen af det attende 
Aarhundrede af Digteren Pram, og det er muligt 
at bevise, at det er denne Oversættelse, H. C. 
Andersen har benyttet, da han skabte sin lille 
Eventyr-Capriccio. 

Jeg meddeler Prams Oversættelse (Samlede 
Værker Bd. IV): 

Som en Nat engang jeg laae, 
Stormen hæslig hylte, 
Det var mørkt og Himlen graa, 
Voldsom Regn nedskylte. 
Alle sov, alene jeg 
Laae i dybe Tanker; 
Kommer i det samme ei 
Elskovs Gud og banker! 

»Hvem er det, som banker der?« 

Raabde jeg forbittret. 

»O en lille Dreng det er,« 

Svarte han og zittred'. 

>Jeg er vaad fra Taa til Top, 

Jeg foer vild, jeg Arme! 

Frygt ei, skynd dig, luk mig op. 

Giv mig Ly og Varme.« 

Jeg, som en barmhjertig Sjæl, 
Ham i Stuen bringer. 
Tænder Lys, men tænk mig vel, 
Drengen havde Vinger, 
Vinger, Kogger, Bue, Piil, 
Hvo kan saadant fatte? 
Men han frøs, jeg gjorde Ild, 
I mit Skjød ham satte. 

Jeg vred Vandet af hans Haar, 
Pusted' i hans Hænder; 
Kulden i en Hast forgaaer! 
Smukt han sligt erkj ender. 
Da han kom sig, siger han: 
»Fly mig hid min Bue! 
Jeg gad vist, om Strengen kan 
Endnu længer due.« 

Derpaa griber han en Piil, 
Sigter paa mit Hjerte, 

Spænder Buen, skyder til, 
Leer saa af min Smerte. 
>Glæd dig med mig,< siger han, 
>Nu jeg er alt trøstet, 
See, min Bue er i Stand; 
Du har Saar i Brystet.« 

Ved Jævnførelse af ovenstaaende Oversættelse 
og af Meislings Gengivelse med Eventyret bliver 
man hurtigt klar over, hvor H. C. Andersens 
Kilde er at søge. Af Træk, der nærmer »Den 
uartige Dreng« til den Meislingske Text, findes 
der kun et Par; Meisling siger: »Ved Kaminen 
jeg ham satte.« Hos Andersen svarer hertil den 
herlige Kakkelovn med de stegte Æbler, medens 
Pram har det mere ubestemte : »Jeg gjorde Ild.c 
Mod Slutningen af Digtet bruger endvidere Mels- 
Ung Ordet »fordærvet« om Buen paa samme 
Maade som Andersen. — Paa begge disse Punkter 
beror Overensstemmelsen sikkert paa en Til- 
fældighed. 

Vender vi os derimod til Prams Digt, saa 
forefinder vi en Række Ligheder mellem dette 
og Eventyret, der utvivlsomt ikke kan tilskrives 
Træf og Tilfældigheder. Strax i Begyndelsen er 
den udførlige Skildring af det slemme Vejr ens 
hos begge Digterne, medens Meisling ikke har 
Spor af noget tilsvarende; til: »Voldsom Regn 
nedskylte« svarer: »Regnen skyllede ned. c — 
Prams Amor siger: »Jeg er vaad fra Taa til Top 
. . . luk mig op.« Andersens uartige Dreng raa- 

142 



DEN UARTIGE DRENG 

ber: »O, luk mig op! jeg fryser og er saa vaad!« 
Den fra daglig Tale stammende Vending: Luk 
mig op ! passer ret ind i Eventyrsproget, saaledes 
som det ved den Tid, da »Den uartige Dreng« 
blev til, i 1835, skabtes af den geniale Fortæller. 

— »Jeg ... i mit Skjød ham satte«, hedder det 
om den gamle Digter; dette Træk findes ikke 
hos Meisling, medens Andersen har: »Den gamle 
Digter . . . tog den lille Dreng paa sit Skjød.« 

— Videre hedder det: » — vred Vandet af hans 
Haar.« Dette er ordret efter Pram: »Jeg vred 
Vandet af hans Haar«, hvorimod Meisling siger 
saaledes: »... imens jeg trykked af hans Haar 
de vaade Draaber.« 

I Andersens Manuskript ses det, at han har 
tænkt at skrive: ». . . aandede i hans Hænder« 
»aandede« er blevet rettet til »varmede«; det 
ældste Udtryk stemmer med Pram: »Pusted' i 
hans Hænder.« 

Fremdeles har Rektorens Oversættelse følgende 
Vending om Guden, der kommer til Hægterne: 
»Da nu Kulden havde sat sig«, medens de to 
andre er enige om at bruge den jævne Tales 
Udtryk: »Da han kom sig.« »Saa kom han sig.« 

— Om selve Skuddet med Buen har Meisling 

blot følgende: 

Flux han spændte den, og borer 
Mig i Hjertet, lig en Bremse. 

Pram derimod dvæler omstændelig ved Daa- 
dens enkelte Led: Amor griber Pilen, sigter 

paa Anakreons Hjerte, spænder Buen og sky- 
der. Denne firdelte Beskrivelse ser hos H. C. 
Andersen saaledes ud: »Saa spændte han den^ 
lagde en Piil paa, sigtede og skød den gode, 
gamle Digter lige ind i Hjertet.« Man vil be- 
mærke, at der er byttet om paa Leddenes Orden; 
det kommer af, at i Eventyret er Erosbuen, den 
over Afrodites Bryster symbolsk formede, blevet 
lempet til en ganske jævn Flitsbue af samme 
Konstruktion som de i »Lille Idas Blomster« 
forekommende; og en saadan maa spændes fiørst, 
inden Pilen kan lægges paa. 

Som man vil se af Prams her meddelte 
Anakreon-Oversættelse, raadede denne Digter over 
et klart og naturligt Sprog; af hans jævne Stil 
er det atter de ganske dagligdags og mundrette 
Udtryk, der gaar lige over i H. C. Andersens 
Fornyelse af den lille poetiske Allegori. I den 
statelige Meislingske Form er der intet af denne 
fortrolige Stil: det var derfor i Virkeligheden 
meget naturligt, at Andersen søgte udenom sin 
Ungdoms lærde og frygtede Mentor og til det 
elskværdige Aarhundrede, for hos en af dettes 
medgørligste Aander at forsyne sig med Stof til 
det UUe Eventyr. 

Man faar ved at sammenholde »Den uartige 
Dreng« med sit græske Forbillede et klart Be- 
greb om Forskellen paa Antiken og gotisk Kmist; 
den lykkelige og simple Klarhed i Anakreons 

Digt bliver af den danske Eventyrmester for- 
vandlet til malerisk sammenstemte Virkninger af 
samlet Lys og stærke Skygger. Medens det klas- 
siske Digt strax nævner Amor ved sit Navn, er 
han i Eventyret kun en forkommen lille Dreng, 
et Tiggerbarn; han har ikke Gudens Vinger, han 
staar nøgen i Regnen. Han kommer ind i den 
lune Hygge, der — skildret i et Par Træk ^- 
virker saa uforglemmelig hjemligt; og her ud- 
føres nu den lille Spøg, der er en Tragedie. 
Medens Personerne klarer sig frem i Lyset, ind- 
til Drengen er Elskovs Gud, og Digteren den 
arme Hans Christian selv, gyder der sig Mørke 
over Ordene, saa de føles dødeligt sorgfulde trods 
deres Skær af Lune. Tilsidst ligger han der paa 
Gulvet og hulker hjælpeløst. Endelig afrundes 
Indtrykket med Formaningen til de Smaa. 

— Med udmærket Kunst er Begyndelse og 
Slutning paa den lille Historie udformet saaledes, 
at de belyser hinanden; thi Enden paa Legen 
er den, at det er Digteren, der er stødt ud i 
Kulde og Mørke, og med Taarer beder om Med- 
lidenhed, medens Verdens Herre, Eros, staar 
triumferende i Lys og Glød fra Livets Sol. 

I alle de Riger og Lande, 
Hvorhen jeg i Verden foer, 
Jeg fegted med aaben Pande 
For hvad jeg for Alvor troer. 

En Ørn var mit Hjelme-Mærke; 
Paa Brynien stod Korsets Tegn. 
Paa Skjold bar jeg Løverne stærke 
I Hjerternes milde Hegn. 

Naar Mænd jeg kasted min Handske^ 
Opslog jeg min Ridderhjelm; 
De saae, jeg var Holger Danske 
Og ingen formummet Skjelm. 

Vil Dansken i Verden fegte, 
Men dølger Aasyn og Navn, 
Jeg veed, hans Aand er ei ægte; 
Jeg tager ham ei i Favn. 

Ingemann: Holger Danske. 1837. 



Hvordan gik det egentlig til, at den fred- 
sommelige Ingemann kom til at forsyne flere 
Generationer læsende Ungdom med Blodsudgy- 
delse? — Ganske vist var han født i Revolu- 
tionsaaret og opvokset under Napoleonskrigene; 
og han havde i Slagelse Skole daglig været Vidne 

til mægtige Bataljer, der kan have dannet et 
passende Grundlag for Udmalingen af Kampene 
ved Skanderborg og Lyndanis. Men det er vel 
egentlig Forbundet med Grundtvig, der kalder 
ham under Vaaben. Sammenholder man disse to 
Fællers Digtning, kunde det undertiden se ud, 
som Grundtvig vilde gøre sig til Ingemann. For- 
søget falder saaledes ud, at han ligner Thor i 
Trymskviden: klædt ud som Freja møder han 
frem ved Jættebrylluppet: Øjnene gnistrer, og 
Næven drøner, skønt han bærer Brisingesmykket 
paa Kjolen. Ingemann derimod forsøger at om- 
danne sin Pigestemme til et mandhaftigt Mæle. 
Men det kniber; i »Holger Danske« har han fra 
Folkebogen optaget det brillante Træk, at Holger 
da han er født maa have to Ammer; men han 
har ved en tilheftet Linie gjort Udtrykket mat: 

Jeg died ved tvende Ammers Bryst: 
Den ene kun lidt forslog. 

Selv hvor Ingemann sætter al sin Verskunst 
ind paa at skildre med Fynd og Klem, er Re- 
sultatet kun tomt Bulder: 

Hans krumme Klinge var fra Damask; 
Hans Stridshingst var af de Spanske. 
Mit Glavind splintred hans Pandebrask — 
Det Glavind var af de Danske. 

I 1837 udkom B. S. Ingemanns Digtcyklus 
»Holger Danske«. Den har Form tilfælles med 
Ahasverus, der udkom 1833; og Ugesom i dette 

Digt blander der sig i den objektive Fremstilling 
af det behandlede Sagn personlige Udbrud. 
Saaledes hedder det i selve Indledningsdigtet: 

Jeg lever i Danskens Hjerte og Sind, 
Jeg lever paa Folkets Tunge. 
Kom ei jeg i Verdensvrimlen ind, 
Dog Skjaldene om mig sjunge. 

De to sidste Linier er tydelig nok rettet mod 
den sagkyndige Kritik, som navnlig Molbech 
havde fremsat mod Ingemanns Romaner; Digteren 
finder denne Fremhævelse af Detailler pedantisk; 
den historiske Aand er han vis paa at være i 
Pagt med. 

Holger Danske opfattes af Ingemann som et 
Udtryk for Folkeaanden i Danmark, hvis Til- 
blivelse og Grundelementer skildres gennem Hel- 
tens Oplevelser : hans Paavirkning fra Syd gennem 
Ridderskik og Kristendom; hans krigerske Stor- 
værk, og hans Togt mod Østen, til Kristendom- 
mens Kilder og Poesiens 0. Gennem Om- 
skiftelser af alle Slags fastholder han støt sin 
mandige Ro ; han er Borgen for Landets Fremtid. 

Men Digteren har ikke nøjedes med at lade 
sin Romancekreds udtrykke dette; han har i 
store Træk tillige udtrykt sit Jordelivs Ide igen- 
nem den. 

I sit Digt »Nordskjalden« har han advaret 
Sangeren mod at blive staaende ved det Nordiske; 
han skal ikke søge at drage Tyrfing frem af 

Hedninghøjen; han skal søge sit Glavind under 
Golgatha: 

Hæv da Øjet! peg mod Østerlide! 

— Der er Sværdet, hvormed vi skal stride. 

Paa samme Maade føres Holger Danske gen- 
nem Heltelivet niod Østen. I et centralt Digt 
udtrykker Ingemann sit Syn paa sin egen For- 
tid og Fremtid som Digter; det er i det be- 
kendte: Holgers Sang om Livet. 

Efter vældige Kampe i Centralasien er Holger 
vendt tilbage til Skøn Gloriant der rækker ham 
en Sejerskrans, der er bunden af symbolske 
Grene og Blomster; mellem Laurbærrene slynger 
sig Fredens Palmegrene og Forsoningens Olie- 
blad. Den største Sindrighed er de Iris fi^ 
Gangesfloden, der smykker Kransen; Iris er jo 
Sværdlillien og som saadan ret egnet for den 
sejrrige Kriger; men den er ogsaa Regnbuen, 
Tegnen paa Pagten mellem Gud og Mennesker, 
»Irisbue paa Bedriftens Vove I« og som saadan 
sammenhørende med Oliebladet. Den hele Sam- 
menkædning af Symboler minder om et af Fru 
Ingemanns Blomstermalerier. 

Paa denne Maade faar Gloriant Holger til 
at indstille sine Krigstog. Da er det et Øjeblik, 
som alle Traade brister for ham; han føler sig 
daadskraftig endnu; men han maa tage Afsked 
med det, der laa hans Hjerte nærmest: 

Farvel! jeg sang dog til hin Tid 
Med Jomfrusang og Ridderid. 

Tilbage saa min Sjæl endnu — 
Jeg kom en herlig Dag ihu. 

Da er det, der bryder nye Væld i hans Sjæl: 
»Se frem, men ej tilbage ! — Hvad Hjertet attraaer, 
Maaske dog engang under Solen du naaer.« Det 
Digteren skuer frem imod, er Østerlide-Poesien, 
Digtningen om det Evige, religiøst bestemt. Paa 
denne Maade danner »Holger Danske« altsaa 
Overgangen fra Digterens Virksomhed som histo- 
risk Romanforfatter til hans religiøse Produktion. 

Enhver kender de sølvklingende Toner, Inge- 
mann aflokker Sproget i sin Østerlidepoesi. De 
beror tildels paa hans Ordvalg. Han sammen- 
stiller Himalaja og Strelonaja. Af Ord af denne 
Art — flertonede Substantiver, der svajer i Ryggen 
— anvender han et overordentligt Antal: Lilie- 
brev; Blomsterrøst. Bjergetop og Himmelsluse. 
Straaleflod og Pinseglans. — Med disse store, 
festlige Ord maler han. 

Det er ikke blot sin personlige Stilling til sit 
Livsværk han gør sig Rede for i »Holger Danske« ; 
han optager ogsaa Træk af sit Livs Historie til 
Indfletning i Fabelen. — Naar han saaledes ud 
af Folkebogens Fortælling om Heltens Ophold 
som Fange hos Prinsesse Gloriant i Rom skaber 
fem smukke Digte, fulde af beundrende og under- 
trykt Elskov, saa genkender man deri med klare 
Træk Ingemanns Ungdomsdrøm i Italien med 
den skønne Frøken Bugel: 

Hver Morgen, naar han løste sin Fange af Baand, 
Var han selv som en Fugl i det Grønne. 
Han smiled og sang, og hun rakte mig Haand; 
Min Elskov var dog stum hos den Skjønne. 

Selv endnu, op mod tyve Aar efter, mindes 
han lykkelig denne Henrykkelsens Tid: 

Sjæl! du flyvende Sjæl! du kjærlige høie! 
Du var i Haand og i Røst, i Barm og i Øie. 

Dig jeg endnu 

kommer graahærdet ihu — 
Sjæl! du flyvende Sjæl! du kjærlige høie! 

Udtrykket »kommer graahærdet ihuc skal, 
brugt om Holger Danske, udlægges som: »kom- 
mer ihu, selv naar jeg engang bliver graahærdet. c 
Men for Ingemann selv gælder Ordene, nøjagtig 
som de staar. 

Paa eet Sted endnu i denne Digtkreds har 
Ingemann anvendt Stof, han hentede fra sm 
Livsgang, nemlig i Skildringen af Holgers Til- 
bagekomst til Danmark efter Kong Gøtriks Død. 
Han afviger her betydeligt fra sin Kilde, Folke- 
bogen om Holger Danske. Denne lader nemlig 
de kristne Danske blive overfaldet af hedenske 
Mongoler og Tartarer ; saa kommer Holger Danske 
hjem og frelser Landet. For Ingemann har 
selvfølgelig Danmark maattet være hedensk, mod- 
sat Kejserriget; dette nødvendiggjorde visse For- 
andringer i Sammenhængen. Men paa det her 
omhandlede Punkt har Ingemann tilfiajet nogle 

Momenter, der ikke har deres Rod i dette 
Forhold, men maa danne Udtryk for noget per- 
sonligt hos Digteren. 

I »Nattebesøget paa Kongsgaarden« bliver 
den frejdige Holger hjemsøgt af nogle mægtigt 
skumle Odinspræster; navnlig Anføreren er ual- 
mindelig fæl; han har Maske paa, og eet Heste- 
Øje midt i Panden. De søger at dræbe Holger 
eller drive ham bort fra Landet; men han 
overvinder dem med Lethed. 

I denne Strid med hjemlige Niddinge, midt 
under Sejrsgangen i Heltelivet, har Digteren, for 
at Helhedsbilledet af Romanernes Tilblivelses- 
Historie kunde virke nøjagtigt, udtrykt Kritikkens 
hidsige Anslag imod ham — ogsaa i Ahasverus 
har han faaet indskudt et Stykke om Recen- 
senter. — 

Hvis Ingemann for sig selv har nævnt Navnene 
paa de tre Odinspræster, har det sikkert været: 
Heiberg, Molbech og Peder Hjort. 

Og i denne Forbindelse, umiddelbart efter 
»Nattebesøget paa Kongsgaarden« følger saa 
»Holger Danskes Mærke«, den folkelige danske 
Slagsang: »I alle de Riger og Lande«. 

En simpel lille Sang. Fire Vers, med fire 
Linier hvert. Det ene Vers fremstiller vort danske 
Vaaben : det uundgaaelige Rovdyr, Løven altsaa ; 
med de for Danmarksvaabenet aldeles ejendomme- 
lige Hjerter udenom; det er som Løverne gen- 
nem de overtalende og kærtegnende Ord »i 

155 



HOLGER DANSKES MÆRKE 

Hjerternes milde Hegn« lukkedes inde i et Bur: 
det er Holgers Kamptid, der hører op. Ørnen 
betegner Digterflugten mod det høje, og Korset 
paa Brynjen vier Daaden til Herren. Det Na- 
tionale og det Kristelige, forenet under Poe- 
siens Mærke, betyder tilsammentaget det Inge- 
mannske. 

Holger Danske fortæller — i Anledning af 
de formummede Skelmer — om sin Færd: han 
fægter altid med aaben Pande for sin Sag. Hver 
Gang han tilkaster en sin Handske, slaar han 
Hjelmen op; den er ikke ægte Dansk, der 
skjuler sit Ansigt og fortier sit Navn; Holger 
kendes ikke ved ham. 

Ordenes eftertrykkelige Understregning af 
denne Heltens Aabenhed, og den Forbindelse, 
hvori Sangen optræder — den beskrevne Odins- 
Præst er en saa afgjort Djævel, at Selvhævdelsen 
overfor hans Krigsførelse er ganske overflødig 
— viser noksom, at der med den muntre og 
friske Aabenhed, der er dens fortræjSelige Sær- 
kende, er forbundet et Angreb, der knytter sig 
nøje til den paa literær Grund byggede Satire i 
de foregaaende Digte. Afgudspræsterne, der ofrer 
de ynkeligt pibende Trælle, er de grumme Re- 
censenter; og »Holger Danskes Mærke« en spe- 
ciel Udfordring til anonyme Angribere. Digtet 
er altsaa at opfatte i Forbindelse med de lite- 
rære Stridigheder, hvori Ingemann tidligere 
havde været indviklet; det sideordner sig med 

saadanne Ting som Heiberg: »Vaaren og Fredenc 
og Hertz's »Musernes Vinterlejr.« — 

Den poetiske Krig, der raser i Danmark om- 
kring ved 1830, fremkaldte Hertz's bekendte 
Gengangerbreve, der støttede Kritikerne i deres 
Strid med de vrede Digtere. Indledningsdigtet 
bærer Navnet »Musernes Vinterlejr«; den ano- 
nyme Forfatter har søgt sit Forbillede i det 
Digt, hvormed Heiberg i 1817 afsluttede sin 
Deltagelse i den Fejde, som netop ogsaa Inge- 
mann var Part i, eftersom hans »Bianca« var 
blevet spottet af Heiberg. I ypperlige Vers drager 
Digteren sig ud af Kampen; om denne siger 
han, at den nu bør være endt; Fjendskab hører 
hjemme om Vinteren. MedVaarens Komme bør 
Freden indtræde; men denne bør fejres med 
festlige Ridderspil. 

Jeg hidsætter første Strofe af Heibergs Digt: 

Held os! Den Gamle med riimfrosne Lokker, 

Vinteren, flyer: 
Vaaren, bekrandset med himmelblaa Klokker, 

Livet fornyer. 
Kampen var haard, men den Freden kan bringe; 

Seiren skal klinge, 
Løftet paa Tonernes mægtige Vinge 

Høit mod de purpurne Skyer. 

At Hertz's »Musernes Vinterleir« er direkte 
afledet af dette Digt fremgaar blandt andet af 
den formelle Lighed, der er mellem begge; 
Hertz begynder saaledes: 

Engene dnfted, beskyllet af Voven; 

Himmelblaa Bækken 
Nynned og iilte med Hast gjennem Skoven. 
Havet var furet af Kølen paa Snekken. 

For Indholdets Vedkommende svarer Hertz's 
Digt som et Modstykke til Heibergs; denne sidste 
siger: Nu er Vinteren forbi, Striden maa ende. 
Hertz har sit Stade i Efteraaret, han siger: 
Vaaren og Sommeren har været Lyrikens; nu 
kommer Vinteren, og Muserne kalder os til Verse- 
kamp. Til disse to Digte slutter sig nu »Holger 
Danskes Mærke c ved hele Udtryksmaaden, idet 
det er den middelalderlige Turnering, der be- 
nyttes til Skildringen. Nogen direkte Forbin- 
delse er der dog ikke Tale om; Ingemann har 
kun optaget det anvendte Billede og givet det 
en Udformning, der virkede som Angreb paa 
Anonymiteten. — Interessant nok har Hertz i 
sine Noter til Gengangerbrevene meddelt et Digt, 
der efter hans Opgivelse skal stamme fra Tre- 
diverne, og som siger det stik modsatte af hvad 
Ingemann forkynder. Det hedder »Turneringene 
Hos Kong Arthur melder sig en Ridder med 
nedslaaet Ridderhjelm; Kongen spørger efter 
hans Navn; men Ridderen svarer: 

See el paa Navnet, Herre god! 
Men paa min Styrke, paa mit Mod! 
I Navnet, i en flygtig Lyd, 
Laae aldrig Mandens Dyd. 

Hvis jeg med Anstand sidder fast 
I Sadlen under Landsens Kast 
Og tumler Gangeren med Kunst, 
Da er jeg værd din Gunst. 

Den Anonymitet, Ingemann direkte tager 
Sigte paa, er efter min Mening Peder Hjorts. 
Allerede i 1817 havde denne fortræjBFeligt be- 
gavede, men stridige Natur været mellem Inge- 
manns Angribere; og da Ingemann i 1831 havde 
udsendt »Huldregaverne«, et Eventyr, der sati- 
riserede over Kritikerne og de literære Tilstande, 
lod Hjort en Anmeldelse af Eventyret trykke i 
»Kjøbenhavnsposten« under Mærket »Mening«. 
Til Gengæld sagde nu Ingemann ham sin Me- 
ning under Holger Danskes Mærke. De to var 
forøvrigt Kolleger; de var begge ved Sorø Akademi. 
Forholdet mellem dem var af den Art, at Hauch 
ikke kunde byde dem sammen til Gilde hos sig, 
uden i Forvejen at have forhørt, om de kunde 
være i Stue sammen. 

Som saa mange andre bekendte Stykker i 
Literaturen viser »I alle de Riger og Lande« sig 
at have en udpræget personlig Betydning bag 
sit almengyldige Udtryk. Den Harme, den Stolt- 
hed, som Ingemann i det givne Tilfælde har 
følt, klinger saa kraftigt gennem Ordene, at disse 
bliver til en national Værdi. 

Holger Danske-Skikkelsen har adskillige Slægt- 
ninge i den danske Literatur; hans Udspring er 

159 



HOLGER DANSKES MÆRKE 

at finde i den naive Gad for Helte , den stærke 
Asathor, der var skildret af Oehlenschlåger. 
Hans kødelige Broder er Knad Lavard, der aldrig 
paa Rænker sig forstod, kun at denne, i den 
smukke Ballade af Hauch, staar sig adskilligt 
ringere end Holger. — Oehlenschlåger, Ingemann, 
Hauch: de tre er enige om at hævde den naive 
Natur som Danmarks Mærke. Det var den Sles- 
vigholsteneme gav Navnet Hannemann og 
sagde: »Du hist faul« til. 

I Holger Danske -Stillingen staar senere den 
Nationalliberale overfor Tysken, og Grundtvigs 
Lærling overfor Jætteætten. Nyere Tider har 
agtet Helten ringe, fordi de savnede Evne og 
Raad til den runde og herskabelige Bevægelse, 
hvormed Holger udfordrer Skelmerne. 

Men Holger er from og frejdig: Han kommer 
hvert Hundrede Aar igen, naar Frænder venter 
hans Komme. 



PRÆLUDIUM 



Sig nærmer Tiden, da jeg maa væk I 
Jeg hører Vinterens Stemme; 
Thi ogsaa jeg er kun her paa Træk, 
Og haver andensteds hjemme. 

Jeg vidste længe, jeg skal herfra; 
Det Hjertet ikke betynger. 
Og derfor lige glad nu og da 
Paa Gjennemreisen jeg synger. 

Jeg skulde sjunget lidt meer maaskee 
Maaskee vel ogsaa lidt bedre; 
Men mørke Dage jeg maatte see. 
Og Storme rev mine Fjædre. 

Jeg vilde gjerne i Guds Natur 
Med Frihed spændt mine Vinger; 
Men sidder fast i mit snævre Buur, 
Det allevegne mig tvinger. 

Jeg vilde gjerne fra høien Sky 
Udsendt de gladere Sange; 
Men blive maa jeg for Kost og Ly 
En Stakkels gjældbunden Fange. 

Tidt ligevel til en Smule Trøst 
Jeg ud af Fængselet titter; 
Og sender stundom min Vemodsrøst 
Med Længsel gjennem mit Gitter. 

Lyt Og, O Vandrer! til denne Sang; 
Lidt af din Vei du hidtræde! 
Gud veed, maaskee det er sidste Gang 
Du hører Livsfangen qvæde. 

Mig bæres for, som ret snart i Qvel 
At Gitterværket vil briste; 
Thi qviddre vil jeg et ømt Farvel; 
Maaskee det bliver det sidste. 

Trækfuglene. Natureoneert af Steen Steenaen 
Blicher. Randers [1838]. 

Da Steen Steensen Blicher i Aaret 1837 havde 
gennemgaaet en haard Sygdom og atter vendte 
tilbage til Livet, havde han en Følelse af, at 
hans Leveaar var talte. I denne Tid skrev han 
den lille Samling Digte, der hedder »Trækfuglenec. 
Det er den gamle Ide, at fremstille Sjælen som 
en Trækfugl, der søger mod Syden, der er Mo- 
tivet i Præludiet til Digtrækken. 

Det er ikke første Gang, Blicher digter om 
Fugle; han har til sit Mærke valgt sig Hede- 
lærken; dette Billede stammer fra Velkommen- 
Digtet til Ingemann efter dennes Udenlandsrejse. 
— Mindre kendt er et af Hr. Aakjær fremdraget 
Digt af Blicher: »Over en Lærke, som hungrede 
tildøde«, trykt i Nordlyset 1829. Dette Digt har 
literaturhistorisk Interesse ved at meddele det ene 
af de to Motiver, H. C. Andersen har sammen- 
slynget til Eventyret »Gaaseurten« (det andet 
Motiv : Gaaseurten selv, er en personlig Oplevelse). 
Jeg hidsætter nogle Linier deraf: 

De hørte dig — de prisede din Stemme, 
• naar Harmonier fra din Strube flød; 
dog i din 'Trang de kunde dig forglemme; 
de lønnede dit Qvad med Hungersdød. 

Denne fangne Lærke er tillige Indledningen 
til Steen Blichers Farvel. 

Ogsaa dette Digt handler om en Fugl, vel en 
Lærke; men Formen er denne Gang ikke Til- 
tale; Ordene lægges Fuglen i Næbbet. 

Altsaa: det er Efteraar, og Lærken vil forlade 
sit Bo for at søge bedre Egne. Men sjældent 
træffer man noget poetisk Billede saa lidet gen- 
nemført som dette; og dog er Digtet godt. Det 
er som den ulykkelige Blicher ikke har Kraft 
til at holde sammen paa Illusionen ; hans matte 
Arme lader den Maske, han holder op for An- 
sigtet, synke, og vi ser det gamle venlige Ansigt 
hærget og furet, de kløgtige og venskabelige Øjne 
er matte og røde; man smiler ad den snurrige, 
landsbygjorte Vadmelsfrakke, og glemmer Smilet 
igen. 

»Sig nærmer Tiden, da jeg maa væk«, siger 
Digteren; man mærker sig Ordet »væk«; det 
lyder saa selvfølgeligt; »bort« vilde være Digter- 
stil og formindske Tilforladeligheden. — Versene 
har noget jævnt og fredelig forklaret over sig, 
ligesom en indiansk Sommer: efter lange og 
mørke Tider et Skær af gyldenfarvet Lykke. 

Trækfuglen ser tilbage paa den svundne Som- 
mer; den har været lidet lystelig; det har været 

Storm og mørke Dage, og dens Fjer er forrevne: 
Fattig Fugl kommer hinkende! Den vilde gerne 
have svunget sig frit, siger den; men den tvinges 
i et snævert Bur. 

Dette er ikke længere Trækfuglen, der letter 
mod Syd; det er en fangen Lærke, som taler. 
Billedet har forandret sig. — Som Digtet skrider 
frem, bliver Tonen mere mørk og stærk: den 
syngende Fugl kalder sig nu en gældbunden 
Fange. Dette Billede er om Trækfuglen en dri- 
stig Forskydning, men om Steen Blicher den 
nøgne Sandhed. 

Der fornemmes derefter en svag Stigning i To- 
nen ; Digteren glæder sig over sin Sangergave, og 
han kalder ad Vandringsmanden, at han skal træde 
hid og lytte. Denne Vandrer er ikke en poetisk 
Prydelse; Blicher kalder paa de lykkelige, der er 
fri og karske og kan strejfe om, mens han holdes 
tilbage i sin Præstegaard, som Madame Ernestine 
Blicher gjorde til et Helvede. 

Ogsaa den værkbrudne Ewald indfører i 
»Rungsteds Lyksaligheder« Vandringsmanden. 

Det stærkeste Udtryk for sin Nød giver Dig- 
teren i Ordet Livs fange; det er den paradoxale 
Modsætning til den bortdragende Fugl, som første 
Vers nævnede. Hvis denne Modsætning hvilede 
paa Beregning, vilde den være forfinet Kunst; 
nu er den det uskrømtede Billede af en forpint 
Digtersjæl, der stunder mod Udløsningen. 

I Slutningsstrofen forener Modsigelserne sig 

lempeligt. Gitterværket vil briste: den fangne 
Fugl kan flyve bort fra sit Bur, den skal dog 
komme med i Trækket mod Syden; men dette 
Udtryk betyder ogsaa, at Livsfangens Fængsels- 
mure aabner sig, Udfrielsen er der. Det døde- 
ligt bitre i Digtet havner i et Symbol paa Jorde- 
livets almindelige Tvang, der hæves ved Døden. 



Men endnu var Blichers Time ikke kommen; 
skønt han mente han havde gjort sit Regnskab op 
med denne Verden og ikke havde mere med den 
at gøre, skulde han dog gennemleve enkelte 
lykkelige og mange lidelsesfulde Dage endnu. 
Den Kost og Ly, for hvilke han var Fange, 
undte man ham ikke, og ad hans Skrøbelighed 
pegede man Fingre. 

Et malende Bidrag til Oplysning af Blichers 
Kaar i dette sidste Afsnit af hans Liv findes i 
Digterens Kladebog, der opbevares paa Univer- 
sitetsbiblioteket. Den Side, hvorom det drejer 
sig, findes gengivet i Hr. Aakjærs Værk: Steen 
Steensen Blichers Livstragedie ; den indeholder 
et Regnskab. Det er ikke lykkedes Hr. Aakjær 
at udfinde den Møntenhed, Digteren har anvendt; 
han er nemlig gaaet ud fra, at den lille Liste er 
en Værtshusregning; det er den imidlertid ikke. 

Midterpartiet af Beregningerne dannes af en 
med Randstreger forsynet Udgiftsrække, der ser 
saaledes ud: 

Extra — Lak » Rdl. 12 Sk. 

Oblater » — 4 — 

Svovlstikker » — 4 — 

Blæk » — 16 — 

Sæbe » — 8 — 

Skraae 1 — » — 

Røgtobak 1 — » — 

Syltede Agurker » — 48 — 

— Løg » — 52 — 

Concert 3 — » — 

Comedie 2 — » — 

Drosker og Omnibus .... » — 48 — 

Tilsammenlagt beløber disse Smaasummer sig 
til 9 Rdl. og modsvarer den nederste Post i Hoved- 
regnskabet, der ser saaledes ud: 

Extra 9. 

Den Enhed, der ligger til Grund for Blichers 
Beregninger, er altsaa Rigsdaleren. Jeg hidsætter 
nu Regnskabets Hovedliste, der lyder som følger: 

Logie 48 [RdL] 

Drikkepenge 2 -— 

Brænde 12 — 

Lys 6 - 

Smør 8 — 

Franskbrød 4 — 

Kartofler 2 — 

Lybsk Pølse 2 — 

Spegeflæsk 2 — 

Ost 2 — 

Anchiovis 1 — 

Sild 1 — 

Rejer 1 — 

Middagsmad 48 — 

Vask 2 — 

Klæder og Skotøj 50 — 

Extra 9 — 

200 Rdl. 

Til Posten: Klæder og Skotøj findes en lig- 
nende Specifikation som til Extra (meddelt i Hr. 
Aakjærs Bog III S. 278): 

1) Atlask, Halsbind 3 Rdl. 3 Mk. 

2) Caskjet 2 — » — 

3) Støvletter 3 — 3 — 

4) Kjole, Vest, Buxer 30 — » — 

5) To Tørklæder 2 — » — 

6) Silkevanter 1 — » — 

7) Randsel og Kjep 3 — » — 

45 Rdl. » Mk. 
Briller og Copiebog ... 5 — » — 

Som man ser, giver disse Poster tilsammen 
det Beløb, som i Hovedregnskabet opførtes til 
Klæder og Skotøj. 

Af mange Grunde lader de til Logis og Kost 
ansatte Beløb sig ikke forklare som en Værts- 
husregning; Summerne er gennemgaaende for 
store, og Sammenlægningens Resultat et paa- 
faldende rundt Tal ; en Post som : Kartofler ude- 
lukker ogsaa, at denne Opfattelse kan hævdes; 
ret utænkeligt er det endvidere, at en saadan 
Regning skulde kunne indeholde Poster for 
Brænde og Rejer, eftersom disse to Artikler hører 
til stik modsatte Aarstider. 

Forklaringen paa Sammenhængen faar man 
af et Brev, som Hr. Aakjær meddeler Bd. III, 

S. 96. Det er rettet til Christian den Ottende 
og lyder saaledes: 

Allernaadigste Konge! 

Med ydmygt Haab tyer jeg til Deres Maiestæt i 
efterstaaende Sag, hvis Udfald vil for mig have af- 
gjørende Vigtighed. Det er sagt mig: at flere yngre 
Digtere og andre Skribenter ere allernaadigst til- 
staaede aarlig Pengeunderstøttelse. Jeg har nu 
i en tredive Aar udgivet æsthetiske Værker, som 
have fundet megen Yndest, endog ved selve Tronen, 
hvilket Deres Maiestæt selv tvende Gange for mig 
allernaadigst har behaget at tilkjendegive. Jeg har 
forfærdiget tvende af de befalede Amtsbeskrivelser, 
og desforuden leveret mange Bidrag til landoecono- 
miske Tidsskrifter, samt virket practisk paa Land- 
almuen i denne Retning. For at være i Nærheden 
af de boglige Kilder har jeg søgt Hovedstaden ; hvor- 
fra jeg ogsaa haaber at gjøre Udflugter til de Egne, 
fra hvilke romantisk Stof kan være at hente. 

Men da det er mig paalagt aarlig at afgive 100 
Rdl. til min Kapellan, og jeg ikke selv kan komme 
ud med mindre end 200, eftersom mine Kaldsind- 
tægter vilde gaa med til min Huusholding hjemme 
og sex endnu uforsørgede Børns Forsørgelse, saa 
vil mit Ønske ikke opfyldes, med mindre min Konge 
allernaadigst vil fremme det. Med Forhaabning, 

allerunderdanigst 

St. St. Blicher, 
Præst i Spentrup. 
Kiøbenhavn, den 1ste Nov. 1842. 

Man vil se, at Blicher har lagt en Plan om 
at tage fast Ophold i Hovedstaden og overlade 
Kaldet til Kapellanen, Konen og hendes Børn. 
For 200 Rdl. om Aaret mener han at kunne 

knibe sig igennem, naar han indretter sig paa 
Studentermaner; og en aarlig Understøttelse af 
denne Størrelse er det altsaa, han i ovenstaaende 
Skrivelse ansøger Kongen om; enkelte Udtryk 
savner Nøjagtighed, men Meningen er klar nok : 
han er nu i København, og det er hans Bestem- 
melse at tage varigt Ophold der. 

Hvorledes Blicher agtede at bestemme over 
sin mer end beskedne Indtægt, hvis Kongen 
maatte tilstaa ham den attraaede Digtergage, 
derom giver Regnskabet paa een Gang pudsige 
og rørende Oplysninger. 

Den gamle Landsbypræst har tænkt sig, at 
naar han nu traadte ind mellem Hovedstadens 
Skønaander, maatte han anlægge en vis ydre 
Glans. Derfor beregner han af den forventede 
Aarsindtægt hele 50 Rdl. til sin Ekvipering; som 
i de unge Dage, da han var en mahogni Fyr, 
vil han iføre sig Atlaskes Halsbind og Silke- 
vanter; alligevel har det knebet for ham at finde 
Anvendelse for hele Summen, idet han bagefter 
har indført baade Briller i denne Rubrik og en 
Kopibog; Prisen for disse to Genstande er endda 
sat overdreven høj, for at de 50 Rdl. kunde 
naas. Kopibogen er uden Tvivl beregnet til at 
opskrive indsamlet Stof i, og hører nøje sammen 
med Randselen og Kæppen; han har tænkt paa 
de Udflugter til sællandske Egne, der er omtalt 
i Ansøgningen til Kongen, og paa hvilke han 
agtede at gøre Studier af forskellig Art. 

Til det paatænkte pyntelige Udvortes passer 
det mindre godt, at der til Vask budgetteres 2 
Rdl. og til Sæbe (for et Aar!) 8 Skilling. Man 
bør dog erindre, at Regnestykket ikke er for- 
bindende; det hele er uden større Overvejelser 
kradset ned i en ledig Aftentime. 

Til Logis beregner Digteren 4 Rdl. om Maa- 
neden, og til Middagsmaden samme Beløb; han 
var ikke forvænt, og har været tilfreds, naar han 
kunde faa det som en Haandværkssvend. For 
Maaltiderne Aften og Morgen har han tænkt sig 
at sørge selv; ogsaa de hertil beregnede Udgifts- 
poster er yderlig beskedne ; overflødige Sager som 
syltede Agurker og Løg opføres under Luxus- 
Rubrikken. 

Midt i Regnestykket staar som en gylden 
Drøm 1 Rigsdaler til Rejer. Budgettet er affattet 
ved første November; men den gamle jydske 
Præst har, mens han sad i sit fattige Logis i 
Aabenraa Nr. 218, mindedes smaa Fester paa 
sorgløse Foraarsdage i Ungdomstiden, og han 
har sagt til sig selv: »De kan komme igen le 
Ja, sandelig kunde der blive Stads ved at leve 
paa denne Maade, og saa kunde jo Fru Ernestine 
og hendes Kapellan og Børnene passe Embedet 
i Spentrup og forliges om Indkomsterne, som de 
var Venner til. 

Da nu Blicher var blevet saa vidt færdig med 
sit Overslag, der omhyggeligt var holdt indenfor 

den fastsatte Grænse af 200 Rdl., har han givet 
sin Fantasi Lov at løbe løbsk; det var dog mu- 
ligt, at hans Aarsindtægt kunde blive noget 
større — enten gennem Kongens særlige Rund- 
haandethed eller ved Honorarer for literært Ar- 
bejde, eller ved at knappe Kapellanen af. Han 
sætter, at han paa saadan Vis faar endnu 50 
Rigsdaler at bestemme over, og indføjer da føl- 
gende to Udgiftsposter under det oprindelige 
Budget : 

Brændevin 32 Rdl. 

Rom 18 — 



250 Rdl. 

Der er ingen Glæde ved at dvæle længe ved 
denne Tilføjelse; den bekræfter kun, hvad man ad 
andre Veje har faaet meddelt om Blichers ulykke- 
lige Svaghed. Hr. Aakjær har med megen Pietet 
søgt at afkræfte de paagældende Vidnesbyrd; 
der kan dog ikke herske nogen Tvivl om det 
virkelige Forhold. 

Stadig rosenrødere ser Digteren sin Fremtid; 
hvorfor skulde han ikke kunne opnaa at have 
300 Rdl. om Aaret? Han bevilger sig selv endnu 
50 Rdl. og er nu en virkelig Krøsus. Det sidste 
Beløb øger Regnskabet med endnu to Poster; 
de maa — efter Facsimilet at dømme — læses 
^aaledes : 

Athen-Klub 30 Rdl. 

Aftensyp 20 — 

Athen-Klub maa være det fornemme og dyre 
Læseselskab Athenæum. Slet saa højt som af 
Digteren antaget var Kontingentet imidlertid ikke; 
der betaltes 14 Rdl. aarlig af Medlemmerne for- 
uden 4 Rdl. i Indskud. — Sidste Del af Ordet 
»Aftensypc er det svenske »sup«; y'et gengiver 
det ejendommelige svenske u. Ordet findes i For- 
men »Syp« paa Bornholmsk; i Skandinavismens 
Tider er Udtrykket »Aftensyp« formodentlig i 
Studentefkredse blevet anvendt som Betegnelse 
for lystige smaa Drikkelag hos Mini og andre 
Restauratører. 

Blichers Haab forblev uopfyldt; det kunde 
vel heller ikke ventes, at Staten skulde give ham, 
der sad i et stort Præstekald, Digtergage, medens 
Kaldets Indtægter overlodes til hans Familie. 
Han har ogsaa, alting taget i Betragtning, staaet 
sig bedst ved at det blev ved Luftkastellerne. 

Det var ikke paa den Maade Livsfangen 
skulde slippe ud af sit trange Fængsel; men i 
1848, i Frihedsaaret, da slog Timen ogsaa for 
den arme, indespærrede Trækfugl. Da døde 
Jydernes vadmelsklædte Digterkonge. 

See, vort lille Taffel speiler 
Sig i Floden — See Forellen 
Pynter Fadet med sin sidste, 
Stive, gratieuse Sprællen! 

See, Tokaiervinen gløder 
I de tindrende Krystaller 
Skjønnere, end selv i sine 
Druers duftomflorte Skaller! 

Og Orangens søde Skive 
I din Purpurmunds Indfatning 
Fik, for Tabet af sin Guldhud, 
En guddommelig Erstatning. 

Ak, for Tabet af saameget 
Vinker os nu Sydens Fjelde, 
Vinker os det gamle Kloster, 
Vinker os den dunkle Celle. 

Digte af Emil Aarestrup. 1838. 

Aarestrup var en kraftigt jordisk Natur. Han 
dyrkede og tilbad Livet, helst i dets frodigste 
Ytringer. For Exempel var hans fyldige og frugt- 
bare Frue Genstand for hans ufordulgte Beun- 
dring; med lattermild Glæde beskriver han hende : 
Min Kone, veed du, formerer — sig aarlig som 
en Svibel, skønt hun dog endnu saa taalelig 

florerer, — med Skuldre hvide og runde, — med 
Tænder, som er friske og sunde, — med en na- 
turlig Krøllebesætning — med Nakkehaarets lange 
Fletning, — med Kjolens Nedringelse, — Bar- 
mens Optvingelse — og, hvis du det for noget 
regner, — med de bekendte Sommerfregner. — 

En hel Række Digte vidner om hans neder- 
landske Dyrkelse af Hustruen og Børnene. 

Denne Side af Aarestrups Væsen er kendt; 
det er den muntre, kyniske Provinsdoktor, der 
med Ligevægt og Ro iagttager Livets Reagenser; 
hans Produktion er lollandsk Klassik; dens mas- 
sive Tone genkendes hos Gustav Wied. Han 
gør Vers om sin Kones fulde og blomstrende 
Nakke, eller beskriver hende, naar hun giver 
Bryst. Han gør sine smaa Observationer paa 

Herregaardene : »Den lille Sine s Gorge ved 

Randen af en sort Silkekjole var det eneste Hvide, 
jeg i lang Tid har set«, skriver han i et Brev 
1837, og over dette Skue gør han en Ritornel: 

Jeg standsede i Midten af mit Buk — 
Saa sort en Lidse paa en Barm saa hvid! 
Jeg tabte Fatningen — den var for smuk! 

Eller han tager behagelige Minder frem fra Kø- 
benhavnsrejserne : »Hils især din hulde Grethe, 
med de bløde Lokker under Krepfloret, og al 
den hvide Skjønhed under Sørgedragten,« skriver 
han til Vennen Chr. Petersen, og har atter Stof 
til en Ritornel: 

Dunkle Skabiose! 

Igjennem Sørgedragtens Sorthed skimter 

Jeg Purpur af en friskbedugget Rose. 

Han er en Elsker og Kender af Blomsters 
Vellugt og Blomsternaynes Vellyd; i Herregaar- 
denes Drivhuse og Parker har han suget Sødme 
som Bien, og siden søgt til Kuben med sit Bytte. 
Paa Aalholm Slot hos Grey Råben yar han Hus- 
læge og kær Gæst; den gamle Greve, der var 
ivrig Botaniker, fyldte Slotshaven med sjældne 
Træer og exotiske Blomster. 

Engang i Fyrrerne sagde han i et Digt om 
sig selv: »Jeg har sværmet bagvendt for din 
Ynde, Natur!« Han bebrejder sig, at han engang 
ikke har kunnet nøjes med det levende Liv, at 
Verden ikke var ham lokkende nok uden Om- 
skrivninger. Naar Livets Blomsterflor var ham 
for magert, greb han en Haandfuld Roser ud af 
Luften. 

Da kunde mig hver Svanebarm benaue, 
Og alle Elskovshymner maatte Taarer til. 

Med andre Ord: han har engang som Holbergs 
Harlekin sat den usynlige Skønne over Pernilles 
haandgribelige Yndigheder, og dette ser han nu 
tilbage paa med Hovedrysten. 

Den Periode, som han omtaler paa denne 
Maade, har givet sig Udtryk i en Del Digte i 
den eneste Bog, Aarestrup udgav. Digte 1838, 

Man har af en spøgende Ytring af Digteren om 
det ringe Antal Eksemplarer, der var solgt, sluttet, 
at Bogen ikke vakte nogen Opsigt; tværtimod! 
Fru Heiberg fortæller i sine Erindringer om, 
hvor optagne Folk var af Digtene; behøves 
der yderligere Vidnesbyrd, da haves det i den 
Omstændighed, at H. P. Holst i sin et Par Aar 
senere udkomne Digtsamling plagierer Aarestrup, 
og det var en Mand, der forstod sin Samtid! At 
Aarestrup ikke senere udgav noget, skyldes vel 
hans Ulyst til at gøre sine Ting færdige til Ud- 
givelse. Derimod blev han ved at skrive i Ny 
og Næ; saaledes fremkommer den Mærkelighed, 
at et af de bedste Bind Lyrik, vi har, er ud- 
kommet syv Aar efter Forfatterens Død. 

Slutningen af Digte 1838 dannes af en Række 
lyriske Digte, der sammenfattes under Navnet 
Erotiske Situationer; de er omtrent halv- 
hundrede i Tallet og omfatter en Trediedel af 
Bogen. De fleste af dem, maaske hele Kredsen paa 
et enkelt nær, synes at være henvendt til een 
Kvinde allesammen; de er ikke ordnede, men 
trods den med Hensigt frembragte Forvirring er 
der dog i det hele og store en Udvikling at fast- 
slaa. Den Grundstemning, der er raadende, er 
forskellig fra Aarestrups sædvanlige Tone, om og- 
saa hans sanselige Fylde nu og da præger Stilen; 
de erotiske Situationer er i Hovedsagen af elegisk 
Indhold. Sammen med dem hører ogsaa et Par 
af Bogens tidligere Digte, blandt andet »Ghazelec 

Hvornaar denne Digtrække er udformet, derom 
oplyser et Brev fra Aarestrup af 13. August 1836: 
»Med min Poesi ser det sørgeligt ud: Suk, Taa- 
rer. Hjerter, Smerter, er Qvintessentsen ; og den 
poetiske Fuselstank er mig utaalelig; naar jeg 
har noget eau de portugal, skal Du faae det.c 
— Af den haanske Tone, hvori Arbejdet omtales, 
tør man maaske slutte, at det er den endelige 
Tilrettelæggelse han er ved. 

Den, om hvem Digtene taler, er rank, en 
højstammet Rose; hendes Øjne er kølig-mørke 
og foraarsdejlige, og de er rolige og klare som 
Alterlys. Hun har mørke, bløde Lokker; Fingrene 
er lange og spinkle. Armene blændende — Som- 
merblæstens varme Blødhed er i dem. 

Hun er fornem; Digteren staar ved hendes 
Side i Slotshaugen, hvor Akasier og Plataner 
gro; han sidder hos hende i Kabinettet under 
en Fest, hvor Syltetøjer og Vin funkler paa gyldne 
Fade. De vandrer sammen i en Frostnat fra 
Staden op mod det snedækkede Slot, der er som 
et magisk Syn; deres Skygger blander sig, og 
han mindes en Lov fra Sydhavsøerne, at den, 
som træder i en andens Skygge, skal være dennes 
Slave. I et andet Frostvejrsdigt farer de i Kanen 
hen over Søen ; han beder om hendes Kærlighed, 
men møder afvisende Kulde. Det er forbi; de 
vil undgaa hinanden; de strider bittert, som to 
Øjelaag mod den søde Søvn. Mod Slutningen 
skifter Scenen for de To's Elskov ; vi ser brune 

Klipper og Ruiner, gør Ophold i en katolsk Stad. 
Længere sydpaa endnu tænker de at flygte, ned 
mod Alperne, til en Sundhedsbrønd. 

Thi de er paa Flugt; for hendes Skyld. Døden 
lurer paa hende. 

Det ubønhørlige er fra først kun anet; det 
klinger gennem hendes Ønske om at blive eet 
med Platanen, være Dryade for det skønne Træ, 
om hvilket Gartneren siger: 

Saa rundt og rankt i Stammen, 
Saa blødt og bruunt i Barken, 
Det er vor Stolthed, Frøken! 
Det Sjeldneste i Parken. 

Der er et Drag af svigtende Livsevne i denne 
Attraa efter at knytte sin Sjæl til et længelevende 
Træ. Dødstankerne bliver bestemtere i Om- 
ridsene; en Dag slaar de ud i Angst: »Hold 
fastere omkring mig med dine runde Arme; hold 
fast imens dit Hjerte endnu har Blod og Varme.c 
Snart viger Sundhedsfylden fra de unge Kinder, 
og deres Rødme er borte (I Gravcapellet); 
dog er hendes Ansigt dejligt endnu, skønt bleg- 
nende af Smerte. — I Slutningsdigtet skildres 
endelig deres Elskovs Kulmination i Dødsstunden : 
»Og med æterisk Glimren, vidtaabne, langsomt 
faldt paa mig de brune Øjne, — tilstod mig 
Alting, Alt!« — Han kalder paa hende; for- 
gæves: »Dødens dybe Taushed var alt det Svar, 
jeg fik.« 

I de fleste af disse Digte er, som nævnt, Aare- 
strups Udtryksform noget ændret; hos den for- 
nemme, dødssyge Pige lægger han Baand paa 
sin overmodige Livslyst; og den Katastrofe, der 
rammer dem, kaster sine Skygger langt frem 
over Digtene. Her danner dog »En Middag« en 
Undtagelse ; af denne Grund er det flyttet fra den 
Plads, hvor det efter Tidsordenen hører hjemme, 
hen mellem de første. 

Jeg læser Digtet igennem; dets tre første 
Strofer forekommer sybaritiske ; de er en Mosaik 
af kostelige Ord, et Unicum af tung Vellyd. — 
Det er i en Have ved et bøhmisk Værtshus ; den 
fører ned mod en Flod, og der er Bordet dækket. 
Et malet Fyrretræs-Bord til Hverdags, er det paa 
denne Dag adlet til Taffel — Ordet har en lyk- 
kelig Bilyd af Gaffel — ved sit Smykke af Da- 
mask og Porcelæn, Sølv og Krystal. 

Hvilket Eventyr for en LoUik. 

Bordet er dækket med de skønneste Retter: 
Forellen, den dunkle Tokayer, de glødende 
Frugter; det er næsten Aladdins Maaltid. — Kun 
een Ting tænker man uvilkaarligt : det hele er 
næsten mere for Øjet end for Tanden; og man 
fortsætter: Paa hvilket Punkt af Festen er mon 
egentlig dette Billede taget? I første Vers ligger 
Fisken krum paa Fad, i tredje er Appelsinen 
allerede spist (»fik«). Skildringen kunde være 
fremadskridende; men jeg tager Digtets aller- 
første Ord for mig: See, vort lille Taffel speiler 

sig i Floden; der er den Mærkelighed ved 
dette Udtryk, at Digteren og hans Elskede umu- 
ligt kan sidde ved deres Taffel, og samtidig se 
det spejle sig i Vandet. Thi dette er imod Fysikens 
Love; forat man skal kunne se noget spejle 
sig, maa Tingen og En selv befinde sig paa 
modsatte Sider af Spejlfladen. 

Billedets sybaritiske Harmoni er forrykket; 
jeg maa søge at finde Digtets Midtpunkt, for at 
se dets enkelte Dele paa rette Maade. 

Nu er der en Ejendommelighed ved hvert 
enkelt Træk i den lille Beskrivelse: Taffelet ses 
som et Spejlbillede i Floden; Forellen er anrettet 
paa Fadet; Tokayer- Vinen er hældt i Glassene; 
Orangen er flaaet af sin Hud og suget af den 
blussende Pigemund; hver Ting er rykket bort 
fra sin vanlige Plads og opnaar derved en extatisk 
Skønhed. Dette siges udtrykkeligt om Druen, 
den er skønnere nu end i sin duftomflorte Skal; 
ligesaa om Appelsinen, hvis Guldhud blegner 
mod den Elskedes Læber. Det samme er Dig- 
terens Mening om Taffelet, og om Forellen, hvis 
elegante Smæld, elastisk og tungt, er bevaret just 
ved dens Død. 

— Jeg maa bemærke, at for denne sidstes 
Vedkommende er Anvendelsen konstrueret : fak- 
tisk er det selve Bevægelsen hos Ørreden, 
der synes gratiens, ikke Stillingen. Det er 
altsaa Analogien, der fører Digteren til at kalde 
dens Krumning paa Fadet værdifuldere, fordi 

den ber er varig og kan gaa over i Evigheden 
gennem Digtet. — 

Tajffelet er en nature morte. 

Digtets Kerne er Ordene om en guddomme- 
lig Erstatning for Tabet. »Evigt ejes kun det 
tabte« er Henrik Ibsens Udformning af »En Mid- 
dages Motiv; den norske Digters Opfattelse er 
etisk, Aarestrups i dyb Forstand epikuræisk. — 
Gennem Døden til Opstandelsen, til det sande 
Liv; selve Digtet beviser Sætningens Gyldighed: 
Virkeligheden maatte forgaa, for at Digtet kunde 
leve. 

Tilbage staar sidste Vers; i dets første Linie 
genfindes Ordet »Tabet«, der knytter denne Strofe 
direkte sammen med den foregaaende. — For 
Tabet af saameget vinker nu Klostercellens En- 
somhed. Set i Lys af Digtets Kernepunkt maa 
disse Ord forstaas saaledes : Vi mister vor Lykke, 
vor Elskov; Oprejsningen derfor maa findes i 
dens Opstandelse til et skønnere, uforgængeligt Liv. 

Hvorledes passer nu denne Forklaring? Af 
de andre Digte fremgik det, at under Rejsen 
i Syden indtraf den unge Piges Død. Naar her 
nævnes Sydens Fjelde, Klosteret og den dunkle 
Celle, saa forstaar jeg dem som en Skildring af 
hendes sidste Hvilested, under Skyggen af de 
medlidende Cypresser. For Livets ligefremme 
Glæde, som hun maa forsage, modtager hun den 
sublime Ro, som gør Ende paa den Kval det 
er, at de to dog aldrig kan naa hinanden. 

Digtet er altsaa blevet til, efter at hendes 
Skæbne var beseglet; Taffelets Farvepragt maatte 
udslettes, hendes Liv slukkes, for at Billedet 
kunde opstaa i udødelig Ungdom. Slutnings- 
verset har ikke mindre Gyldighed for Digteren, 
end for hende. Den dunkle Celle er da Aarestrups 
ensomme Stue, hvor hans Lyrik langsomt for- 
tætter sig i tunge Draaber, som de Likører, 
Munkene uddrager af sjeldne Urter. Af sin største 
Sorg skaber han sit Digt. Hvad der døde i 
Livet, er opstaaet i uforgængelig Kunst. 

Der findes længere foran i Bogen et Digt, 
som hedder Eremiten. Det har Forbindelse med 
Slutningsstrofen af En Middag. Vandreren har 
hvilet sig et Øjeblik i Eremitens Andagtskammer; 
han maa nu videre. Han har sagt Eremiten, at 
han lever i evig Angst for at miste sit Kæreste. 
Denne bringer ham derfor nu en Haandfold 
underfulde, sjeldne Urter: »Dem har aldrig Dug 
forfrisket, de er vant til eensom Kulde, dem har 
aldrig Sol opildnet, derfor er de lindringsfulde.c 
Disse Urter skal han gemme; de vil dulme 
Hjertesorgen. Den Fremmede modtager dem: 
»Midlet er maaskee det rette. Jeg har prøvet 
mange andre; nu vil jeg forsøge dette.« Her er 
atter Ensomheden, Tankefordybelsen, og Afluk- 
keise fra Verden — i de symbolske Urters 
Skikkelse — fremstillet som Helsebod for hans 
Ulykke. 

Forskellen er at den haabløse Selvopgivelse 

her, er afløst af Vilje til Kunstnergerning i »En 
Middag«. 

Dette Digt er ikke ene om at udtrykke det 
Tilintetgjortes underfulde Opvækkelse gennem 
Kunsten. Forrest i Digte 1838 har Aarestrup 
sat en Ballade, Luca Signorelli: Mester Luca 
sidder ved Aften i sit Atelier; da høres der Larm 
paa Gaden, og Stemmer raaber: »Luk op! din 
Søn er myrdet; vi bringer hans Lig.« De bærer 
den Dræbte ind; den Gamle stirrer, overvældet 
af Sorg, paa Sønnen, der ligger der, forskønnet 
af Dødens Ro. — Da fyldes han af indre Mod; 
han ordner Klædebonnet om den Døde og ryk- 
ker Staffeliet frem ; og saa giver han atter Sønnen 
Liv ved Kunstens guddommelige Magt. Han 
gyder sin Sjæls Kummer i sit Værk, der bliver 
et herligt Billede af Christi Martyrdød: »Det var 
en salig Glæde, og dog en bitter Nød, en Evig- 
heds Fortrøstning, og dog en qvalfuld Død.« 

Dette Digt staar som et Program for hele 
Bogen, der altsaa er et Mausoleum over den døde 
Pige. Han har omsat sin Sorg i Kunst, og 
denne Kunst, denne Række Digte, er deres El- 
skovs uforgængelige Liv. At en Del andre Digte 
er medtaget, berører ikke dette Forhold; »Luca 
Signorelli« er den hemmelige Tilegnelse til den 
døde Elskede; til hendes Minde er Bogen viet. 

Iblandt Aarestrups efterladte Digte, der blev 

udgivet 1863, findes et Par, der er henvendt til 
hans Hustru. Det er Ægtemandspoesi, der ud- 
trykker meget reelle Længsler. Det ene er skre- 
vet i Dresden, 18. August 1832, det andet i Carls- 
bad, ligeledes 1832; de stammer — ligesom So- 
netten: »Jeg havde faaet Brev fra dig, Nanette 
— « fra den eneste Udenlandsrejse, Aarestrup 
gjorde. — Om den samme Rejse meddeler han 
sig i et Brev, dateret Nysted 22. October 1832: 
»Kjære Ven! Hvor gjerne jeg end sendte Dig en 
udførlig Reisebeskrivelse og navnlig detaillerede 
Wienerindernes, Dresdnerindernes, Polakindemes 
og Berlinerindernes Yndigheder for Dig (Du, som 
nu selv fraadser i langt større), saa maa jeg i 
Aften lade mig nøje med i et par Ord ret hjerte- 
Ugen at hilse Dig, anbefale mig, skjøndt ukjendt, 
til Dit Hjertes Dame, samt lade Dig vide, at jeg 
lykkeligen og vel er arriveret tilbage fra min 
Reise (min stakkels Comtesse døde paa Hjem- 
reisen) . . .« 

Hermed sammenstiller jeg endelig det Digt, 
der findes i Digte 1838, S. 88, og som bærer 
Overskriften Amalie Råben f 1832. Stroferne er 
officielle og konventionelle. De skildrer, hvorledes 
Aalholm og dets Beboere forgæves venter den, 
de har mistet, tilbage: »Hvor Elven flyder under 
Bjergets Buer med Sommerslotte og med Druer, 
der hviler hun, hvor høie Popler kneise, i Fred, 
træt af den tunge Reise . . . Men hendes Aand, 

den kjærlige, den rige, den er iblandt os, den 

guddommelige, c 

Det maa antages, at en Del af de Digte, der 
danner Grundvolden for Digte 1838, er blevet 
til i 1832; i 1836 har da Aarestrup taget Sam- 
lingen for sig, eftergaaet de enkelte Digte og 
dertil skabt en Række ny; mellem de senere 
tilkomne skulde efter min Mening ogsaa »En 
Middag« være. 

En Gang til har Aarestrup taget sin Kærlig- 
hedssorg op til Behandling; hvornaar dette skete, 
har jeg ikke Midler til at bestemme. Det er i 
de saakaldte Ritorneller, Digte paa tre Linier 
hvert. Af »En Middag« finder jeg et Glimt — 
i al Fald en beslægtet Stemning — i følgende 
Ritornel : 

Blomst af Balsaminen! 
»Skjænk i mit Glas,« hun sagde; »dette Gjenskin 
Paa Dugen er min Nydelse af Vinen.« 

Atter her er det — ikke Tingen selv, men 
dens Afspejling, dens uvirkelige Liv, der prises. 
Af »Erotiske Situationer« genfindes »Landsby- 
kirken« i den fyndige Form: 

Den gamle Degn var vederstyggelig 
Og Prækenen kun lidt opbyggelig; 
Men ved din Side var jeg lykkelig. 

Adskillelsen fra den Elskede findes her skildret 
i Form af en Afsked, i de bekendte Ritorneller 
— fem i Tallet — -, der begynder saaledes: 

»Farvel!« bød hun, »Farvel!« Der var i Skriget, 
I Lyden af de sidste Ord en Bristning, 
Som den, hvorefter stumt sig strækker Liget. 

I uforglemmelig skønne Linier skildres her 
Afskedens Smerte og Sødme: »I de bittre Smer- 
ters Overmandelse, selv i Resignationens mørke 
Taare var der en Himmelfart og en Opstan- 
delse.« Man ser, at Aarestrup atter her ud af 
Smerten drager poetisk Inspiration. — Dette 
Forhold har gennem Aarene været som en fred- 
lyst Helligdom, hvor han nu og da tyede hen 
og holdt sin Andagt foran den Dødes Billed; det 
har gjort ham godt, et Øjeblik paany at mærke 
den gamle Sorg brænde i Sjælen; hvordan han 
har følt det, siger han os selv i den sidste af 
de fem Ritorneller: 

Som dette Vandfald gjennem Lundens Myrter, 
I hine Elskovsdages dunkle Minder 
Erindringen højthulkende sig styrter. 



FARLIGE DRØMME 



Der blev stille i Stuen 
da Festen var endt; 
hvor hun havde sunget, 
stod et tavst Instrument. 
Der gemte sig slumrende 
Toner deri; 

hun kunde dem vække. 
Nu var det forbi. 

I Stagen stod Lysene 
næsten brændt ned, 
et vaklende Skær over 
Glassene gled. 
Her suged din Læbe 
den livfulde Glød; 
jeg føler kun Glassets 
forstenede Død. 

O kunde Du komme 
tilbage igen! 
jeg stillede Vinen 
paa Bordene hen; 
jeg lyste med Fakler 
vor natlige Fest, 
jeg satte Dig højbords, 
mig selv som din Gæst. 

Saa sang Du til Tonernes 
bølgende Slag. 

Jeg sad for din Fod, til det 
gryed ad Dag. 

13 

Saa bar mine favnende 
Arme Dig hjem, - 
hvis ikke Du døde 
forinden i dem. 

Der blev stille i Stuen. 
Festen var endt. 
Der stod kun et støvet, 
forstemt Instrument. 
Som Laag for en Kiste 

smak Klappen i 

O Gud være lovet: 
forbi, forbi! 

Ranker og Roser af H. Drachmann. 1879. 

Det klæder ikke Drachmann at være oven- 
paa; han bliver kaad og støjende overmodig 
som en Dreng. Der er ikke Gnist af Tolerance 
i ham ; hans Mund fyldes af Haansord til Mod- 
standerne, han har Tyranlyster. Og, hvad der 
er det værste: hans Vers bliver skraldende og 
dumme deraf; det er den rene Janitscharmusik. 

Han trænger til Modgang; han veed det godt 
selv og har udtalt det. Han takkede jo sin 
Fader, at han ikke var rig; og i Digtet om Vinen 
har han beskrevet Nytten af Tugt og Ave. 

I saadanne Tider, hvor Skæbnen tager et 
overmægtigt Tag i ham, har hans Vers faaet 
Rigdom ; for hans erotiske Poesis Vedkommende 
gælder dette om to Perioder: en Tid i HalvQerd- 
serne, og Aarene ned mod 1890. Han, der ved 
andre Lejligheder gebærder sig som Sultan, og 

skraber i Jorden saa kommer Hønsene — han 
glemmer da sin Storhed og alle de Ting, han 
ellers har travlt med, fordi den ene Kammerdør 
er haardnakket lukket og laast. 

»Farlige Drømme« staar Side om Side med 
»Sakuntala«; begge Digte betyder det samme. Den 
orientalske, uendelige Længsel, og den danske 
Fantaseren om, hvis sket var usket, er begge 
Udtryk for det samme Tab. 

Drachmanns Digt har en literær Kilde. Det 
er umuligt at nægte Slægtskabet med Henrik 
Ibsens Digt »Borte«: 

De sidste gæster 
vi fulgte til grinden; 
farvellets rester 
tog nattevinden. 

I tifold øde 
lå haven og huset, 
hvor toner søde 
mig nys berused. 

Det var en fest kun, 
før natten den sorte; 
hun var en gæst kun, — 
og nu er hun borte. 

Ibsens Digt har Elementerne til Drachmanns : 
Festen er endt; hun har sunget, men er nu 
borte; en tom og øde Fornemmelse er tilbage. 
Hertil føjer saa den danske Digter sit blinde 
Stormløb mod det, som er afgjort. 

13* 

Digtet foreligger i Manuskript. Det blev først 
oflFentliggjort i Romanen Tannhåuser (1877) og 
dernæst i »Ranker og Roser«. 

I Manuskriptet (der tilhører Hr. Gunnar Boye), 
bærer Digtet oprindelig Overskriften : »Da Festen 
var endt«. Denne er sat i Parentes, og i Stedet 
for er traadt: »Resonans«. I Romanen bærer 
Digtet slet ingen Overskrift; i »Ranker og Roser« 
faar det Navnet »Farlige Drømme», der er hentet 
fra Motto- Versene i Tannhåuser: 

Du lægger dig ned en Aftenstund 
og giver dig til at drømme 



Du vaagner silde; for sent, min Ven, 
til at finde dig selv ved det gamle igen. 
O hvilke Gaader fra Nattens Grund 
hvilke sælsomme Syner i Søvnens Blund, 
o hvilke farlige Drømme! 

I Manuskriptet forefindes de fire første Vers 
af Digtet ganske som i »Ranker og Roser«, blot 
med Undtagelse af, at Vers 4 begynder saaledes: 

Saa sang Du til Strengenes 
Sitrende Slag. 

Samme Redaktion findes i »Tannhåuser«. 
Men foruden disse fire Vers findes to til, 
nemlig efter de to første Strofer følgende: 

Jeg drikker den Draabe, 
Som levnedes mig. 
Jeg anslaar Klaveret 
Og synger for Dig, 

Min Stemme er næsten 
Som Lyset brændt ned; 
Dog synger den for dig, 
Som ingen véd. 

Og som Slutningsvers dette: 

For Dig var hver Tone, 
Som Trolddommen brød, 
{rettet til: laften som lød) 

For Dig var hver Draabe 
Af Vinens Glød. 
For Dig var hvert Lys, som 
Ved Festen har brændt, 
For Dig var jo Festen. 
Og nu er den endt. 

Af disse to Strofer er den første i poetisk 
Henseende lidet værdifuld ; den sidste er god — 
skønt ikke saa god som det, der siden kom i 
Stedet. 

Digtet indsættes i Tannhåuser efter at de to 
ovenstaaende Strofer er skaaret bort; det er 
altsaa paa fire Vers nu. — Det indledes her med 
en længere Forklaring: 

»Han sad bøjet over sit Bord i dybe Tanker, 
Saa tog han et Blad Papir og lod Pennen glide 
legende hen over det. Han var atter paa Breids- 
holm. Der havde været Fremmede en Aften. 
Der var blevet spillet og sunget; Vinen havde 
perlet i Glassene. Nu var Gæsterne taget bort, 
og Baronessen, som havde været upasselig den 
Dag og som havde maattet gøre Vold paa sig 

197 



FARLIGE DRØMME 

selvj forat vise sig lige til Slutningen som den 
elskværdige Værtinde, Baronessen havde trukket 
sig tilbage. Han sad alene i den store Musik- 
sal. Lysene begyndte at blive matte, Sommer- 
natten begyndte at straale ind gennem den aabne 
Altandør, og Nattens Sanger lod sine vibrerende 
Slag høre dernede i Haven, fra Træerne, som 
skjulte Pavillonen. 

Han sad alene i sit Arbejdsværelse og følte 
Savnet af den Elskede hin Aften. Han følte 
noget, der gik videre, udover Savnet og Tom- 
heden hin Aften, og i hvis dæmpede Skær, lige- 
som i Skæret af de nedbrændte Lys, hin Tid 
nu var ifærd med at glide bort, vige for noget, 
der trængte sig frem med stærke, uafviselige Krav. 
Paa Papiret kom til at staa: — « 

Man kan ikke nægte, at denne Indledning 
trivialiserer Digtet i høj Grad, med sin meget 
bogstavelige Forklaring paa Digtets Enkeltheder; 
besynderlig forældet synes ogsaa denne Prosa 
ved Siden af de skønne Vers. Interessantest er 
Slutningen, om det, der uigenkaldelig var for- 
svundet, og om det ny, der melder sig med 
Krav; den staar imidlertid ikke i nogen For- 
bindelse med de efterfølgende fire Strofer; den 
forklarer derimod sidste Strofe af Digtet, saa- 
ledes som den findes i Manuskriptet: »For Dig 
var jo Festen. Og nu er den endt.« Men endnu 
bedre passer den til »Ranker og Roser «s Slut- 
ningsstrofe. 

Jeg tager Digtet for mig i dets endelige Form. 

Festen er endt, og der er stille i Stuen. Der 
bestaar en Modsætning mellem de to Ord: Fest 
og Stue; til en Fest hører en Sal, og den finder 
vi da ogsaa i Indledningen i »Tannhåuser«. Men 
i Digtet er Fest gjort til et intimt Ord; der er 
ikke, som i Ibsens Digt, stort Selskab. Der 
nævnes kun de To; og af dem er den ene 
borte, og den anden staar tilbage, tung om 
Hjertet foran Natten den sorte. 

De døde Ting beskrives: først Instrumentet, 
dernæst de nedbrændte Lys og de tomme Glas. 
Han finder hendes Glas og sætter Munden til 
Mærket af hendes Læber; men føler ikke noget 
Kys. Tanken glider tilbage til den Lykke, der nu 
er forsvundet, og han lever det hele om igen: 
Festen begynder forfra. Men nu faar den en helt 
anden Udgang; Digteren staar ikke forladt til- 
bage ; han bærer den Elskede hjem i sine Arme. 

Hvor kendes det Billede fra? — Ålkibiades! 
ham var det der mødtes for Dommeren med 
sin vrede Hustru, som forlangte Skilsmisse, og 
gjorde en Ende paa Striden ved at bære hende 
hjem til sit Hus i et Favntag. Dette Træk fore- 
svæver Digteren, og derfor er Udtrykket »hjem« 
kommet ind, skønt han ret beset er hjemme. 

Saaledes kunde det være gaaet; men det gjorde 
det ikke: »Der blev stille i Stuen. Festen var 
endt.« Det er ikke altid Drachmann giver ^ig 

Tid til en Finhed som denne, ved Udeladelsen 
af »da« i 2den Linie af første Strofe at give 
Slutningsverset en Klang af det uigenkaldelige, 
— som Portens Drøn i Et Dukkehjem. 

Tilbage staar det støvede, forstemte Instru- 
ment. Ordet »forstemt« viser afgørende hvad 
man allerede i første Strofe har forstaaet, at In- 
strumentet er Drachmanns eget Symbol. I et gan- 
ske samtidigt, berømt Digt siger han om sig selv: 

Jeg er kun et Instrument, 

Mestren paa mig spiller. 

Selv jeg véd el hvorfra, hvorhen 

Disse Buestrøgs Løb og Triller. 

Klinger Sangbundens Tone med Ild og Fart, 

Saa lad Træet kun være af skrøbelig Art; 

Der er Støv, naar Redskabet skilles, 

Men det mærker man ei naar der spiUes. 

Her er det Violinen, han tager til sit Billede ; 
i »Farlige Drømme« er det Klaveret. Meget 
varsom har han været for, at Meningen ikke 
skulde træde for stærkt frem. Ordet »trold- 
bunden«, som han i Manuskriptet har indsat 
i Stedet for »slumrende«, har han atter slettet, 
og ligeledes har han forkastet Linien »Som Trold- 
dommen brød« i det oprindelige Slutningsvers, 
fordi ellers Instrumentet blev aabenbart allegorisk. 
Med Instrumentet forener Vinen og Lysene sig 
til at udtrykke Digterens Væsen ; at dette er Hen- 
sigten fremgaar af det oprindelige Vers 3, hvor 

disse tre Ting jævnstilles. 

* * 

Og saa lyder det \ddunderlige Brag igennem 
Stuen. Versets Ord »Smak Klappen i« efter- 
ligner den haarde Lyd — og efter toner et ra- 
sende Virvar af Resonanser, ft-a Diskant til Bas; 
det klinger og skratter, som om alle Harpens 
Strenge blev revet over paa een Gang. 

Hvad Indledningen i »Tannhåuser« endte 
med at sige, finder nu sit fuldkomne Udtryk i 
selve Digtet. Den evige Rugen over Fortiden 
fører til intet. Med en Kraftanstrengelse ryster 
han det altsammen af sig; Mareridtet er forbil 
han sænker sig i Glemsel. 

Da Drachmann var naaet saa vidt i sin Kamp 
med Minderne, som denne Strofe viser, kunde 
han ogsaa give sit Digt, der nu havde naaet 
Fuldkommenheden, det endelige Navn. 

Han havde indset, at de Tanker, der hjem- 
søgte ham, stjal af hans Evne og hans Mod. 
Nu var han frigjort. Gudskelov! 

Saa kaldte han det for »Farlige Drømme«. 



EN SUPPLIKANT 



I 1825 kom J. L. Heiberg, der havde faaet 
nok af at være Lektor i Kiel, atter tilbage til 
sin Fødeby, København, i dén bestemte Hensigt 
at blive der; han havde Evner, og han vidste 
nøjagtigt hvor langt de rakte. 

Han saa sig om efter Beskyttere, og fandt 
Collin, en af Frederik den Sjettes bedste Mænd, 
paa denne Tid en af Teatrets Direktører. Hei- 
berg havde allerede i det forrige Aarti vundet et 
Navn som Digter; med sikkert Blik for sine 
Evners Spændvidde og under Hensyn til Publi- 
kums Smag i det givne Øjeblik valgte han at 
skrive smaa lette Lystspil med indstrøede Sange; 
hertil havde han hvad der behøvedes: Vid, Be- 
hændighed, musikalsk Sans og stor metrisk Evne. 
Han savnede psykologisk Evne og Dybde i 
Karakterskildringen, endvidere Kraft i Udtrykket 
og Følelsesstyrke; altsaa maatte Publikum lade 
sig belære om, at Vaudevillens særlige Kunstart 
ikke taalte den store Stil; Oehlenschlåger, der 
magtede den store Form, fik at vide, at han 
maatte helst holde sig til Romancerne ; og Hauch, 
der tumlede med mægtige Ting, blev gennem- 
recenseret Vaudevillen stod sejrende paa Pladsen. 

Samtidig havde han sat sit Ugeskrift , »Køben- 
havns flyvende Poste, i Gang; det vandt Læsere 
og Indflydelse. 

Dette var noget, men ikke nok. Heiberg 
vilde have fast Fod paa eet eller andet Punkt 
Hvorledes skulde dette opnaas? 

Det Sted hvor han gennem sin Digtnmg fik 
Foden indenfor, var det Kgl. Teaters Scene; 
herfra havde han Ordet til hele Staden, ja til 
Majestæten selv, saafremt det behagede Aller- 
højstsamme at indfinde sig til de Heibei^ske 
Opførelser : 

Min Herre, viid, De staar paa Danmarks Grund! 

De kender knap vor Skik i disse Dale: 

Bestandig var der Vei i Herthas Lund 

Fra Folkets Hytter op til Fyrstens Sale. 

Den Mindste selv sig nærmed Folkets Drot, 

Og bragte did sit Hjertes Bønner 

Og følte selv i Kongens Slot, 

At han var En af Folkets Sønner. 

Kun lidet er vort havomkranste Land; 
Sig nær kan derfor Folk og Fyrste være, 
Og hans Velgjerning ei beskæmme kan, 
Nei tvertimod, den er den Armes Ære. 



Saaledes lyder det fra Elskerens Mund i »Kong 
Salomon og Jørgen Hattemager«, den første i 
Rækken af Vaudevillerne, opført 28. November 
1825. Scenen er som bekendt Korsør; det er 
ligesom Heiberg, strax idet han stiger i Land 

paa sællandsk Grund igen, med Energi styrer 
løs paa sit Maal. 

Frederik den Sjette var henne at se det ny 
Stykke; han morede sig udmærket, og det var 
for saa vidt meget godt. Men noget reelt kom 
der ikke ud af det endnu; Heiberg enedes da 
med sin Patron Jonas Collin om, at han skulde 
skrive en ny Vaudeville, hvormed Teatret kunde 
celebrere Kongens Fødselsdag, den 28. Januar. 
Stykket hedder Den otte og tyvende Januar, og 
blev opført den 5. Februar 1826. 

Ja denne Dag er Hjertets Fest, 

Om Kongen den vort Hjerte minder. 

O gid den Aften dog blev bedst, 

Som nu høitidelig oprinder. 

Paa vore Taarer skued ned 

Den Sol som Kongens Dag mon hædre; 

Men hvis kun Aftnen bringer Fred, 

Saa skinner dog hans Maane bedre. 

Derfor min Bøn for denne Qvel 
Med Tillid sig til Himlen hæver. 
O gid berede maa vort Held 
Den Genius, som om den svæver! 



Saaledes tolker Digteren sine Tanker ved 
Majestætens Fødselsdag; og i Slutningsscenen 
træder han frem midt paa Prosceniet, og med 
et mægtigt Buk og Øjnene paa skraa op mod 
Kongelogen siger han: 

Mangen som her er iaften tilstede 

Tænker at nærmes ham snart med en Bøn. 

Da vil han faderlig høre sin Søn; 

Hver har sit Ønske, hvorom han tør bede. 

Mon det nu var tydeligt nok? 

Nej, endnu ikke. 

— Nu maa det ogsaa siges, at »Den otte og 
tyvende Januarc er et ualmindelig tarveligt Stykke ; 
og det gjorde derfor kun ringe Lykke ved Opfiøh 
relsen. Det, der interesserer mest af Indholdet, er 
Omtalen af Vaudevillen deri; saaledes bebudes 
der et nyt Stykke af Heiberg, med Titelen 
»Jyderne i Kjøbenhavn«: »Thi det skal være 
ganske tilforladeligt at vi med det første faar et 
Stykke som hedder saadan.c Denne Titel er 
en aabenbar Efterdannelse af Navnet paa den 
Vaudeville af v. Holtey: »Die Wiener in Berlinc, 
som Heiberg havde set en Snes Gange i Ham- 
borg, og som i Sommeren 1825 havde gjort stor 
Lykke i Kjøbenhavn. Som bekendt har Heiberg 
ikke skrevet noget Stykke med den' Titel han i 
sin Fødselsdagsvaudeville nævner; en Efter- 
dannelse af Navnet »Die Wiener in Berlinc fore- 
findes i »De Danske i Paris«. Den Ide, der 
ligger i Titelen »Jyderne i Kjøbenhavn«, er for- 
modentlig Spiren til Klokker Link i »Nej«. — 

Det skulde ikke blive Vaudevillen, der be- 
vægede Kong Frederik til at gøre noget for 
Heiberg. 

Hvis nogen Sorrig tynger paa dit Hjerte, 
Hvis noget Ønske hviler i din Barm, 

Saa vend dig til den Konge, for hvis Aasyn 
Du her er stedet! Ham din Sorg du klage, 
For ham frembære du dit Haab, din Frygt! 
Saaledes var det stedse Skik i Danmark; 
Jeg seer i Aanden: Saadan skal det blive! 

I November 1828 kom »Elverhøi« frem, og 
ved Juletid samme Aar bestemmer Kongen, at 
Heiberg skal udnævnes til Teaterdigter med 
600 Rdl.s Løn. Professortitlen lod heller ikke 
vente længe paa sig. 

Hen mod Slutningen af 1828, kort før det 
dagedes for ham, har han haft Humør nok til 
til at skrive den lille Monolog »Supplicantenc. 
Den blev ganske vist først givet i Maj 1829 paa 
det Kgl. Teater; men ifølge »Kjøbenhavns-Posten« 
var den oprindelig skrevet til en Aftenunder- 
holdning, hvor den imidlertid ikke fremkom. 
Det er uden Tvivl Rosenkildes Aftenunderhold- 
ning den 26. December 1828, den har været be- 
stemt for, og Grunden til, at den holdtes tilbage, 
er maaske, at den netop paa dette Tidspunkt, 
da hans Udnævnelse var paa Trapperne, kunde 
synes at tage lovlig let paa en højalvorlig Sag. 

Handlingen foregaar paa en Fastelavnsman- 
dag; i » Aprilsnarrene € havde banjo benyttet den 
anden store Narre-Dag. — Selv havde han nu 
været Nar længe nok: »Thi at være Supplicant, 
er en Stilling, som man tilsidst bliver kjed af; 
jeg længes nu efter at komme i en anden Vei. 
Og jeg tænker vel, at det vil lykkes. € — 

14 

Efter fire Aars Ventetid var Heiberg altsaa 
naaet ind i en fast Stilling, der gav ham An- 
seelse og Udkomme. Men i et andet Forhold 
vandrede han endnu stadig rundt i Supplicant- 
Monduren. Bukkende, og nervøs for at komme i 
Betragtning mellem saa mange Ansøgende stod 
han i Flokken, der belejrede Jfr. Hanne Påtges* 
Jomfrubur. Eet Forsøg paa at faa sin Ansøgning 
fremmet havde han allerede gjort, men havde 
fundet en lidet gunstig Modtagelse. Han havde 
maattet sige med Supplicanten , der ser sig selv 
i Spejlet : »Af alle Figurer i Verden er der ingen, 
som i dette Øieblik er mig ubehageligere at see 
paa, end denne.« 

Og han havde maattet synge Supplicantens 
bedrøvelige Vise: 

Jeg troede mig i Lykkens Havn, 
[Men] løb Fastelavn, som andre Fjanter. 
Ak! det er evig Fastelavn 
For stakkels Supplicanter! 



Da kom der Hjælp fra En, som havde Hjærte 
til at hjælpe. — 



FINT SPIL 



En af de farligste Damer, der nogensinde 
har traadt Københavns Fliser, var den unge 
Skuespillerinde Johanne Louise Påtges. Hvor 
meget dunkelt der end kan være i hendes Ung- 
domshistorie, eet er klart nok: hun virkede be- 
daarende paa enhver Mand, der kom i hendes 
Nærhed; og de, der blev afvist, var ude af 
sig selv. 

Der ymtedes blandt Folk om, at hendes Dej- 
lighed allerede havde kostet mere en een Mand 
Livet; man nævnede nu blandt Bejlernes Flok to 
saa fremragende Aander som Professor Heiberg og 
den unge Dr. med. Møhl. Begge var de ved at 
gaa fra Forstanden af Kærlighed, og begge havde 
hentet sig en Kurv. Ingen af dem kunde be- 
kvemme sig til at opgive Haabet, endda Johanne 
Louise, der paa denne Tid boede hos Kunstner- 
parret Wexschall, var blevet forlovet med en 
Skuespiller ved Navn Hvid, og altsaa syntes at 
have truflfet sit Valg. 

Paa dette Tidspunkt var det, at Fru Gyllem- 
bourg greb ind; hun tilbød Jomfru Påtges et 
Hjem hos sig, og kort efter at den unge Skue- 

spillerinde var flyttet ud til hende, ophævedes 
hendes Forlovelse med Hvid. 

Der er ingen Tvivl om, at det var et Skridt 
udenfor det sædvanlige den gamle, formsikre 
Dame gjorde, dengang hun delte sit Hjem med 
den geniale, men stærkt omtalte unge Skue- 
spillerinde; dobbelt opsigtsvækkende var dette 
paa en Tid, da Tonen i København var stærkt 
præget af borgerlige Synspunkter. 

Om Grunden til denne Forholdsregel fra Fru 
Gyllembourgs Side kan der ikke herske nogen 
Tvivl. I fire Aar havde hendes eneste Barn 
elsket den unge Dejlighed; og nu var Johan 
Ludvig højt oppe i Trediverne og havde liden 
Udsigt til at kunne vinde den straalende Sytten- 
aars; han var ved at gaa til Grunde i haabløs 
Elskov. Hvis Hjælp var mulig, vilde Moderen 
hjælpe ham. 

Fru Gyllembourg vejede Midlerne og skønnede 
over Vanskelighederne. Ved Ungdom og Skøn- 
hed kunde Sønnen ikke sejre, fordi han mang- 
lede begge Dele; hans Stilling var — trods Pro- 
fessortitlen — paa ingen Maade saa glimrende, 
at den kunde friste den unge Pige ; Johan Ludvig 
havde hverken Formue eller fremragende Stilling 
i Samfundet. 

Men der var Eet, som hun og Sønnen ejede, 
og som de kunde byde paa: fin og sikker Eul- 

tur; paa dette Punkt var de enhver Medbejler 
overlegne, og her skulde Slaget staa. 

Det maa have været en mærkelig Overgang 
for Hanne Påtges at komme i Huset hos Fru 
Gyllembourg. Som Barn havde hun boet først 
i Faderens Værtshus, senere i Moderens Spæk- 
høkerbutik. Derfra var hun kommet til Wex- 
schalls, hvor der var evig Selskabelighed og 
Tummel. Nu sad hun i de stille Stuer paa 
Christianshavn, omgivet af den Harmoni^ hvori 
Fru Gyllembourgs rige Livsførelse klang ud. 
Her gled det trykkende Forhold til Hvid af sig 
selv bort, som en Skygge der er aandet paa en 
Spejlflades Krystal; og her kunde hun i det dag- 
lige Liv se Heibergs mandige og fine Ridder- 
lighed, der tidligere formedelst sin fornemme 
Beherskelse halvt havde gledet hendes Op- 
mærksomhed forbi, optaget som hun var af 
Andre, der var yngre og mere blændende. 

Hvorledes Fru Gyllembourg i det Enkelte 
bar sig ad, hvordan hun knyttede Maskerne til det 
Net, der tilsidst fangede den Flagrende og Straa- 
lende til den dyrebare Søn — det kan ikke siges 
nu. Flammerne er slukte. Nettet tilintetgjort. 
Men i Asken kan jeg endnu se Tegningen til 
et lille Hjørne af det og deraf danne mig en 
Ide om, hvordan det hele hang sammen. 

Det var i disse Aar, at Heiberg udgav sit 
Ugeskrift »Den flyvende Post«, hvori blandt andet 

Fru Gyllembourgs første Noveller blev offentlig- 
gjort. Den gamle Dame vaagede ængsteligt over 
sin Anonymitet, og paa den Tid, hvorom her 
tales — 1830 — har sikkert ikke engang Jomfru 
Påtges anet, hvem Forfatteren var. 

Efter at Fru Gyllembourg har faaet sin unge 
Pensionær i Huset, viser der sig i Hverdags- 
historierne umiskendelige Spor af den Virksom- 
hed, hun udfoldede for at vinde Johanne Louise 
for Johan Ludvig. 

Disse Bestræbelser er navnlig fremtrædende 
i en Novelle, der bærer Titlen »Den lille Kårene. 
Det er den mindste af alle Novellerne; den fylder 
kun et Ark. 

Lille Karen er en forældreløs img Pige, om 
hvem der bruges det paafaldende Udtryk, at 
hun fra den tidligste Barndom er indviet til de 
venlige Muser, — uden at der gives nogen nøjere 
Forklaring heraf. Hun bliver forelsket i en 
smuk, ung Mand, der bejler til hende ; men han 
er paa ingen Maade den rigtige; Forfatterinden 
modsætter sig deres Forening uden at give nogen 
direkte Grund for sin Haardhed. 

En trofast og ædel Ven har den lille Karen 
i en ældre Mand, hvis Ydre ikke har nogetsom- 
helst tiltalende. Hans Ansigt er blegt og skarpt; 
men Øjnene er brændende og kloge og har et 
ophøjet Udtryk. »En Rigdom af Tanker og 
Følelser spillede uophørlig i hans Samtale, og 
et fint Galanteri, en besynderlig Takt og Gratie 

i hans Omgang, gjorde den tiltrækkende selv 
for dem, som ikke forstod at gjøre sig Rede for 
disse Fortrin . . . Det var umi^ligt at kjede sig 
med ham.« 

Denne Mand er det, der er bestemt til at 
gøre den unge Pige lykkelig. Dette ser hun til- 
sidst selv klart: »Jeg elsker ham (Løjtnanten) 
ikke længer. Jeg har lært at kjende noget Bedre. 
Jeg har lært at skjønne paa, hvad en Mands 
Fasthed og Selvbeherskelse har for Værd for et 
værgeløst Fruentimmer. Jeg kan ikke leve uden 
hos Dem.« 

Man lægger Mærke til, at den lille Karen 
siger ikke: Jeg kan ikke leve uden Dem! — 
men: uden hos Dem. — Det er den aandelige 
Luft der omgiver den halvgamle Bejler, som er 
blevet den unge Pige uundværlig. 

»Den lille Karen« blev offentliggjort igennem 
tre paa hinanden følgende Numre af »Den fly- 
vende Post« i Oktober 1830. Man kan fore- 
stille sig, hvorledes Indholdet af det læste er 
blevet drøftet i den lille Kreds, og hvorledes 
hvert behændigt Ord er blevet drejet til en ny 
Maske i Nettet, der droges sammen om Paradis- 
ftiglen; og aldrig har et ubehændigt Indfald, 
aldrig en taktløs Manøvre skræmmet det dyre- 
bare Bytte. 

Saa skete der en Dag noget Grufuldt og Ufor- 
udset. Den unge Møhl, der just var blevet Pro- 

fessor ved Universitetet, blev fundet død i sin 
Seng; han havde taget Gift, og der er ingen 
Tvivl om, at det var Umuligheden af at vinde 
Johanne Louise, der drev ham i Døden. Sand- 
synligvis har han set, at Afgørelsen nærmede 
sig, og han har ikke kunnet udholde at opleve 
Vennen og Rivalen Heibergs Lykke. 

Den Dag — den 3. November 1830 — sad 
Heiberg i Fru Gyllembourgs Sofahjørne med 
Haanden over Øjnene. Han rørte sig ikke og 
der gik Timer. Tilsidst vovede Johanne Louise 
at gaa hen til ham, og hun saa da Taareme 
løbe ustandseligt ned over hans Kinder. 

Den Aften bestemte hun at ægte ham; hun 
har vel haft en rigtig Fornemmelse af, at han 
gættede Grunden til Vennens Selvmord og stirrede 
ned i den samme Afgrund. 

Da Heiberg om Aftenen tog hjem, kørte hans 
Moder og Johanne Louise ham til hans Bolig; 
de to Unge sad Haand i Haand og vidste, at de 
hørte sammen for Livet. 

Overfor dem sad den gamle, kloge Frue og 
tænkte paa, at nu var dette Værk lykkedes. 
Hvad hun med taalmodig Klogskab havde for- 
beredt', var ved en sørgelig, men belejlig Kata- 
strofe gaaet i Orden. 

Fru Gyllembourg blev ved at vaage over sit 
Værk, ogsaa efter at de To Sommeren efter, i 
1831, var blevet viede; hun afstod Husmoder- 

værdigheden til den unge Frue og trak sig til- 
bage til sin lille Stue; aldrig lod hun sig 
mærke med, at hun havde spillet fint Spil og 
vundet fra den kloge og stolte Svigerdatter, 
vundet den Skønne selv til sin eneste Søn. 

Thi kun paa den Maade lader det sig for- 
staa, at Fru Heiberg i sine Erindringer giver 
Fru Gyllembourg det besynderlige Skudsmaal: 
»Hun var et af de troskyldigste Mennesker, 
jeg har kendt.€ 



I ET SELSKAB 



Lad mig gaae! Jeg drikker ikke meer! 
Jeg vil ikke meer med eder klinke. 
Vinens Gud er her; men Ingen seer 
Ham, den glade, med sin Thyrsus vinke. 

Straalen fra Champagne-Flaskens Hals 
Springer ud i skummende Cascader. 
Ak, men I, som var jert Liv tilfals, 
Stive staae og med forknytte Lader. 

Druen vinker eder, purpurblaa, 
I Madeiren eders Haab forgyldes — 
Svar mig da, hvor kan I tænke paa, 
Hvad en unaturlig Vedtægt skyldes? 

I har givet mig den stærke Drik, 
Presset hede Druer i mit Bæger, 
Og vil tvinge mig i eders Skik, 
Mens en Gud med mine Sandser leger. 

Medens Vinens Aander kjækt befrie 
Drifterne, der ellers lydigt slumre. 
Skal jeg tee mig sømmeligt som I, 
Sidde ned i eders Sal, den lumre. 

Skal betragte, følesløs og kold. 

Al den Skjønhed, der forbi mig sværmer, 

Lægge Panden i beregnet Fold, 

Vogte mig, at Ingen jeg fornærmer. 

— Kjære Herre! lad mig gaae min Vei! 
Drikke Viin som De, det kan jeg ikke. 
De har god Natur, er kold og bleg, 

De kan uden Frygt Madeira drikke. 

De har god Natur og godt Humeur. 
Naar De vel har klinket, raabt og drukket, 
Er De dorsk og villjeløs som før. 
Deres snævre Bryst som før er lukket 

Dem, jeg veed det, volder ingen Meen 
Denne Viin, saa fyrig og saa stille. 
Drik kun De! og sæt Dem som en Steen 
Hen ved Spillebordet for at spille. 

Ak, men mig beruser Vinens Magt! 
Mig betvinger Vinens Lyst og Varme! 
Inden i mig jubler Verdens Pragt, 
Og jeg favner Alt med Beiler-Arme. 

— Unge Jomfru! ung og faur og fiin! 
Beed mig ei saa bønlig om at drikke! 
Dette Glas med Spaniens hede Viin, 
Troe mig, taaler jeg iaften ikke. 

Farlig er for Mennesket den Glands, 
Vinen spiller med i Glassets Skaaler. 
Vinens Perler, i olympisk Dands, 
Lokke med udødelige Straaler. 

Disse Perler, Venus-Øine hver, 
See paa mig saa brændende, saa klare — 
Skjønne Jomfru! staae mig ei saa nær! 
Blot et Glas — og Gud maa Dem bevare! 

Hvis jeg drak — o skrøbelige Liv! — 
Blot et Glas og lod mig sødt bedaare, 
Faldt jeg Dem om Halsen — ak, tilgiv! — 
Trykte Dem til mig med Kys og Taare. 

Ja, der er en Magt i Vinen gjemt, 
Der med Herskerbud vort Bryst bevæger. 
Denne Magt — jeg føler det beklemt — 
Grumt med Menneskernes Idræt leger. 

— Villig giver jeg Enhver sin Ret. 
Jeg vil troe, I gode Mænd og Fruer! 
At i eders Kreds jeg passer slet; 
Mig til Gjengjæld heller ei den huer. 

Lad mig da, mens Legen end er god, 
Gaae i Fred fra eder, gode Venner! 
Her i Salen ruller sygt mit Blod; 
Vinen mig med Feberhede brænder. 

Det er Synd, I see paa mig med Spot, 
Søge Strid, fordi jeg ei vil drikke. 
Rjære Herrer! vi kan enes godt — 
Nei, men drikke med Jer kan jeg ikke. 

Lgriake og drcunatlske Digte af Henrik Hertz. 
Første Deel. 1841. 



Det er i en Sal ; der er Selskab, og det flyder 
med Vin: Champagne og Madeira; Selskabs- 
Herrer og korrekte Damer sidder parvis langs 
Bordet; etsteds i Kredsen ses en ung Mand, han 
er bleg og læner sig tilbage; nu rejser han 
sig, flytter sin Stol ud fra Rækken, og i Bort- 
gaaende vender han sig halvt; ser hen over den 
blanke, rudrede Dug, den brogede Linie af Frugt- 
skaale og Karafler — bag hver Tallerken smaa 
Grupper af Glas, hvor Vinen glimter, gullig, 
dunkelrød eller brun. Han ser en Række An- 
sigter, ubevægelige i Trækkene, skønt Mundene 

taler og der nu og da høres et Par Lattertoner. 
Og han siger . . . 

. . . nej han siger jo ingenting. Situationen, 
den store Skandale ved Middagen, er en teknisk 
Trumf, der spilles ud f. Ex. i »Forskrevet — c 
Ogsaa i Virkeligheden har Drachmann sagtens 
mer end eengang praktiseret dette billige Oprør: 
Skaaltalen, der bryder gennem Konventionen. 

Men Hertz ikke. 



Hvorledes forestiller man sig Henrik Hertz? 

Han er det venlige Ansigt i Klassikernes Kreds ; 
den lille Mand med de store Bedstefaers-Briller 
har for os et pudsigt-alvorligt Udtryk, han ligner 
en god og hyggelig Onkel. — Hør, hvorledes 
Fru Heiberg beskriver ham: »En Dag lod en 
lille Mand med kloge Øjne og et fromt, god- 
modigt Udtryk sig melde hos os. Og til vor 
Glæde gjorde vi her for første Gang personligt 
Bekendtskab med Digteren Henrik Hertz; vi 
fandt alle tre stort Behag i den dannede, be- 
skedne Mands Konversation; og vi var Venner 
fra hint Øjeblik af indtil denne Dag. — Han 
var alt dengang noget tunghør.« 

I 1830 havde han med sine Gengangerbreve 
kastet sig ind i Digterkrigen og vist, at han 
kunde bruge Kløerne. Siden gik han ud og 
ind hos Heibergs som H uskat. Han skrev 
Skuespil, der gjorde Lykke, og der var i dem 

altid lagt en Rolle tilrette for Fru Heiberg. Da 
han blev noget tilaars, giftede han sig. 

Dette er vel det vedtagne Billede af Digteren. 

I et Brev til Broderen Sylvester fortæller 
Hertz, at Fru Heiberg for Spøg har beskrevet 
ham, uden at nævne hans Navn : » — en ung Mand 
med purret Haar, Skildpaddes Briller, noget 
bleg. Kort sagt« — tilføjer han — »hun skil- 
drede mig til Punkt og Prikke.« Brillerne giver 
her ikke et godladent Udtryk; de er et kostbart 
Stykke i ægte Skildpadde. Briller var dengang 
for de yngre, hvad Lorgnetter blev ned omkring 
1870. Supplicanten siger, at de giver et vindigt 
Udseende. — Af Hertz's Brev faar man det 
Indtryk, at Fru Heiberg har sagt adskilligt mere ; 
hun har leget gratiøst med udsøgte Smigerord. 

Det Digt, jeg behandler, er skrevet henimod 
Tredivernes Midte. Dets Stil er ejendommelig 
derved, at den er billedløs; Tilforladelighed 
skaffer han sit Digt, ikke ved Tilknytningers 
Rigdom for de enkelte Led, men ved Diktionens 
hastende og urolige Magt. Dette voldes ikke af 
svigtende Evne; Hertz magter meget godt det 
lidenskabelige Billede; saaledes i denne Frem- 
stilling af Afrodite: 

— Under dit himmelske Aasyn laa 
De hvilende Bryster skillet 
Lig Raphaels Engle, der tause staa 
Forneden Madonnas Billed. — 

Man studser ved denne dristige Metafor; men 
ender med at bifalde den; den er i Virkelig- 
heden raffineret sindrig og skøn; den er bygget 
paa den Tvillinge-Fornemmelse, der ofte nok er 
brugt til at levendegøre Kvindebryster, — saa- 
ledes i Heibergs: De Nygifte. De danner i 
Hertz's Vers den plastisk hvilende, tause Basis 
for Ansigtet søde Liv. 

Hertz har forsmaaet at klæde sin Tanke i 
Billedernes Pragt, denne Gang; han har endda 
kastet et Skær af Uorden over Digtets Vers- 
række; ganske vist er der foretaget en Firdeling 
af Stoffet: en Indledning; Henvendelse til en 
Herre i Selskabet; Tiltalen til den unge Jomfi*a, 
og Afslutningen. Men indenfor Digtets Dele og 
fra det ene Afsnit til det andet lyder, lidenskabe- 
ligt og stammende, de samme Ord i Gentagelser. 

Det er netop denne Stammen, den kyndige 
Verskunstner har lagt Vægten paa; han faar den 
til at lyde ubehersket, saa man mærker den unge 
Mands Røst dirre, idet han ubehjælpsomt gen- 
tager det samme Ord. Han taler mest med sig 
selv; kun den undskyldende Tone vender udad 
mod Selskabet: »Kære Herre, lad mig gaa min 
Vej; I gode Mænd og Fruer! Lad mig da gaa 
i Fred for eder, gode Venner. — Kære Herrer, 
vi kan enes godt. c — 

Paa lignende Maade gentages Ordene om 
Vinen og dens Magt. Bleg, med tindrende Øjne 

staar han der, og hans urolige Ordstrøm ildnes 
og blusser op, indtil han, vendt mod den unge 
Jomfiru, staar helt i Brand: »Staamig ei saanærl 
Et Secund — og Gud maa Dem bevarec, som 
det hedder i Kladen. 

Ogsaa i selve Stilens Holdning er det forlegne 
og brændende udtrykt. Snart fører Sproget sig 
i klassisk og stor Form ; det er naar hans Tanke 
er mest fordybet i sig selv og Qem fra den 
Kreds, hvor han føler sig saa oprevet; han siger, 
at de har presset Druer i hans Bæger, Guden 
virker med sin Thyrsus; de Straaler, der udgaar 
fra Vinens Perler, er af udødelig Natur; det er 
ikke Lysekronens Glans der spiller i dem; de 
er stærke og bløde som Venusøjne. Men jævn- 
sides dette Genskær af Antiken ses moderne 
Ord med ligefrem Nævnelse; Vinen drikkes af 
Glas, og der klinkes. Spillebordene er sat frem. 
Champagnen springer af Flaskehalsen (i skum- 
mende Kaskader; Champagnen er for den ældre 
Skole en guddommelig Vin; dens Væsen op- 
fattes med Ærefrygt og mægtig Overdrivelse.) 

Scenen opgives at være en Sal. Til Stede er 
gode Mænd og Fruer; ved de skiftende Hen- 
vendelser ledes man til at fornemme Grupper i 
Salen; lette Forskydninger mellem de andre og 
smaa Drejninger af den unge Mand bringer ham 
i Forbindelse med dem. 

Men der høres ikke Brus af mange Stemmer; 

vi ser ikke glimrende Lys fra Taffelet række ud 
i Rummet. Det er netop det han mangler — 
en bred Strøm af Lyd og Lys, hvori han kan 
hvile sit bristefærdige Sind. Salen er lummer 
(Ordet anvendes oftere af Hertz: Skoven er 
lummer; han søger bort fra den, ud over Marken. 
Kammeret i Hørsholm er lummert; han maa ud 
i den kølige Nat). Hans Ord rækker ikke 
ud; de vender sig mest til to, en Herre og en 
Jomfru. 

Mod Vennen retter han vrede Ord; han ser 
sig gal paa den kolde og blege Mand, der er 
selskabelig munter og behersket. Hurtigt vender 
han sig fra ham. Allerede i Verset »Ak men 
mig beruser Vinens Magte, der formelt endnu 
er henvendt til ham, staar han faktisk vendt 
mod den Dejlige. 

Hvor han sitrer paa Haanden, da skøn Jom- 
fru beder ham klinke med sig! han spilder af 
Vinen paa Dugen, medens hans Øjne, der bliver 
store og brænder, ser mod hende. Det er klart, 
at det er her det egentligt gælder: han bliver 
blegere under det purrede Haar; han skyder sit 
Glas bort. Han føler sig som et Dyr, der løber 
frem og tilbage langs en Væg, ustandseligt, for 
at finde en Vej ud. Et saadant Dyr kan til- 
sidst vende sig og fare paa dem, der har fanget 
det ind, i bønligt Raseri. 

Blot et Glas! og Gud maa Dem bevare. 

Men — ja det er overflødigt at nævne det — 
hele denne Oprørstale er en Fiktion; den unge 
Mand siger intet af alt dette; han gemmer det 
med Møje i sit urofyldte Indre. Han vil ikke 
bryde det Forhold, som skønt pinefuldt, er dyre- 
bart. Han tier, skønt Vinen driver ham til at 
tale og handle. Han har udtrykt sit Billede i 
Linien om den brungyldne Madeira : Denne Vin, 
saa fyrig og saa stille; det samme siger 
næste Vers direkte: Inden i mig jubler Ver- 
dens Pragt, og jeg favner alt! Netop fordi han 
maa tie, bliver hans Bevægelse voldsom; det er 
ganske ængstende, som han dvæler paa de 
smykkende Ord i sin Henvendelse: Unge Jom- 
fru! ung og fager og fin! Fordi han maa styre 
sig og være taus, er han farlig; elementære 
Kræfter fylder ham, og han begærer at jage ud 
i Ensomheden. — 

Dette er det eneste i Digtet, der har ydre Virke- 
lighed: det hastige og daarligt forklarede Op- 
brud. Det pieddeles i første Vers, og er i sidste 
Vers Konklusionen af Tankegangen; af denne 
hastige Bortgang, som er en Indskydelse, der 
godkendes af Overvejelsen, udvikler Versrækken 
sig, idet Baggrund og Handling øges tilstrække- 
ligt til at der kan opnaaes Anskuelighed. Som 
Digtets egentlige Værdi fastholdes den paa en 
Gang udtryksfulde og indadvendte Lidenskabe- 
lighed, der halvt forklarer sig til andre, halvt 
er en urolig Enetale. 

Dette er den virkelige Hertz. 

Ud fra ham forstaas et Værk som Svend 
Dyrings Hus; han har her i Ragnhild skildret 
et bevæget, saaret Sind; en ulykkelig, der kan 
gøre sig skjult og forvende sit Væsen og sine 
Ord; og som bedaares af en Elskov, der driver 
hende afsted ud over enhver Form og Grænse, 
som hun ellers ærer og hylder. Hun tilbeder 
Ridder Stig som en Mand en Kvinde: 

I dette fattige Rum har han opholdt sig! 
Blev Alting som det var? Blev ikke Væggen betrukket 
Af sig selv med Silke, og med Lillier stukket? 
Blev ikke Gulvet belagt af sig selv med et Tæppe? 
O han gaar saa let, berører Jorden næppe! 

Saa vildt er Ragnhilds Sind, at hun leger 
med Tanken om sin Medbejlerskes Død, og 
finder Lise derved. 

Ragnhild: Børge! hvad vil man sige med 
det Ordsprog: Ens Død er den Andens Brød? 

Børge: Man vil sige hvad man saa ofte ser 
for sig i Verden, at hvad der er til den Enes 
Undergang, er til den Andens Opkomst og Ære. 

Ragnhild: Men det er jo ikke sandt. Paa 
den Vis maatte jeg, hvis hun der og allige- 
vel ! Det var jo tænkeligt. (Efter en grublende Pause). 

Sig mig, hvor længe tror du et Menneske kan leve. 
Børge: Man regner forskelligt. — 
Ragnhild: Men hvor længe kan en ung 

Kvinde leve? som . . . jeg vil sætte . . •, hun der? 

Børge (forskrækket): Regisse? 

Han var jo Skuespildigter og levede i Teater- 
Luft; han byggede sine Drømme op i faste og 
og voldsomme Konstruktioner og gjorde Digt- 
ning deraf. — 

Men selv var han af Naturen venlig; og 
længere hen i Aarene tilpassede han sig efter 
sit Ydre, saa han helt igennem blev den god- 
modige, tunghøre Forfatter med de mægtige 
Bedstefars -Briller, som vi kender saa vel fra 
Litografiet. 



DE NYGIFTE 



NATTETANKER. 

Fredrik. 

Nu hviler den tause, dæmrende Nat 
Over de sorte Skove ; 
Hvi flyer da Søvnen mit Øie brat? 
Hvorfor kan jeg ikke sove? 

Hvi drages min Tanke stedse hen 
Til den unge deilige Q vinde? 
Nu hviler hun hos en lyksalig Ven 
I Gjæstekamret derinde. 

Mon engang den Lykke vil vorde min 
En elsket Viv at eie, 
At vugges i Søvn paa en Arm saa fiin, 
Og ei paa et eenligt Leie? 

Men hende, hende bliver det ei, 
Som staaer for de drømmende Blikke; 
Og hvor jeg søger paa Livets Vei, 
Hendes Lige finder jeg ikke. 

Der ulmer i hendes Blik en Glød, 
Som til Flamme sig let forstærker; 
Men Undseelse farver Kinden rød, 
Naar sit Øies Virkning hun mærker. 

Der gynger paa Barmens Tvillingepar 
En Amor, som saligt bæver; 

Men hun rødmer bly, naar hun mærket har, 
At et Suk ham høiere hæver. 

Snart seer hun forelsket og snart igjen 
Med Frygt paa sin Ægtemage; 
Snart lader det til, at hun drages hen, 
Snart, at hun stødes tilbage. 

Men han? Ja, hans Attraa er ligesaa hed 

Som min egen Hvad er det, jeg siger? . 

Plagende Tanker! lader mig i Fred, 
Fra mit natlige Leie viger! — 

Vide jeg gad, om Andre det gaaer 
Som mig, og paa samme Maade: 
Saa Meget skeer, som for Tanken staaer 
Lig en mørk, uløselig Gaade. 

Meget, som hændes mig første Gang, 
Synes mig et dunkelt Minde, 
Det klinger for Øret som en gammel Sang, 
Hvis Ord man ikke kan finde. 

Hvor ofte, naar jeg i Skoven kom. 
Og en Lysning faldt gjennem Løvet, 
Var det, som jeg maatte huske mig om! 
Og altid blev jeg bedrøvet. 

Og traf min Kugle den flygtende Raa, 
Min Samvittighed følte sig bebyrdet. 
Jeg græd over Djo-et, jeg tænkte paa. 
Ifald jeg en Ven havde myrdet. 

Aldrig tilforn jeg sværmet har. 
Som idag, for en deilig Qvinde; 
Og dog, dog er det, som Hjertet var 
Fuldt af et gammelt Minde. 

Jeg er vaagen, dog stige Syner herned 

Fra Drømmenes hemmelige Riger 

Plagende Tanker! lader mig i Fred, 
Fra mit natlige Leie viger! — 

Bestandig mit Øie stirre maa 

Paa den Lysning paa Bøgen derude. 

Skjøndt langt fra Vinduet mit Leie mon staae, 

Seer jeg den gjennem min Rude. 

Det er Lyset hos det reisende Par; et Skin 
Falder paa de mørke Skove. 

Nu blev det slukket ! Lettet er mit Sind, 

Maaskee jeg nu kan sove. 

Nge Digte af J. L. Helberg. 1841. 



I 

Fru Heiberg fortæller i sine Erindringer, hvor- 
ledes Heiberg en Aften i Tiden efter Frederik 
den Sjettes Død, altsaa ved Nytaar 1840, læste 
et nyt Digt højt, som han lige havde fuldført; 
det var »De Nygifte«. Om dette Digt skriver 
Fru Heiberg videre: »Enhver maa kunne fatte 
min Glæde over at høre dette yndige Digt, 
sammensat halvt af Sandhed og halvt af Digt- 
ning; thi at det var en Gjenklang af vor egen 
Heise som Nygifte, maa vel enhver Læser, der 
har fulgt mig i mit Livs Optegnelser og som 
har læst Digtet, kunne se.« — 

Den 31. Juli 1831 var Prof. Heiberg blevet 
viet til Jfr. Påtges i Slangerup Kirke; de var 
taget derud alene ; om Aftenen kørte de til Frede- 

rikssund og boede her et Par Dage. Derfra tog 
de til Lyngby, hvor de tilbragte en Maanedstid 
i et lille Hus, som Heiberg havde lejet. Om 
Søndagen havde de Besøg af Fru Gyllembourg 
og hendes Plejesøn, Georg Buntzen, Halvfætter 
til Heiberg. Naar Fru Heiberg saa bestemt hen- 
viser til netop Bryllupsrejsen som Digtets Grund- 
lag, maa hun have fundet Træk af Georg Buntzen 
i Frederik, den unge Jægersvend, der forelsker 
sig i Marie, den nygifte Frue. Erindringerne 
meddeler da ogsaa, at det unge Menneske var 
meget indtaget i den unge Skuespillerinde og 
stærkt skinsyg paa Heiberg; hun omtaler Sagen 
i en spøgende Tone men nævner dog Exempler 
paa den Heftighed, hvori hans Følelser gav sig 
Udslag. Fru Gyllembourg har gengivet Scener 
fra denne Tid inden Brylluppet i »Sproglærerenc; 
og Heiberg har benyttet den unge Buntzen til 
Baltasars Skikkelse i »Syvsoverdage — 

Imidlertid er dermed Spørgsmaalet om de 
personlige Kilder til »De Nygifte c ikke udtømt. 
Fru Heiberg fortæller fra en af sine Sommer- 
rejser med Heiberg om deres Ankomst til Køge 
i ustandselig øsende Regn, og om deres hygge- 
lige Aften, da de var kommet i Ly. Det hele 
minder slaaende om Begyndelsen af »De Ny- 
gifte«. Det synes altsaa, som om Digteren har 
haft alle deres lyse Sommerminder fra tidligere 
Aar i Tankerne, da han skabte Stemningen i 
sin Digt-Kreds. 

Utvivlsomt har han ogsaa erindret den hyp- 
pigt omtalte Hørsholm-Sommer Aaret efter deres 
Bryllup, da de sammen med Fru Gyllem- 
bourg og Hertz lejede sig ind i et Hus lige over 
for Posthuset i Hørsholm. Man genkender let 
den lille Kreds i det af Digtene, der hedder 
Aftensmaaltidet; her sidder Vilhelm og fører 
Talen i let og overlegen heibergsk Stil; ved 
hans Side den unge, yndige Frue; bag The- 
maskinen den gamle Dame: 

Naar Livets Olie brænder saa klar 
Er Aarenes Tal et Gode, 
Og Alderdommen en Skjønhed har, 
Som ei man skulde formode. 

Endelig sidder der En som halv forsagt og 
fanger Griller. Han ryster paa Haanden og 
spilder af sit Glas, da Fruen beder ham drikke 
med sig. 

I »Juleroser« har Prof. Karl Larsen meddelt 
Hertz's bevarede Dagbogsoptegnelser fra denne 
Sommer. Det hedder her: 

»Fru Heibergs Opmærksomhed for Heiberg 
fortumlede mig saa at jeg var nær ved at for- 
tvivle, da jeg om Aftenen kom ind i mit Kammer. 
Sov ikke om Natten . . . 

Det Syn der har generet mig mest i disse 
Dage er hendes og hendes Mands Kærtegn for 
hinanden og hendes Blikke over paa ham. 

Jeg følte igen Fortvivlelsen over hendes 

Kærtegn for Heiberg der skaffer mig en dødende 
Fornemmelse og gør mig kold og bleg. — 

Vi gik da i vor Have, jeg puttede Jordbær i 
hendes Mund. Hun : Tag Dem iagt. Kommandør 
Wulff kan se det! — Hendes Koketteri. — 

Jeg ved Fru Heibergs Fod, tog med et Straa 
hendes Finger og [ulæseligt Ord] Dagen efter 
samme Leg. Pludselig Kulde. 

Fru Gyllembourg fortalte, at Fru Heibei^ 
kendte Jacobsens^ Kærlighed for hende; at 
Møhl havde spurgt Fru Gyllembourg, om Fru 
Heiberg dengang var forlovet. — Om Møhl for- 
talte hun, at han havde givet Mad. Wexschall 
et Frierbrev for sig til Fru Heiberg (med den 
Clausul, at han helst saa, hun gik fra Theatret.)c 

Sammenholder man disse Brudstykker med 
»De Nygifte«, vil man se, at Digteren Hertz er 
meget rigtigt opfattet og gengivet, saaledes som 
hans Stemning var, naar hans Kærlighed over- 
mandede ham; og den gamle Kone, der advarer 
og formaner Plejesønnen mod hans Lidenskab, 
bærer sig ad aldeles som Fru Gyllembourg, der 
fortæller den ulykkelige Elsker om Lidelses- 
fællerne. 

Derimod er Fruen i Digtet unægtelig for- 
skellig fra Professorinden i Dagbogen. Thi at 
denne leger med Hertz, derom kan der ikke være 
Tvivl; hun dypper aabenbart en Lillefinger i 



^ P. V. Jacobsen, >Trolddom<s Forfetter. 

Salighedens Væld nu og da og læsker ham med ; 
og det skønt hun havde oplevet adskilligt, der 
nok kunde mane til Forsigtighed. En overmodig 
og meget farlig Dame var det Heiberg var gift 
med; men det staar der intet at læse om i »De 
Nygiftet. 

Der var sikkert al mulig Grund til at ynkes 
over Hertz og føle med ham. Alligevel er det 
Stof, Digteren har hentet af personlige Oplevelser 
til sit Digt, ikke udtømt endnu. Heiberg, der 
ofte er beskyldt for at have et koldt Hjerte, og 
i al Fald ikke tog en Forelskelse i Fruen for 
mere end den viste sig at være ved Begiven- 
hedernes Gang, vilde ikke saa mange Aar efter 
lægge saa dyb Bevægelse for Dagen, som han 
gør i Fremstillingen af den store Nattescene 
mellem Moder og Søn, hvis han kun havde 
haft Hørsholm-Sommeren i Tankerne. 

Først naar man vender Blikket mod den Tid, 
der gik forud for Ægteskabet, forstaas Digtets 
Tilblivelse fuldt; her er en Skygge, der er blodig, 
en Skæbne, der er hvirvlet hen som et Straa af 
et Stormkast! Det er November 1830, der danner 
det dybeste Væld i Digterværket. Denne unge 
Mand, der i sin Nød ikke veed om han skal 
vende Bøsseløbet mod den, der har vundet den 
Skønne, eller maaske allerhelst mod sig selv, 
han lukker ikke som Hertz sin Kummer inde; 
han er saa yderlig voldsom, at han fylder 
Huset med Uhygge og Død svarsier. Der er i 

Heibergs Liv kun een Stund, der indeholder 
dette: den Aften, der fulgte efter Møhls Død. 
Han forstod alle sin Vens Tanker, og syntes 
det var hans egne. I denne Taage af Blod og 
Lidenskab har han fornemmet som en Synsfor- 
dobling, hvori han skimtede sig selv udenfor sig 
selv og af Utydeligheden i Synet fik Indtrykket 
af en uendelig Afstand, helt tilbage i en For- 
Tilværelse. Ubevidste Planer og uudredede Ideer 
har næret og støttet Billedet. Ja! det var ham 
selv, der ved en Lejlighed var bukket under paa 
samme Maade, og havde kastet sit Liv hen som 
en visnende Krands for den kølige Skønnes Fod. 

Eet er vist: i den Scene, hvorigennem Vær- 
kets Akse gaar, den gamle Kones natlige Sam- 
tale med den Fortvivlede, hvor hun for at komme 
ham til Hjælp udsiger sit eget Livs Hemmelig- 
hed, har Digteren meddelt Billedet af Fru Gyllem- 
bourg, der rustet med al sin Erfaring og sin 
Livskunst, og med alle Minder paany blødende, 
holder Vagt over sin sjælesyge Søn i hans mørke- 
ste Time. 

For Hjælpen dengang er Digtets Skildring en 
kærlig Tak. 

Heiberg havde sænket sig ned tilbunds i de 
gamle Dages Minder; den klassiske Regel, at 
man skal gemme sine Sager i ni Aar, før man 
lader dem komme frem, var jo sket Fyldest; 
saa levende end alt stod for ham, var det dog 
afklaret og behersket nu. 

Som en, der kommer op til Lyset igen efter 
at have været paa Bunden af mørke Vande, 
saaledes aander Heiberg op hen imod Digtets 
Slutning; mens Jægersvenden stormer ud i Verden 
— ganske som Hertz, der i 1833 drog til Italien — 
ser vi i de sidste Strofer de unge Ægtefolk for- 
svinde ind i Fremtidens Lys og Taager. 



H 

»Nye Digte c af J. L. Heiberg indeholder fire 
Arbejder: Gudstjeneste, En Sjæl efter Døden, De 
Nygifte og Protestantismen i Naturen. — Som 
det kan ventes af denne Forfatter, er Sammen- 
stillingen af de fire Digte til eet Bind ikke til- 
fældig eller vilkaarlig; der er en indre Forbin- 
delse mellem Bogens Led. 

Paa samme Sted i »Et Liv gjenoplevet i Er- 
mdringen«, hvor Tilblivelsen af »De Nygifte c 
omtales, findes fra Tiden ved Tronskiftet 1839 
følgende Oplysning: 

»Martensen besøgte os ofte om Aftenen, og 
Samtalen mellem ham og Heiberg dreiede sig 
varmt og livligt om den Hegelske Philosophi, 
som vi to Damer jo havde ondt for at følge. 
Et og Andet slog dog ned i vort Sind og gjorde 
os urolige. Naar Martensen da forlod os, stor- 
mede vi ind paa Heiberg med Spørgsmaal. 
Især kom hans Moder i Lidenskab over hvad 
hun opfangede af denne Lære, saa at hun 

idelig vendte tilbage fra sit Sovekammer for at 
fremføre sine Indsigelser.« 

Disse Debatter med Martensen afgiver Bag- 
grunden for de religiøse og filosofiske Bestand- 
dele af »Nye Digte«. Omtrent samtidig med 
Heibergs Bog er Martensens Afhandling om 
Mester Eckart, hvori han behandler den middel- 
alderlige Mystik; forskellige Enkeltheder i denne 
har Sammenhæng med Heibergs Digte. 

I det første Digt i Samlingen, Gudstjeneste, 
leverer Heiberg en hegelsk Udvikling af det 
Standpunkt, han og andre Digtere, der er roman- 
tisk-hegelsk paavirkede, maa staa paa. Digteren 
tager sit Udgangspunkt i Panteismen som na- 
turlig Grundsynsmaade; han er Hader af det 
profane og finder sin Gud i den skønne En- 
somhed. »Pantheismen — siger Martensen — 
er den første og den umiddelbareste Skikkelse, 
i hvilken Ideen viser sig for Tænkningen, c — 
Han slaar derpaa over i Modsætningen: *det ka- 
tolske; han hylder Gud Herrens farverige Indi- 
vidualisme; Naturen er hans kostelige Dragt, 
hans Bevægelse glimrende Ceremonier. Men 
heller ikke dette er det endelige; først gennem 
en hegelsk Mediation naar vi det rette, Prote- 
stantismen, idet Panteismens klare Tanke for- 
ener sig med den katolske Individualisme. Na- 
turen faar sin beskedne Plads i Tilværelsens 
System; den bliver hverken Kerne eller glim- 
rende Skal. Den er ikke Gud; ej heller Gudens 

Smykke; men Stoffets primitiveste Stræben efter 
Friheden, det første svage Glimt af Guds Aaben- 
baring. Naturens enkelte Dele samler sig til en 
Menighed med Mennesket som Præst; han for- 
tolker dens Forlængsel efter Frihedens Lys. 

Om Naturens Stræben siger Mester Eckart 
noget lignende: »Alle Creature jage efter at blive 
Gud lige. Var Gud ikke i alle Ting, da vilde 
Naturen hverken have Virksomhed eller Begjæ- 
ring. Men nu søger den hemmeligt Gud.« 

Heiberg har dermed poetisk udformet den 
Martensenske Teologi, saa vidt han gik med. 
Hans »Gudstjeneste« udelukker ikke den per- 
sonlige Gud; men det er noget vanskeligt at faa 
Øje paa ham. 

Efter denne Bestemmelse af det religiøse 
Standpunkt følger »En Sjæl efter Døden«. G. 
Brandes har med Paludan Muller som Kilde op- 
lyst, at 4de Akt, der handler om en Skuespillers 
Død, er det ældste Parti af Digtet. At denne 
Oplysning er rigtig, fremgaar noksom af Aktens 
hele Form. Sjælen og Mefistofeles er forsvundne, 
og i denne sidstes Sted træffes Døden, der lover 
Skuespilleren — Sjælens Aandsfrænde — et 
Helvede af en ganske anden Art end det i Digtet 
skildrede: »Bered dig paa Helvedes hedeQvalm.« 
Heiberg har ikke villet Qerne denne energiske 
Aktslutning; han nøjedes med at lade Mefistofeles 
ophæve Modsigelsen i et Par spøgende Ord. 

Sammenhængen er da denne: I den Hei- 
bergske Kreds har Udødelighedsspørgsmaalet 
denne Vinter været drøftet i fin Skæmt og 
præstelig Alvor. Det var klart, at Martensen og 
Fru Gyllembourg var selvskrevne til at komme 
i Paradis; Set. Peder har med sin blide, teolo- 
giske Fasthed ikke saa lidt fælles med den vor- 
dende Biskop over Sællands Stift. Heiberg, hvis 
Talerør Aristofanes er, finder sig Plads i Elysium, 
og tager sin Frue med sig; et Par Aar længere 
henne i Tiden var hun avanceret op ved Siden 
af Højærværdigheden og Svigermoderen. 

Men nu den arme Skuespiller, og alle de 
andre brave, men trivielle Københavnere; dem 
kunde man dog umuligt tænke sig at trækkes 
med i al Evighed; og ved nærmere Eftertanke 
var den Heibergske Henvisning til Helvede ikke 
nogen rimelig afvejet Straf. Han havde skudt 
Spurve med Kanoner. Efter græsk Mønster deles 
Helvede derfor i to Afdelinger : den uendelige Ked- 
somheds Rige og et veritabelt Pinested. — 

Til det kedelige Land kommer da blandt 
andet ogsaa hin Skuespiller, ja vi træffer ham 
der, eller i hvert Fald hans nøjagtige Afbillede, 
i Digteren, der er slet, men digter godt. I Virke- 
ligheden vil man forgæves paa Heibergs Tid 
søge efter en Forfatter, om hvem han vilde bruge 
dette Udtryk; den nærmeste dertil skulde være 
Oehlenschlåger. Men det er udelukket, at der 
kan være sigtet til ham, blandt andet fordi det 

var meget længe siden han havde digtet godt. Paa 
Folk som Professor Nielsen og Dr. Ryge lader 
Heibergs Karakteristik sig langt bedre anvende. 

Nu siges det, at denne Digter er i Helvede, 
men hans udødelige Værker i Himlen ; selv higer 
han bestandig derop. Og Mefistofeles røber 
nu, at der er en Vej ud fra Helvede; iøvrigt 
kender han ikke noget til den. — Med disse 
mærkelige Ord antydes det, at selv det ufuld- 
komne , naar blot det viser en Stræben lig 
den, der i »Gudstjeneste« paa vises gennem hele 
Naturen, kan hæve sig til Frigørelse og Lyk- 
salighed. Selv i den satiriske Nedsabling af 
Samtiden hævdes altsaa, at hvor blot den svageste 
Gnist findes, der kan vorde guddommelig Klarhed. 

At »Sjælen« synes uhjælpelig fortabt, er en 
nødvendig Følge af den satiriske Form; paa 
ham er jo alle Tidens Synder læsset, og han 
skal være uden noget forsonende Glimt. Hans 
Stræben bliver kun et Forsøg paa at fylde et 
bundløst Kar. 

Men ogsaa han har jo mødt Salighedsvil- 
kaaret, nemlig under Samtalen med Set. Peder; 
denne aner Spor af Kristendom hos Manden, 
og henstiller nu til ham at søge ned til Jorden 
igen og i Tanken følge Frelserens Liv Skridt for 
Skridt, fra hans Fødsel til hans Død. Dette er 
Alvoren midt i Løjerne ; hvis Sjælen har blot en 
Gnist af Kristendom, lader denne sig udvikle til 
Klarhed og Flamme. 

Men her mangler alt; selv virkelig Trang og 
Længsel; og uden dette lader sig intet udrette; 
for at Jolanthe skal kunne blive seende, maa 
hun føle Attraa efter Lyset. 

Hvad der i »En Sjæl efter Døden« er et Led 
i Sammenhængen, bliver i »De Nygifte« det 
Fundamentale. Denne Romancekreds behandler 
Spørgsmaalet om Muligheden af et søndret Livs 
Oprejsning. 

En ung Mand er forsmaaet af den Elskede; 
i fortvivlet og haabløs Lidenskab mødes han 
med sin lykkelige Medbejler paa Jagten og 
skyder ham ned. 

Han kommer for Retten, dømmes til Døden; 
før Henrettelsen søges han i Fængselet af sin 
Moder, der bøjer hans Sind mod Naaden. 

»Hvad skal nu ske med denne?« spørger 
Digteren. Hans Livs Spejl er brudt sønder; 
Herren ser ikke sit eget Billede straale fra det 
blanke Sølv. 

Han sendes da af sin Dommer tilbage til 
Jorden. »Din Plads er ikke herinde,« hedder 
det til ham, ganske som til Sjælen, For at 
naa den endelige Klarhed, der er Betingelsen for 
den ene som den anden, maa ogsaa han begive 
sig til Jorden igen. Han maa leve sit Liv om 
og naa ud over Krisens Punkt dennegang. I 
den afgørende Nat frelses han da af dunkle 
Stemmer i hans Indre, der er Mindelser fra den 

mørke Fortid, og af Moderens Kærlighed. Klarhed 
breder sig i hans lidenskabeligt brusende Sjæl, 
og han formaar nu at fuldende sin Bane; hans 
Livs Formel er bragt til rationelt Udtryk, og 
han frigøres til det evige Liv. 

G. Brandes har sammenstillet det ovematur- 
lige Moment i dette Digt med tilsvarende Skil- 
dringer paa Tysk, blandt andet af Novalis. Der 
er den Forskel, at hos Heiberg Mystiken (som 
i Martensens Bog om Eckart) indgaar som et 
klart, fast Element i hans Udødelighedslære. 
Det dybe og hemmelighedsfulde i »De Nygifte« 
stammer fra Heibergs stærke Bevægelse ved de 
gamle Minder. Derimod virker Sjælevandringen 
sandt at sige noget mat ved den altfor rationelle 
Anvendelse, Digteren gør af Fænomenet. 

Sidste Digt i Bogen er »Protestantismen i 
Naturen«. Det har mange Berøringer med »Guds- 
tjeneste«; men hvor Indledningsdigtet er dialek- 
tisk og alment, er Afslutningen historisk og per- 
sonlig. — 

I sin Tilblivelse er den betinget af Heibergs 
Reformationskantate , der fremkom 1839; saa- 
ledes er »Protestantismen« s Indledning: »Det 
gjælder Kamp paa Liv og Død, imod det Ydre 
ruster sig det Indre, thi Hiint os længe Trældom 
bød, men Dette — Tanken — har begyndt at 
tindre,« ganske parallel med Kantatens: »Jo! 
det Lys, der flammer i det Indre, skal med ydre, 

stærke Straaler tindre . . . Baalet flammer . . . 
Det er Tegnet, som til Kamp er givet, c 

Mærkeligst er den Forbindelse, andet Afsnit 
af »Gudstjeneste« har med et af Digtene i Kan- 
taten, nemlig det, der priser Tilstanden efter 
Reformationskampens Afslutning : 

Hil dem, som kjæmped, som med Ord og Vaaben 

Ilte til Strid! 
Freden er vunden, Himlen er nu aaben, 

Luften er blid. 
Stjernen paany i stille, klare Nætter 
Kaster paa Kirken uformørket Glands, 

Menigheden fletter 

Frihedens Krands. 

Hertil svarer i »Protestantismen« en Række 
Strofer af nøjagtig samme Form: 

O men fornem de sorrigfulde Sukkes 

Klagende Strøm, 
See hvor de skjønne Phantasier vugges 

Bort, lig en Drøm! 
Solen er opstaaet, Maanen ikke skinner, 
Sandsernes Verdens gyldne Trylleri 

Flygter og forsvinder; 

Alt er forbi! 

Digtet udtrykker det modsatte af Reforma- 
tionskantaten : Klage over den flade og aandløse 
Tilstand, der følger efter Katolicismens brogede, 
billedglade Old. Det danner ligesom Korrek- 
tivet til Kantatens officielle og obligate Lovpris- 
ning af Reformationens Velsignelser, og giver 
den historiske Sandhed. Det er uden Tvivl 

blevet til som en Art Rettelse til Festdigtet, 
i hvilket alting skulde være idel Jubel. 

Omkring dette Digt, der lovsynger svunden 
Heriighed med historisk Understrøm, er der til- 
kommet en Kreds af andre, der kun har Gyl- 
dighed for Heibergs »Nye Digte« og hans egen 
Udvikling. 

»Protestantismen i Naturen« er som en Nøgle 
til »Nye Digte« s Tankegang: 

Første Del (»Gudstjeneste«). Tanken bryder 
sejrende igennem; Digteren tager sin Plads i den 
protestantiske Menighed, og alt eksisterende ind- 
ordner sig i denne. 

Anden Del (»En Sjæl efter Døden«). Verden 
bliver farveløs og trist. Det fælles Virke, som 
han i »Gudstjeneste« anerkender: »Vel er det 
skønt at virke til fælles Øiemed i Stat og Kirke,« 
forekommer ham usigelig fladt og haabløst. Det 
er et aandsforladt Kompagni han er kommet i. — 

Dette er den subjektive Teori forvandlet til 
objektiv Praksis. Nu følger — ganske efter 
Hegels System — begge Deles Sammensmeltning i 
Tre die Del (De Nygifte). Det Ydre og det 
Indre forener sig, — Digtets Ord er den bedste 
Forklaring paa denne Romancekredses Grundlag : 

Vend mod det Indre dit Blik! 
Hvad i din Verden forgik, 
Vil i din Tanke du finde. 
Alt det Forsvundne derinde 
Liv og Tilværelse fik. 

Dette er jo netop Historien om »De Nygifte« s 
Tilblivelse. Ved Aandens Flammer bliver Tran- 
gen til Frigørelse, der skulde være det fæl- 
les for Verdens-Menigheden, men som Sjælen 
mangler, hos den unge Mand bragt til Klarhed 
og Bevidsthed, og de brogede Minder fra For- 
tiden ordner sig for Heibergs klarede Syn til et 
Digt om den rette Stræben mod Frihedens Lys. 

Naturen betyder i dette Digt, der kaldes en 
Mysterie, noget andet og mere end Mark, Skov 
og Sø; den er alt existerende og levende; ogsaa 
Digterens egen Natur. 

Derfor har »Protestantismen i Naturen« Gyl- 
dighed for Heibergs personlige Udvikling; fra sin 
Ungdoms brogede Digtning og muntre Liv er 
han gaaet over til en streng og højtidelig Kultus 
af Tanken; denne kan synes kølig og gold i 
første Nu. Men i Grunden giver først den de 
splittede Fænomener fast Plan og Mening. 

Hinde efter Hinde glider bort, indtil hans 
rolige Syn rækker gennem Rummet og finder 
skinnende Klarhed overalt. Stjernernes Cirkel- 
gang følger nøje Viserne paa hans Kronometer. 

J. L. Heiberg staar paa Erkendelsens Tinde. 

Men inden han skrider over Tærskelen ind 
til sit Kammer, vender han sig endnu engang 
mod de Andre i Stuen. Der sidder hans Moder, 
der forstaar hver Ting der sker, men tier, tier. 

Og der staar hun: Johanne Louise Heiberg, hvis 
Navns Linie følger hans: Johan Ludvig Heiberg, 
som paa en skønt præget Medalje den ene 
kongelige Profil den anden. I eet langt Blik om- 
fatter han hende ; det havde været hans Livs 
Sejr, at hun bar hans Navn ; hans Livs Nederlag 
skulde hun ikke blive. 

Saa gik han ind til sine Stjerner. 

